[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 1. ülésnapját megnyitom. Tájékoztatom önöket, hogy az ülés vezetésében Szűcs Lajos és Steinmetz Ádám jegyző urak lesznek segítségemre. Köszöntök mindenkit, aki figyelemmel kíséri munkánkat. Tisztelt Ház! Ismét többszörösen szomorú kötelességemnek kell eleget tennem azzal, hogy bejelentem, az elmúlt időszakban négy volt képviselőtársunk hunyt el. Kiss Gábor, az MSZP egykori politikusa az 1994. évi országgyűlési választásokon Szabolcs-Szatmár-Bereg megye 8. számú választókerületében szerzett mandátumot, és két cikluson keresztül volt a párt országgyűlési képviselője. Megbízatása alatt a Külügyi bizottság, a Kulturális és sajtóbizottság, illetve az Emberi jogi bizottság tagja volt. Országos tisztsége mellett 1994 és 1999 között, valamint 2002 és 2006 között a Szabolcs-Szatmár-Bereg Megyei Közgyűlés tagja, valamint alelnöke volt. Politikai pályája mellett pedagógus, főiskolai tanár, a filozófiatudományok kandidátusa volt. Munkássága elismeréséül 2001-ben Vásárosnamény díszpolgára címet kapott, 2008-ban pedig a Magyar Köztársaság Arany Érdemkeresztjét vehette át. Életének 84. évében hunyt el. Büky Dorottya a rendszerváltás utáni első szabad országgyűlési választásokon az SZDSZ országos listájáról szerzett mandátumot, és két cikluson keresztül volt az Országgyűlés tagja. Megbízatása alatt a Kulturális és sajtóbizottság, illetve a Társadalmi szervezetek költségvetési támogatását koordináló bizottság munkáját segítette. Kommunikációs szakértőként korábban az SZDSZ kampányfőnöke, valamint 2002 és 2010 között több állami vállalat kommunikációs igazgatója is volt. Életének 61. évében hunyt el. Lakatos András az 1994-es országgyűlési választásokon az MSZP jelöltjeként Szabolcs-Szatmár-Bereg megye 5. számú választókerületében szerzett mandátumot, és 2002-ig volt a párt országgyűlési képviselője. Megbízatása alatt a Mezőgazdasági bizottság munkáját segítette. Agrármérnökként a helyi, majd az országos agrárium fejlesztésével foglalkozott, a rendszerváltástól 1995-ig a Mezőgazdasági Kamara Szabolcs-Szatmár-Bereg megyei elnöke volt. 78 éves korában hunyt el. Fenyvesi Máté az 1998-as országgyűlési választáson a Független Kisgazdapárt színeiben Bács-Kiskun megye 10. választókerületéből jutott be az Országgyűlésbe, majd a 2002-es országgyűlési választáson újra egyéni képviselőként szerzett mandátumot, ezúttal a Fidesz jelöltjeként. Megbízatása alatt az Egészségügyi és szociális bizottság, illetve az Ifjúsági és sportbizottság munkáját segítette. Közéleti pályáját megelőzően labdarúgóként számos sikert ért el mind az FTC játékosaként, mind a nemzeti válogatott tagjaként. 1965-ben Vásárvárosok Kupáját nyert klubjával. Visszavonulása után megkapta a Magyar Köztársasági Érdemrend tisztikeresztjét, a Magyar Érdemrend középkeresztjét, továbbá a Budapest díszpolgára címet. Életének 88. évében hunyt el. Kérem önöket, hogy képviselőtársaink emléke előtt néma felállással tisztelegjünk. [[A teremben lévők felállva adóznak az elhunytak emlékének.]] Köszönöm. Tisztelt Országgyűlés! Tájékoztatom önöket, hogy a 198 országgyűlési képviselő, nemzetiségi képviselő és a 12 nemzetiségi szószóló leadta saját, illetve a hozzátartozói vagyonnyilatkozatát. A vagyonnyilatkozatok a képviselők és a szószólók esetében nyilvánosak és az Országgyűlés honlapján megtekinthetők. Bejelentem, hogy az Országgyűlés valamennyi tagja és a szószólók is gyakorolhatják jogaikat ennek megfelelően. Tisztelt Ház! Napirend előtti felszólalásra jelentkezett a Párbeszéd frakcióvezetője, Szabó Timea. Megadom a szót.
Tisztelt Képviselőtársaim! Sajnáljuk, hogy Orbán Viktor ma nem tette tiszteletét itt a parlamentben, pedig úgy illett volna, hogy hivatalosan is elköszön a miniszterelnöki széktől. De hát, nem baj, majd mi helyette elmondjuk, hogy mi a helyzet Magyarországon. Az a helyzet, hogy a valóságban két Magyarország van. Először is van Orbán Viktor és a Fidesz Magyarországa. Egy olyan Magyarország, ahol a miniszterelnök apjának, Orbán Győzőnek milliárdos hűbérbirtok épül Hatvanpusztán luxusmedencékkel, kápolnával, teniszpályával. Egy olyan Magyarország, ahol a vállalkozók helyett az ő lánya, Orbán Ráhel kap tízmilliárdos állami támogatásokat a divatcégeire. Egy olyan Magyarország, ahol Rogán Antal helikopterrel jár esküvőre, mert siet. Egy olyan Magyarország, ahol Szijjártó Péter luxusjachton nyaral az Adrián. Egy olyan Magyarország, ahol Varga Judit tízmillió forint értékben vesz fel CSOK-támogatást törvénytelenül a nyaralójára. Egy olyan Magyarország, ahol Völner Pál bűnöző, és csúszópénzeket fogad el azért, hogy rokkantakat az utcára tehessenek, és még mindig itt ül a parlamentben. Egy olyan Magyarország, ahol a fideszes Szájer József az ereszcsatornákon csúszva menekül el egy drogos, meleg, tömeges szexpartiról azért, mert azt hiszi, hogy rá nem vonatkoznak a jogszabályok. Egy olyan Magyarország, ahol Mészáros Lőrinc percenként 11 millió forintot keres. Ez Orbán Viktor és a Fidesz Magyarországa, de van egy másik Magyarország is. Egy olyan Magyarország, ahol egy egyedülálló, rákos beteg gyermekét, fiát egyedül nevelő édesanyát kilakoltattak Völner Pál haverjai azért, mert nem tudta fizetni a hitel törlesztését. Egy olyan Magyarország, ahol Orbán Viktor által lecsalózott rokkantaknak még a csirke far-hát is csak álom. Egy olyan Magyarország, ahol a fiatalok nem csalnak a CSOK-kal, cserébe viszont soha nem jutnak normális lakhatáshoz. Egy olyan Magyarország, ahol a diplomás pedagógusok krumplis tésztán élnek, mert önök folyamatosan becsapják őket a béremeléssel. Egy olyan Magyarország, ahol a rendőrök, tűzoltók, ápolók, otthon ápolók, közalkalmazottak rettegnek attól, hogy ne nőjön meg a gyerek lába, mert nem tudnak új cipőt venni neki. Egy olyan Magyarország, ahol ma egy 40 éves fiatal ember meghal rákban, mert öt hónapra kap CT-vizsgálatra időpontot. Egy olyan Magyarország, ahol ma a NAV kiszáll Iványi Gábor hajléktalanmentő egyesületéhez, csak azért, mert Orbán Viktor bosszút akar állni azért, mert kritizálja a gyűlöletre és félelemre építő 12 évét. Az előbbi Magyarországon a fideszesek és a fideszes haverok laknak, az utóbbiban pedig közel tízmillió magyar ember. Csak az a baj, hogy előbbi és az utóbbi Magyarországért is Orbán Viktor a felelős. Orbán Viktor nyergelteti a híveit csirke far-hátra, miközben egy óvodába is golyóálló mellényben mer csak bemenni. Döglött disznókkal birkózva katonásat játszik, miközben gyáva kiállni Márki-Zay Péterrel vitázni. Ne jöjjenek azzal, hogy itt ki a beosztott, mert mi sem Putyint hívtuk ki vitázni Orbán Viktor helyett! Orbán Viktor nem más, mint egy gyáva tolvaj, képviselőtársaim, és az a helyzet, hogy az embereknek elege van már ebből a kormányzásnak álcázott kleptomániából, elege van az éhségből, a fűtetlen lakásokból, a devizahitelekből, az ötéves műtéti várólistákból. Ezért lesz április 3-án kormányváltás, közösen az ellenzékkel, Márki-Zay Péter vezetésével le fogjuk önöket váltani, és egy tisztességes megélhetésen alapuló országot fogunk teremteni. Egy olyan országot, ahol addig emeljük a rendőrök, a tűzoltók, az ápolók, a közalkalmazottak bérét, ameddig meg nem tudnak abból tisztességesen élni. Egy olyan országot, ahol a két és félszeresére emeljük a minimálnyugdíjat, és időskorára senki nem kaphat kevesebbet havi 75 ezer forintnál. Ahol az átlagnyugdíj 200 ezer forint lesz. Ahol az élelmiszerek áfáját 5 százalékra csökkentjük azért, hogy tartósan csökkenjenek az élelmiszerárak. [[13.20]] Ahol megszűnnek a várólisták, és ahol mindenkinek esélye van dolgozni, ahol panel- és szigetelési programmal 70 százalékos rezsicsökkentést fogunk elérni. Ahol mindenkinek segítünk, akinek erre szüksége van: a vállalkozón át a munkájukat veszítetteken keresztül a devizahitelesekig. Egy olyan országot fogunk építeni, képviselőtársaim, ahol a nőket, a melegeket, a gyerekteleneket nem egy gyűlöletpajzsként tolja maga előtt a kormány Orbán Viktora és a Fidesz, hanem ahol egy védőernyőt emelünk az egész társadalom fölé, ahol mindenki békére és biztonságra lel. Ahol az év szava nem az, hogy Andi, hanem az, hogy jólét. Ha most itt lenne a miniszterelnök úr, akkor úgy köszönnék el, hogy hasta la vista.
Dömötör Csaba államtitkár urat illeti a szó.
Köszönöm a szót, elnök úr. Önök, képviselő asszony, azt a furcsa mutatványt produkálják, hogy egyszerre állítják azt, hogy a kormánypártok és a miniszterelnök napjai politikai értelemben meg vannak számlálva, illetve azt, hogy Magyarországon diktatúra van. Ebből is látszik, hogy azt a diktatúrázást, amit bemutatnak naponta, maguk sem gondolják komolyan. A felszólalása annak bizonyítéka, hogy érdemi mondandó híján marad a személyeskedés, a provokatív stílus és a határ nélküli baloldali gyűlöletpolitika. Sajnálom, hogy elmulasztotta, hogy elmondja, hogy mióta nem ültünk össze itt az Országgyűlésben, milyen változások történtek. Például tudjuk már azt, hogy több mint 7 százalékkal nőtt [[Szabó Timea: Az infláció!]] Magyarországon a gazdaság, miközben az uniós növekedés 5 százalékos, tehát meghaladjuk az uniós átlagot, és ez sok új intézkedést tett lehetővé. Például visszaadtuk azt a 13. havi nyugdíjat, amit önök elvettek. A családok visszakapták a 2021-ben befizetett jövedelemadójukat, a 25 év alattiak adómentességet kapnak, ilyen még nem volt korábban az elmúlt évtizedekben: nem kell jövedelemadót fizetniük. És ha a béreket nézzük erről ön nem beszélt , akkor a járvány ellenére is 10 százalékkal nőttek Magyarországon a bérek, és ha a kormányzás egészét nézzük, akkor több mint 70 százalékkal. Ezzel áll szemben a baloldali kormányzás negatív értelemben vett teljesítménye, akkor tizen-egynéhány százalékkal nőttek a bérek. És ha azt nézzük, hogy önök, amikor lehetőségük volt, akkor mit csináltak: önök nem adtak, mint ahogy most ígéri, hanem elvettek. És ha az élelmiszeráfáról beszél, hogy csak egyet kiragadjak: amikor szavazni kellett róla itt az Országgyűlésben, 2014 óta számtalan alkalommal, akkor nem támogatták, hanem nem szavazták meg. Úgyhogy hiába ígérnek most, nagyon jól tudjuk, hogy mi a valódi hozzáállásuk. Az elmúlt ülésszak óta tisztult a kép, és sok mindent tudunk arról, hogy önök kit ajánlanak Magyarország figyelmébe. Tudjuk, hogy Márki-Zay Péter mit gondol az országról, és azt is tudjuk, hogy mit gondol a magyarokról. Igazából többet is tudunk, mint kéne. [[Közbeszólás a Jobbik soraiból: Pegasus, mi?!]] Mert az igazság az, hogy sok cifra dolgot láttunk már a magyar közéletben a baloldaltól, de még senki nem emelte ilyen fordulatszámra a magyarok sértegetését. Márki-Zay Péter például tudatlannak és bunkónak nevezte a vidéki embereket. És az nem enyhítő körülmény, hogy azt is mondta, hogy nem minden vidéki bunkó, mert például ő nem az. [[Derültség a kormánypártok soraiban.]] Ez nem mentő körülmény. Lenézően mesélt arról, hogy aktivistáik arról számoltak be, hogy elmentek egy vidéki településre, ahol szinte mindenki részeg volt. [[Szabó Timea: Nagyon gyenge…]] Mennyire lenéző már ez? Lehet, hogy ön a budai lankákról legyint erre, de a magyarok többsége vidéki városokban és településeken lakik. Arra kérem önöket és minden baloldali politikust, hogy ne sértegessék őket. Kapitány úrnak megvan a véleménye a nőkről is. Szerinte, ha valaki nem tud megfejteni egy keresztrejtvényt, az jó eséllyel azt jelenti, hogy nőről van szó. Önök, akik folyvást a nők védelmére hivatkoznak, hol vannak ilyenkor? Hol vannak a reggeltől estig felháborodó baloldali politikusok? Önök szerint, ön szerint személyesen ez rendben van, hogy így beszél a nőkről? [[Szabó Timea: Nem, az, hogy hazudsz, az nincs rendben!]] Azok is megkapták a beosztásukat, akik nem értenek egyet Márki-Zay Péterrel, mondjuk, a biztonság kérdésében. Róluk hetyke egyszerűséggel azt mondta, hogy trágyával etetett gombák; hiába próbálják letagadni. [[Szabó Timea: Nem, megint hazudsz!]] És még ezzel sem telt meg a dilidoboz, mert a maguk jelöltje szalonképtelen vicceket mesél a feketékről, sértegeti a fogyatékkal élőket, antiszemita jelöltet támogatott, és ha ez nem lenne elég, akkor szexuális orientáció és származás alapján listázza a közéleti szereplőket. Hol vannak ilyenkor a fényes tekintetű jogvédő szervezetek, akik hobbiszinten jelentgetik fel az országot minden levélrezdülésért? Önök, tisztelt képviselő asszony, önök ezt a jelöltet támogatják, és szó nélkül hagyják azt, hogy magyarok millióit sértegeti, nem egyszer, nem kétszer, hanem szinte minden áldott nap. Most az, hogy mit gondolunk erről? Arra való tekintettel, hogy mégiscsak az Országgyűlésben vagyunk, azt most nem fejteném ki teljesen. Megőrizzük a higgadtságunkat, és mindenki másnak ezt javasoljuk; annál is inkább, mert lesz lehetőség az erős válaszra: nem sértegetések, nem trágárságok, hanem szavazatok formájában. Eddig önök sértegették magyarok millióit, pár hét múlva viszont ők jönnek, a magyarok válaszolnak, és biztosak lehetnek abban, hogy hangos lesz a válasz. [[Szabó Timea: Mi is a magyarok közé tartozunk!]] Köszönöm, hogy meghallgatott. [[Taps a kormánypártok padsoraiból.]]
Most Csárdi Antal képviselő úr következik, az LMP frakciója tagjaként. Megadom a szót.
Köszönöm szépen a szót. Tisztelt Elnök Úr! Tisztelt Ház! Az elmúlt évek legnagyobb korrupciós botránya a Völner-ügy vagy Völner-Schadl-ügy, ahogy tetszik. A nyilvánosságra került vádirat bántó pontossággal mutatja be azt a maffiahálózat-szerű működést, amit önök az elmúlt 12 évben honosítottak meg kicsi hazánkban. Rendkívül kellemetlen, és soha nem gondoltuk, hogy eljuthat ide a magyar közélet, hogy egy telefonnal el lehet intézni Rogán Antal kabinetfőnöke számára, hogy még csak be sem kell mennie vizsgázni, mert „gazdám” leszólt neki. De itt azért ennél súlyosabb megállapításai is vannak ennek az ügynek, hiszen gyakorlatilag 83 millió forintot vett föl a vádirat szerint, bizonyítható módon Völner Pál, és érdekes módon ez csak ilyen kis érdekesség a mai napig szabadlábon védekezik. Mindenki más ebben az ügyben előzetes letartóztatásban van, kivéve azt a szereplőt, aki a vádirat szerint ismétlem 83 millió forintot vett föl vezető tisztségviselőként. Őrületes, hogy itt még csak be sem fejeződik ez a történet, hiszen pontosan látjuk, hogy kiderült az elmúlt hetekben, hogy milyen őrületes ingatlanpanama kapcsolódik szintén ehhez az ügyhöz. Schadl György és a hozzá kapcsolódó szereplők rendkívül sok ingatlanhoz jutottak hozzá a VII. kerületben, az V. kerületben; tudják, abban az V. kerületben, ami a mai napig Rogán Antalnak az uradalmaként van számontartva. És én ezen nem is lepődöm meg, hiszen ez az ingatlanpanama nagyon régóta zajlik. Azon sem lepődtünk meg, hogy amikor az V. kerületben kezdeményeztek az ellenzéki képviselők egy vizsgálóbizottságot, azt természetesen a városvezetés lesöpörte az asztalról. De nem tudta lesöpörni az asztalról a fővárosi vizsgálóbizottság megalakítását, és szeretném megnyugtatni kormánypárti képviselőtársaimat, hogy a vizsgálóbizottság elkezdte a munkáját, és fel fogja fejteni az első pillanattól az utolsóig azt az ingatlanpanamát, aminek a nyomai már most látszódnak. Én azt gondolom, hogy joggal számítok arra, hogy ennek a vizsgálóbizottságnak a munkája eredményeképpen elő fog még kerülni olyan kedvezményes ingatlanvásárlás, amiről eddig még sem a sajtó, sem a közbeszéd nem beszélt. Tisztelt Hölgyeim és Uraim! Tisztelt Képviselőtársaim! A helyzet az, hogy mégis a legfájóbb ebben a korrupciós történetben, hogy az összes, ebben az ügyben elköltött forint a devizahitel-károsultaknak, nagyobbrészt a devizahitel-károsultaknak az utolsó vagyonából van finanszírozva. [[13.30]] Tehát az a 83 millió forint, amit Völner Pál a vádirat szerint átvett, és az a több száz millió forint értékű ingatlan vagyon, amihez Schadl György és baráti köre hozzájutott, mind-mind a végrehajtásokból, jellemzően túlnyomó többségében a devizahitel-károsultak utolsó vagyonelemeinek az elvételéből származik. Azt gondolom, hogy ezt a legnehezebb megmagyarázni. Érdekes részlete a nyomozati anyagnak, ahogy Schadl György egy, a Völner Pálnál magasabb rangú politikusra gazdámként hivatkozik. Majd ugyanebben a nyomozati anyagban többször elhangzik s ezt most kénytelen vagyok idézni Tóni, Barbi és Ádám neve is. Azt gondolom, ezen a ponton mindenkinek a saját lelkiismeretére és fantáziájára bízhatom, hogy kikről is van szó, kik vannak ennek a panamának a csúcsán. Köszönöm szépen.
Répássy Róbert államtitkár urat illeti a szó.
Köszönöm a szót, elnök úr. Tisztelt Képviselő Úr! Mivel ön Gyurcsány Ferenc szövetségese [[Derültség az ellenzéki oldalon.]] , ezért kétségtelenül a korrupció szakértője. Azt tudom mondani, azok után, hogy önök például Szombathelyen egy gyanúsítottat indítanak a választásokon, és az egész szép pártszövetségük támogat egy gyanúsítottat, talán egy kicsit szerényebbnek kellene lenni. Tisztelt képviselő úr, Gyurcsány Ferenc mentelmi jogát is felfüggesztette már egyszer ez az Országgyűlés, Gyurcsány Ferenc ellen is indult már büntetőeljárás, tehát az, hogy valaki ellen büntetőeljárás folyik, még önöket sem akadályozta abban, hogy részt vett az Országgyűlés munkájában. Ami pedig a konkrét ügyet illeti: tisztelt képviselő úr, ön biztosan tudja, hogy amikor a Legfőbb Ügyészség kezdeményezte Völner Pál képviselő mentelmi jogának a felfüggesztését, ő abban a pillanatban lemondott az államtitkári tisztségéről. Önök soha nem vállalták a felelősséget semmiért. A baloldal soha nem vállalja a felelősséget. Az a jellemző önökre, hogy amikor kiderül a Városháza-ügy vagy kiderül más mutyik ügye, akkor soha nincs felelős. Tisztelt Ház! Tisztelt Képviselő Úr! Az érintett országgyűlési képviselő mentelmi jogát felfüggesztette az Országgyűlés. A törvény előtt mindenki egyenlő. A törvény előtti egyenlőség azt jelenti, hogy ebben az ügyben büntetőeljárás van folyamatban, és a büntetőeljárás fogja megállapítani nemcsak a felelősséget, de a tényeket is a büntetőeljárás fogja megállapítani. Tehát amiket ön itt idéz, azokról most mint újsághírekről lehet beszámolni. S ha van ebben bármilyen kriminális elem, bármilyen büntetendő cselekmény, akkor az ügyészség vádat fog emelni, a bíróság pedig el fogja bírálni az ügyet. Azt viszont szeretném szóvá tenni, tisztelt képviselő úr, hogy azokban az ügyekben a Városháza-ügy egy nagyon jó példa , ahol baloldali politikusok személyesen érintettek, és a sajtó a baloldali politikusok neveit is ugyanígy leközölte, önök soha nem szóltak semmit, soha nem mondták azt, hogy az ő felelősségüket is vizsgálni kellene. Nagyon jól tudja, hogy vannak ilyen ügyek. Azt szeretném kérni, hogy ha már a korrupció ellen tenni akarnak, akkor a baloldalon is vállalják a felelősséget. Azt kérem, hogy azok a baloldali képviselők, akik érintettek, szintén vállalják a felelősséget. Tisztelt Képviselő Úr! Még annyit szeretnék elmondani erről az egész ügyről ön a devizahitelesek sérelméről beszél , hogy a devizahitelesekért ez a kormány a legtöbbet tette. A devizahitelesek megvédéséért a mi kormányunk több törvényt hozott. Ez az ügy a Gyurcsány-Bajnai-korszakhoz kötődik, mi ezt megörököltük. A Gyurcsány-Bajnai-korszak okozta a devizahitelezést és okozta az adóscsapdába kerülését ezeknek az embereknek. A mi kormányunk több lépésben módosította a törvényeket, devizahiteles-mentő csomagokat fogadott el, és ennek következtében nagyon sok embernek tudtunk segíteni. Kérem, ha már segíteni nem tudnak, legalább ne ártsanak! Köszönöm szépen. [[Taps a kormánypártok soraiban.]]
Most a DK képviselője, Bősz Anett következik. Megadom a szót.
Köszönöm a szót, elnök úr. Tisztelt Képviselőtársaim! Államtitkár Urak! Homéroszt követve kezdjük in medias res, azaz a dolgok közepébe vágva: Magyarországon megélhetési válság uralkodott el. A jólét leghívebb mutatója, az egy főre jutó egyéni fogyasztás 2020-ban az Európai Unión belül csak két tagországban, Horvátországban és Bulgáriában volt alacsonyabb, mint nálunk. Tíz éve még hat országot hagytunk magunk mögött, 2020-ban a létminimum havi 101 ezer forint volt, és az alsó két jövedelmi decilis átlagjövedelme mélyen ez alatt maradt. Azóta ezek az adatok csak rosszabbodtak. Több mint kétmillióan élnek tehát abszolút szegénységben a honfitársaink közül, a minden más európai országnál szűkmarkúbban ellátott munkanélküliek, a létminimum alatti bérért dolgoztatott közfoglalkoztatottak és a nyugdíjasok jelentős csoportja is. Idős honfitársainknak a svájci indexálás eltörlése jelentette a legnagyobb érvágást. Tisztelt kormánypárti képviselőtársaim, ezt a Bajnai-kormány 2009-ben még azért függesztette föl, hogy a nyugdíjak emelkedése legalább az inflációt elérje, önöknek viszont az első dolguk volt ezt meg is szüntetni, és emiatt drámaian leszakadt az átlagnyugdíj a nettó átlagkeresettől. 2009-ben még elérte annak kétharmadát, de 2020-ban már a felét sem. A svájci indexálás fenntartásával 2020-ban az átlagnyugdíj 175 ezer forint körül lett volna a jelenlegi 133 ezer forint helyett. Ez évente tehát félmillió forinttól fosztja meg a nyugdíjasokat. Ezt próbálja a jelenlegi magyar kormány a 13. havi nyugdíj egynegyedével, valamint az önök által nyugdíjprémiumnak nevezett 80 ezer forintos egyszeri juttatással korrigálni. Ez az egyhavi plusznyugdíj amúgy az éves nyugdíj 8 százalékának felel meg, amit a 7,9 százalékos infláció már fel is falt és jó előre visszavett tőlük. A fiatalok talán legsúlyosabb problémája az első lakás megszerzése. A jelenlegi rendszer a középosztályt segíti, ugyanakkor azok, akik valóban rászorulnának arra, hogy fészekrakó programokban tudjanak részt venni, adott esetben induló ingatlan nélkül, hát, ők fizetik meg annak az árát, hogy a hamis középosztályosodásnak a bérlakáspiacon is megvan a maga hatása, ugyanis azok, akik nem tudnak saját tulajdonú ingatlanban családot alapítani, drámaian elszállt bérleti díjakat kell hogy fizessenek a bérlakásokban. A bérből és fizetésből élők helyzetét tavalyig meghatározta, hogy a nettó minimálbér az EU-n belül csak Bulgáriában volt alacsonyabb, a nettó átlagkeresetben pedig ezenkívül csak Romániát haladtuk meg. Az idei minimálbér-emelés ezen alig segített, 2022-ben a nettó minimálbér is csak ebben a két tagországban volt alacsonyabb, mint hazánkban. A nettó minimálbér idei összege még a 2020-as átlagkereset felét sem fogja elérni, nemhogy az ez éviét, ahogy az EU ajánlása arról szólt volna. A vállalkozók sosem tudhatják, mikor támad önöknek egy újabb ötlete, hogy hogyan fizettethetnék meg velük a válság árát, hogyan tömködhetnék be azokat a központi költségvetésen tátongó lyukakat, amelyek az elhibázott gazdaságpolitikai és fiskális politikai lépésekből következnek. Ennek a kárvallottjai elsősorban a kisvállalkozók. A költségvetési szervek dolgozóinak átlagkeresete alatta maradt a nemzetgazdasági átlagnak, az elmúlt tizenkét évben egyébként mindig. Ezt kompenzálná az itt dolgozók számára kívánt stabilitás, amit ugyanakkor sajnos a válság közben tett lépések elvettek ezektől az emberektől. Közöttük is a humán egészségügyi ellátásban dolgozók átlagkeresete 2020-ban alig haladta meg a nemzetgazdasági átlagot. Az elmúlt évi emelés hatását semmissé tették az egészségügyi szolgálati jogviszony megalázó feltételei. A szociális ellátásban dolgozók átlagkeresete a nemzetgazdasági átlag felét sem érte el. Igaz, 2014-ben még az egyharmada volt. Világosan mutatja ez, mennyire tartják önök fontosnak a társadalom perifériájára szorult honfitársainkat, valamint azokat, akik valóban segítségre szorulnának valamely egészségügyi vagy szociális intézményben. A pedagógusok helyzetét pedig annak a tanárnak a kommentárja írja le talán a legjobban az önök által sebtiben meghozott szabályozással betiltott sztrájkra adott reakciójában, amikor annyit mondott, hogy legfeljebb elmegyek a Lidlbe dolgozni kétszer vagy háromszor annyiért. Csodae, hogy több iskola képtelen szaktanárokkal ellátni az oktatási feladatokat? A megélhetési válságnak tehát idősek és fiatalok, szegények és a középosztály alatt maradó társadalmi csoportok is mind kárvallottjai. Én az Egységben Magyarországért egyik képviselőjelöltjeként csak azt tudom mondani, hogy a kormányváltás ezt is korrigálni fogja. Köszönöm, hogy meghallgattak. [[13.40]]
Orbán Balázs államtitkár úré a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Asszony! Egy nagyon fontos témát hozott ide a Ház falai közé. A kormány egyetért azzal, hogy nagyon fontos cél a szegénység felszámolása. A mi megítélésünk szerint a szegénységből a munka jelenti a kivezető utat. Magyarországon szerencsére egyre többen élnek segély helyett munkából: a foglalkoztatottak száma a válság ellenére elérte a 4,7 millió főt, ez 2010-ben még csak 3,6 millió fő fölött járt nem sokkal. Az is nagyon fontos, amit ön említett, hogy a gazdasági növekedésből Magyarországon széles körben részesüljenek az emberek. Ön idézett ezzel kapcsolatos statisztikákat, felméréseket; hadd fogalmazzak finoman: módszertani szempontból eléggé megkérdőjelezhető dolgokat mondott. Hadd ajánljak a figyelmébe más, ezzel kapcsolatos statisztikákat! A Világgazdasági Fórumnak van egy olyan indexe, amely a gazdaságok inkluzivitását vizsgálja. Ez arról szól, hogy a legalsó társadalmi csoportok mennyire részesednek a gazdasági növekedés eredményeiből. Ebben a statisztikában Magyarország 74 ország közül a második helyen van, tehát kifejezetten elöl áll. A Világbank másik jelentése szerint 2012 és ’17 között ez egy korábbi időszakra vonatkozik, de azért egy fontos adat éves átlagban az egy főre jutó jövedelem a kevesebbet kereső 40 százalék esetében jobban nőtt, mint a medián vagy a teljes népesség körében mért növekedés. Tehát ez is azt bizonyítja, hogy a legalsó társadalmi csoportok jobban részesülnek az ország jó gazdasági teljesítőképességéből. 2010 óta háromszorosára emelkedett a minimálbér, 73 500 forintról 200 ezer forintra, a szakmunkás-minimálbér pedig 260 ezer forintra, ez két és félszeres emelkedést jelent. A statisztikák szerint 100 százalékos a minimálbér vásárlóérték-emelkedése, ami szintén nagyon fontos. Szegénységre vonatkozó mutatószámok is ismertek: 2010 és ’20 között több millió fővel csökkent azok száma, akiknek egy váratlan kiadás jelentős nehézséget okoz; 2,5 millióval csökkent azok száma, akik nem engedhetnek meg maguknak egy egyhetes nyaralást. Az Eurostat kumulált adatai szerint 2010 óta 1 millió 250 ezer fővel csökkent a szegénységnek kitettek aránya Magyarországon, a súlyos anyagi nélkülözésben élők aránya egy évtized alatt 23 százalékról 8 százalékra csökkent. Bevezettük a mostani válságidőszakkal összefüggésben is a „négy stop” politikáját. Ennek keretében megtartjuk a rezsicsökkentést 25 százalékkal csökkent 2010 óta, ez is a legalacsonyabb keresetűeknek számít; az áram, a földgáz és egyéb közszolgáltatások áráról beszélünk , kamatstopot is hirdettünk, benzinárstopot is hirdettünk, illetőleg a meghatározó, fontos alapélelmiszerek esetében is árstopot hirdettünk. Segítséget nyújtottunk a devizahiteleseknek. [[Z. Kárpát Dániel: Ajjaj!]] Kilakoltatási moratórium, leállítottuk a tömeges devizahitelezést, bevezettük az árfolyamgátat, lehetővé tettük a végtörlesztést, létrehoztuk a Nemzeti Eszközkezelőt. Eközben a gyermekek otthongondozási díja végre elérte régóta vágyott célunk volt a minimálbér összegét, vagyis a bruttó 200 ezer forintot. Minden korábbinál többet, 87 milliárd forintot fordítottunk a szociális gyermekétkeztetésre, több mint egymillióan vehettek részt az ingyenes Erzsébet-táborokban, teljes körűvé vált az ingyenes tankönyvellátás, és igen, visszaépítettük 2022 februárjában a teljes havi, 13. havi nyugdíjat, amelyet az önök kormánya, a baloldali kormány elvett a magyar emberektől. Ehhez képest még az is történt 2010 előtt, hogy kétszeresére emelkedett a villamos energia ára, háromszorosára a lakossági földgáz ára; ez is a legkisebb keresetűek számára és a családosok számára okozta a legnagyobb terhet. Önök eltörölték a családi adókedvezményt, megszüntették a kedvezményes kamattámogatású hiteleket, és az egész országot a devizahitelezés csapdájába fordították. Nyolc év alatt, baloldali kormányként, mindössze 23 500 forinttal emelték a minimálbért. 2006 és 2010 között minél magasabb jövedelmű volt egy magyar állampolgár, annál nagyobb mértékben emelkedtek a jövedelmei, miközben a tízből az alsó négy jövedelmi kategóriába tartozók jövedelme csökkent. Szerintem ez szégyen, ez egy szegényellenes politika, nem szeretnénk, hogy ez visszajöjjön. Mi azt javasoljuk, hogy előre menjünk, ne hátra. Köszönöm szépen. [[Taps a kormánypárti padsorokban.]]
Most az MSZP frakcióvezetőjének, Tóth Bertalannak adom meg a szót.
Köszönöm a szót. Tisztelt Képviselőtársaim! Örültem volna, hogyha Orbán Viktor miniszterelnök úr bejött volna ma a munkahelyére. Azért örültem volna [[Dr. Rétvári Bence: Hol van Gyurcsány Ferenc meg az egész DK?]] , mert beszámolhatott volna az Európai Bíróságnak azon döntéséről, amely megkérdőjelezi, hogy Magyarország milyen módon juthat hozzá több mint 15 000 milliárd forint támogatáshoz. De úgy látom, hogy önök is arra számítottak, hogy ma bejön, hiszen rég nem láttam ennyi kormánypárti képviselőt napirend előtti felszólaláson benn ülni. [[Moraj és derültség a kormánypárti padsorokból.]] Nagyon-nagyon úgy tűnik, hogy az önök főnöke tényleg fél a vitától, most már a parlamentbe sem jön be. [[Moraj és derültség az ellenzék padsoraiban. Dr. Rétvári Bence: Hol van Gyurcsány Ferenc?]] Muszáj beszélnünk erről az ítéletről, hiszen súlyosan befolyásolja Magyarország jövőjét. Arról az ítéletről beszélek, amelyről Varga Judit azt mondta, hogy ez politikai alapon született. Nyilván ez egyenesen hazugság, és egyébként, ha normális jogállamban élnénk, akkor az igazságügy-miniszter egy ilyen ítélet után már azonnal lemondott volna. De mit várunk Varga Judittól, aki akkor sem mondott le, amikor kiderült a helyetteséről, hogy több mint 80 millió forintnyi kenőpénzt fogadott el az elmúlt években? Szokták azt mondani, hogy akkor is le kellene mondania, hogyha tudott róla, meg akkor is, ha nem tudott róla. De Varga Judit ezt nem tette meg. Ráadásul a mai napon az Igazságügyi bizottságban önök leszavazták azt a határozati javaslatot, hogy az, aki több mint 80 millió forint kenőpénzt fogadott el, legalább ne kapjon az adófizetők pénzéből végkielégítést, de önök szerint ez neki jár, úgyhogy leszavazták ezt a javaslatunkat, ehhez szeretnék önöknek gratulálni. De beszéljünk erről az ítéletről, mert az ítélet azt mondta ki, hogy az európai uniós szerződésekkel összhangban van az a rendelet, amely alapján elindulhat egy olyan vizsgálat, amelynek végeredményeként dönthet úgy az Európai Bizottság, hogy megvonja annak a kormánynak a pénzelosztási jogkörét, amelynek a működése során az európai uniós források bizonyíthatóan nem oda jutnak, ahova az Európai Unió szánja. Tehát ha az Európai Unióból származó források, az európai adófizetők pénze kézen-közön eltűnik, ahogy Magyarországon látjuk, ebben az esetben joga lesz a Bizottságnak felfüggeszteni a kormánynak ezt a jogát. Hogy hogyan kapcsolódik ez a jogállamhoz? Azt mondja ez a rendelet, hogy ahol a helyi hatóságok nem lépnek fel kellő hatékonysággal a korrupció ellen, vagy politikailag befolyásolják az igazságszolgáltatást, azok nem lesznek erre jogosultak. Sajnos Magyarországon mind a kettő fennáll, hiszen a korrupciót teljesen szabadjára engedték, és sorra látjuk azokat a lépéseket, ahol politikailag befolyásolják az igazságszolgáltatás munkáját, látjuk a Kúria elnökének a kinevezését és a mostani működését. Nos, tisztelt képviselőtársaim, ez az idei választásnak a tétje, hogy ez a forrás, ez a több mint 15 000 milliárd forint felhasználható lesze Magyarországon vagy nem, lesze ebből a magyar vállalkozásoknak, a magyar embereknek pénze, lesze ebből olyan gazdasági fejlődés, amivel egy sor problémát meg lehet oldani, vagy nem lesz. Tehát az a tét, hogy ez a korrupt, elnyomó, pártállamot építő kormány hatalmon marade [[Derültség a kormánypártok soraiban.]] , mert akkor az EU-s pénzek nem jönnek, és ha nem jönnek az EU-s pénzek, nem lesz gazdasági növekedés, és a magyar embereket súlyos kár éri. Tisztelt Képviselőtársaim! Két megoldási lehetőség van. Az egyik az, hogy Orbán Viktor hirtelen megjavul, elzárja a pénzcsapokat, felszabadítja a pártállam elnyomása alól a médiát, az Alkotmánybíróságot, a Kúriát, az Állami Számvevőszéket, a Legfőbb Ügyészséget, az egészségügyet, az oktatást, a kultúrát, sorolhatnám hát, nem nagyon látunk erre esélyt. A másik megoldás viszont a kormányváltás, mert ebben az esetben felszámoljuk az államilag szervezett korrupciót, csatlakozunk az Európai Ügyészséghez, helyreállítjuk a fékek és ellensúlyok rendszerét, lehívjuk az összes EU-s forrást, az ebből származó bevételekből rendbe rakjuk a lezüllesztett egészségügyet, megemeljük a pedagógusok bérét, felszabadítjuk az iskolákat, felemeljük a rendvédelmi dolgozók, ápolók, szociális szférában dolgozók bérét, nem egyszer, hanem folyamatosan. Adómentessé tesszük a minimálbért, megduplázzuk a családi pótlékot, a minimumnyugdíjat, bevezetjük a vegyes indexálást, bérlakásokat építünk, megváltoztatjuk Magyarországot. Ezért van szükség változásra április 3-án, ezért szavazzanak az Egységben Magyarországért szövetség miniszterelnök-jelöltjére és jelöltjeire! Csak felfelé! Köszönöm szépen. [[13.50]]
Ismét Orbán Balázs államtitkár úré a szó.
Köszönöm szépen a szót. Tisztelt Elnök Úr! Tisztelt Ház! Tisztelt Frakcióvezető Úr! Engedje meg, hogy azzal kezdjem, hogy a jóisten mentse meg Magyarországot attól, hogy még egyszer a baloldal garázdálkodjon az uniós források fölött. Volt már ilyen egyszer, 2010-ben. Forrásfelhasználások tekintetében hátul kullogtunk, az uniós támogatásoknak csak a töredékét tudták lehívni, ami miatt több száz milliárd forint 500 milliárd forintos nagyságrendről beszélek veszteség érhette volna a magyar embereket. Gyenge gazdaságot üzemeltettek, az államháztartási hiány mértéke az egekben volt, ezért előfinanszírozásra nem volt lehetőség. Számtalan fejlesztési lehetőséget elhalasztottak, és elszalasztottak, miközben az uniós támogatásokat értelmetlen projektekre költötték. A korszak szimbóluma mindannyian tudjuk a négyesmetró-beruházás, amihez öt főpolgármesteri ciklus sem volt elég, és valójában Magyarország történetének legnagyobb korrupciós ügyéről beszélünk. Ezt követően, 2010 után ezt az elhibázott uniós fejlesztési politikát próbáltuk korrigálni, és próbáltuk megállítani azt a lecsúszást, amiben az ország volt az uniós fejlettségi átlaghoz képest. Sikerrel jártunk, de természetesen van még tennivaló. A magyar gazdaság 2010-ben az uniós fejlettség valamivel több mint felét, 2020-ban viszont az EU 27 gazdasági térség átlagának már 74 százalékát érte el úgy, hogy csökkentettük közben a belső regionális különbségeket. Nem szeretnénk megállni. Tovább szeretnénk emelni a fejlettség általános szintjét, és szeretnénk csökkenteni a különbségeket. Így soha nem látott mértékű forrást, több mint 4000 milliárd forintot kívánunk a következő ciklusban szánni a magyar vidék fejlesztésére. Egyébként fejlesztéspolitikai reformokat is vezettünk be. Egyszerűsödtek a pályázatok, hazánk pedig egyetlenegy eurót sem hagyott veszni vagy értelmetlen fejlesztésekre költeni. Ezzel kapcsolatban engedje meg nekem, hogy egypár külső, objektív szereplő véleményét is idehozzam. A Moody’s nemzetközi hitelminősítő szerint a magyarországi GDP-növekedést évente átlagban 2,6 százalékponttal emelték meg az európai uniós források. A régiós országok között ez volt a legjobb eredmény, tehát a forrásfelhasználás itt volt a leghatékonyabb, mivelhogy a növekedéshez így tudtak a legnagyobb mértékben hozzájárulni az uniós források. Ha igaz lenne az, amit önök állítanak, akkor ez másképpen lenne; pontosan úgy egyébként, ahogy az önök kormányzati időszakában volt, ahol az uniós források helytelen, szabálytalan, értelmetlen felhasználása miatt nem tudták támogatni a gazdaság növekedését. Ez az önök által oly sokszor hivatkozott Angela Merkel volt német kancellár számára is szemet szúrt, aki elismerte szó szerint fogok idézni tőle , hogy Magyarország jól használja fel az uniós pénzeket, okos beruházásokat eszközöl, és okos gazdaságpolitikát folytat. Szeretném a figyelmébe ajánlani ezt a mondatot: „Összességében az emberek jólétének növelésére használja Magyarország ezeket a pénzeket.” És azt hiszem, hogy a baloldalnak a hazugságáradata ezzel kapcsolatban itt kapta meg az utolsó és legnagyobb léket. Egyébként kétségtelenül igaz az a kérdés, amit ön fölhozott, frakcióvezető úr, az létezik. Ugyanis van egy vita Brüsszel és Magyarország között elsősorban a Helyreállítási Alap forrásaival összefüggésben. Természetesen az Európai Bíróság valamennyi ítéletét Magyarország, úgy, ahogy eddig is, ezt követően is tiszteletben fogja tartani, ezzel önmagában nincs semmi gond. A gond azzal van, hogyha Brüsszel visszaél hatalmával, és olyan intézkedéseket, olyan politikákat kíván számonkérni Magyarországon, amivel a magyar emberek döntő többsége nem ért egyet, és aminek semmi köze nincs az uniós források hatékony fölhasználásához. Igazából ön is elárulta saját magát és politikai oldalát, hiszen a felszólalásában azt mondta, hogy majd ha a média-, az oktatási és ki tudja, még milyen területen Orbán Viktor változtat a politikáján, akkor jönnek az uniós pénzek. Na, ez az, amit zsarolásnak neveznek a politikában, és ez nem a magyar kormány zsarolása, hanem Magyarország és a magyar emberek zsarolása. Ugyanis oktatáspolitikában, családvédelemben, gyermekvédelemben, illegális migráció elleni küzdelemben, nemzeti szuverenitásért való küzdelemben olyan politikát folytat ez a kormány, amit a magyar emberek, a magyar választópolgárok döntő többsége elvár tőle. Ezért tehát, amikor ön azt mondja, hogy majd Magyarországnak kell ezeken a területeken például családvédelem és gyermekvédelem kérdésében változtatni, akkor ezt vissza kell utasítanom. Egyszer baloldali politikusként jó lenne, ha nem Brüsszel, hanem a magyar emberek oldalára állnának. Köszönöm szépen, hogy meghallgattak. [[Taps a kormánypárti padsorokban.]]
Most Jakab Péternek adom meg a szót.
Köszönöm a szót. Képviselőtársak, rögtön az elején tisztázzunk valamit: az oltást kötelezővé tenni nem lehet. Ez így érthető ott a túloldalon is? [[Folyamatos zaj. Az elnök csenget.]] Örülök neki. Akkor miért tették kötelezővé számtalan ágazatban? Képviselőtársak! Hát, lassan elfogynak a tanárok, a rendőrök, az ápolók, a tűzoltók. Akiket eddig nem üldöztek el az alacsony bérekkel, azokat most elüldözik a kötelező oltással? Képviselőtársak, ha ezek az emberek elhagyják a pályát, akkor ennek az országnak vége! Arról nem beszélve, hogy amit önök most tesznek, az a fizetős egészségügy bevezetése! Ha egy oltatlan el akar menni nem tudom én fogorvosi vizsgálatra, akkor előtte vásároljon húszezer forintért tesztet? Önök annak idején a vizitdíj ellen lázadtak. Mennyi volt az? Háromszáz forint? Tehát a háromszáz forinttal probléma volt. A húszezres teszt meg rendben van, azok után, hogy egy ember az egész életén át fizeti a tb-t, nagyjából a semmire?! Lassan fél Afrikát mi látjuk el ingyenvakcinával, de önök dupla áron vásárolják a kínait?! Mi ez az oltásbiznisz, képviselőtársak? Itt minden csak a pénzről szól? Az oltás is csak a pénzről szól? Ezért akarják majd kötelezővé tenni április 3-a után? Maradjunk annyiban: ha április 3-án az egységes ellenzék legyőzi önöket, akkor ebben az országban nem lesz kötelező az oltás. Aki akarja felveszi, aki meg nem akarja, nem. Szabad országot akarunk! Értik?! Szabad országot akarunk [[Taps a Jobbik padsoraiban.]] , ahol a kormány nem kötelezi a polgárokat, hanem gondoskodik róluk. Önök maximum saját magukról gondoskodnak. Ha szükségük van néhány millióra, mondjuk, 83-ra, akkor szövetkeznek a végrehajtó-maffiával, ahogy ezt Völner megtette. Ha kell, családokat dobatnak az utcára csak azért, hogy megszerezzék a házaikat. Ha nincs kedvük bemenni az egyetemre vizsgázni, egy telefonnal elintézik, ahogy Rogán Tóni haverjának. Közben Varga Judit igazságügyi miniszter pislog, mint hal a szatyorban, mint aki ott sem volt. Miniszterelnök úr meg, így a vége előtt még intéz magának néhány milliárdot a strómanján keresztül, ugye? Hogy, hogy nem, a bukás előtt néhány hónappal Mészáros Lőrinc 22 milliárdért épített egy újabb stadiont Zuglóban. Meg 23 milliárdért kicserélte a vízvezetéket Tatabánya környékén, mert mindenhez is ért. Április 3-a után meg majd pucolhatja a vécét Szegeden, ingyen, önökkel együtt! [[Taps a Jobbik padsoraiban.]] Mert az, amit önök művelnek, nem maradhat következmények nélkül. Csak a tavalyi évben önök 5000 milliárd forintos államháztartási hiányt hoztak össze. 5000 milliárd forint hiányzik a közös kasszából, csak a tavalyi évről! Hol van ez a pénz, képviselőtársak? Mert higgyék el, bánná a fene, hogy ekkora a hiány, ha legalább azt látnám, hogy a magyar emberek jobban élnek! De hát még mindig mi vagyunk az Európai Unió második legszegényebb nemzete. Úgyhogy tudjuk, hogy hol van ez a pénz: ott van önöknél! A kérdés, hogy ki fogja visszatenni a közösbe, mert valakinek vissza kell tenni. Ha április 3-án önök megnyerik a választást, akkor önök a tanárokkal, a rendőrökkel, az ápolókkal, a melósokkal, a nyugdíjasokkal fogják ezt a pénzt visszafizettetni. Ha önök megnyerik a választást, önök ugyanúgy fognak lopni, ahogy eddig, a magyarokra meg olyan megszorító csomag vár, mint még soha. Ezt önök is tudják, mi is tudjuk. A választásokig megy az osztogatás, utána meg jön a feketeleves! Ha mi nyerjük meg a választást, az egységes ellenzék nyeri meg a választást, akkor nem a tanár, nem a rendőr, nem a melós, nem az ápoló, nem a nyugdíjas fogja ezt a pénzt visszafizetni [[Nagy zaj, közbeszólások az ellenzék padsoraiból. Az elnök csenget.]] hanem önök. Fizetni fognak, mint a katonatiszt, kamatostul, mindent! [[Közbeszólás a Jobbik padsoraiból: Így van!]] Igazzá fogjuk tenni miniszterelnök úr vagyonnyilatkozatát: nem lesz egy forintja sem. Ellenben élete végéig adósa marad annak a nemzetnek, amit tizenkét év alatt padlóra küldött csak azért, hogy kiélhesse a saját hatalmi tébolyát, Graz helyett a budai Várban. Óvodások nemi átalakító műtéte erről fogunk népszavazni? Hát, bolondok maguk, esküszöm, egytől egyig! Bolondok! [[Derültség a Jobbik padsoraiban.]] Önök szerint ez az ország legnagyobb problémája? Magyarország előre megy, nem hátra mondják önök. Hát, már ne haragudjanak, mögöttünk nincs már senki! A magyarok 74 százaléka az uniós szegénységi küszöb alatt él. Több mint kétmillió honfitársunk nyomorog a létminimum alatt. Közel egymillió nyugdíjasnak havi kevesebb mint százezer forintból kell valahogy kijönnie. Önök tíz évvel ezelőtt megszüntették a svájci indexálást. Azóta minden nyugdíjastól elvettek évi 400 ezer forintot. Ez tíz év vonatkozásában 4 millió forint. És akkor azt gondolják, hogy ha egy 13. havit visszaadnak, akkor minden el van intézve? Hát, a lopott pénzből visszaadják az aprót! Közben a melósokat agyonadóztatják, a fiatalok hitelcsapdába terelik, a benzinkutasokat épp most teszik tönkre. És akkor azt mondják, hogy Magyarország nem hátra megy?! Valóban, nálunk hátrébb nincs már semmi, maximum Putyin Oroszországa, de oda meg csak önök akarnak menni, mi nem. [[14.00]] Mi maradunk Európában, maradunk Európában, és április 3-án le fogjuk győzni önöket, hogy utána minden egyes nappal közelebb kerüljünk ahhoz a 30 éves ígérethez, amit önök tettek az én apámnak: az európai bérekhez, az európai nyugdíjakhoz, az európai jóléthez. Ezért fogtunk össze, ezért hoztuk létre Magyarország történetének legnagyobb ellenzéki egységét, mert csak együtt sikerülhet, de együtt sikerülni is fog. Fizessenek meg a tolvajok! Jólétet minden magyarnak! Vesszen az Orbán-rendszer!
Dömötör Csaba államtitkár úré a szó. Parancsoljon!
Köszönöm a szót, elnök úr. A felszólalásának azt a címet adta, hogy „Szabad országot!”, ugye? Egy dolgot hadd kérdezzek, képviselő úr: hogyha tényleg szabad országot akar, akkor mit keres a szemkilövetők választási listáján? [[Dr. Rétvári Bence: Így van!]] Azokkal indul ugyanis együtt, akik a jogállamiságot gumilövedékekkel, kordonnal és vízágyúval értelmezték. És hogy mi az ön személyes viszonya a szabadságjogokhoz: a fojtófogás, amit a fórumán alkalmaztak. [[Szórványos taps a kormánypárti sorokból.]] Meg az, hogy a miniszterelnök-jelöltje arról elmélkedik, hogy mire is lehetne használni a kandelábert. Erről ennyit. [[Közbeszólás a kormánypárti sorokból: Szégyen!]] Ha problémája van a Mi Hazánk politikájával, az egy párt, akkor ne a kormányt kérdezze, hanem kopogtasson náluk, ez az önök problémája. Most önt vagy félretájékoztatták, vagy ami ennél sokkal esélyesebb szándékosan hazudik. Magyarországon nincs kötelező oltás, az oltás Magyarországon önkéntes. [[Közbeszólások a Jobbik soraiból. Dr. Brenner Koloman: Csak elrendelheti a munkaadó!]] De hogyha már felhozta az egészségügyi vonatkozásokat, akkor nem tudom meg nem jegyezni, hogy önök semmit nem tettek hozzá a járvány elleni védekezéshez. Álhíreket köröztettek, lásd a mai példa, és a vakcinák ellen kampányoltak hol petícióval, hol pedig álhírekkel. Ami pedig a jövőbeni egészségügyi terveket illeti, szeretném önt tájékoztatni, de valószínűleg nagyon jól tudja, hogy ha valaki akar fizetős egészségügyet ebben az országban [[Közbeszólás a Jobbik soraiból: Orbán Viktor!]] akkor az ön miniszterelnök-jelöltje. Hogy is fogalmaz? Azt mondja, hogy ő sokkal nyugodtabb, hogyha az egészségügy üzlet, mint hogyha nem üzlet. Sőt, azt is mondta, hogy a magyar egészségügyön csak egy drasztikus magánosítás segíthet. Ez az önök politikája. [[Közbeszólás a kormánypárti sorokból: Szégyen!]] Arról is beszélnek nyíltan, hogy össze kellene vonni kórházakat, és egyes szakterületeken még meg is indokolja, azt mondja, hogy a szüléshez nem kell orvos. Az ész megáll, itt tényleg megáll! Kérdezze már meg előtte a nőket és az anyákat! [[Z. Kárpát Dániel: Miről beszél? Rengeteg nő emiatt nem vállal gyereket.]] Amikor azt állítja vagy azt kérdezi, hogy hol a pénz, és azt érzékelteti, hogy a kormány semmit nem tett a gazdaság újraindítása érdekében, akkor az, amit állít, egész egyszerűen nem igaz. 7 százalékkal nőtt tavaly a magyar gazdaság, ez 2 százalékponttal megelőzi az uniós növekedést. A családok visszakapták a jövedelemadójukat, újra jár a 13. havi nyugdíj, a 25 év alattiak pedig adómentességet kapnak. Az inflációtól is, amit ön többször felhozott az elmúlt ülések során, többféle módon védjük a családokat: benzinárstoppal, hatósági energiaárakkal, kamatstoppal és az alapvető élelmiszerekre vonatkozó árstoppal. Csak halkan jegyzem meg, hogy önök sohasem szavazták meg az áfacsökkentéseket. Önök ezeket az intézkedéseket vagy letagadták, vagy ami rosszabb, nem támogatták. Szóval, hogyha a Jobbikon és Jakab Péteren múlt volna, akkor nem lenne adó-visszatérítés, adócsökkentés, de nem lenne kamatstop sem. Parlamenti provokációkkal, fenyegetésekkel és hangos beszéddel nem lehet a magyarok megélhetését javítani, időben meghozott kormányzati döntésekkel viszont igen. Azt azért meg kell hagyni, hogy a Jobbik hosszú utat tett meg az elmúlt években. Pongrátz Gergely által támogatott mozgalom voltak, és a posztkommunisták lefokozott tagozata lettek. Mi, akik itt is végignéztük ezt, gyakran éreztük úgy, hogy egy ilyen veretes szappanoperát nézünk [[Z. Kárpát Dániel: Aggódtatok nagyon?]] és mindvégig tudtuk, hogy a végén úgyis összejönnek. Tagadták persze az elején, magyarázták, ki is kérték maguknak, de a végén csak aláírtak Gyurcsány Ferencnek. [[Közbeszólások a Jobbik soraiból. Dr. Brenner Koloman: Völner!]] Vona Gábor saját elmondása szerint eladta a Jobbik lelkét. És a helyzet az, hogy ön, Jakab Péter meg sem kísérelte, hogy azt visszaszerezze. Amikor majd a napokban nyilvánosságra hozzák a nagy Gyurcsány-listát, akkor ott fognak sorakozni egymás mellett a posztkommunista politikusok nevei és a jobbikos politikusok nevei. [[Z. Kárpát Dániel közbeszól.]] Mindenben csatlakoztak és hasonultak tehát ahhoz, ami ellen egykor létrejöttek. A tíz évvel ezelőtti önmaguk vajon mit szólna ehhez? Gárdamellény le, vörös csillag föl! [[Közbeszólás a Jobbik soraiból: Az ügynöklistát hozzuk nyilvánosságra, kik lesznek!]] Mondhatnám, hogy a két szék közül a pad alá fognak esni, de az a helyzet, hogy ez pár héttel ezelőtt itt már megtörtént. [[Derültség a kormánypárti sorokból.]] Megtették tehát a kötelességüket, de tudniuk kell, hogy odaát mostantól nem lesz magukra szükség. És ha a történet végén kiderül, hogy úgy raktak egy nemzeti pártot a baloldal lábai elé, hogy a Jobbik közben jelentősen zsugorodik támogatottságát tekintve, akkor valakinek ezért majd felelősséget kell vállalnia leginkább önnek, frakcióvezető úr, személyesen. Nehéz pillanat lesz, és higgye el, abban a pillanatban még a bohócsipka sem fog segíteni. Köszönöm, hogy meghallgatott. [[Taps a kormánypárti sorokból. Közbeszólások az ellenzéki sorokból.]]
Ha kiordibálták magukat, tisztelt uraim, akkor továbbmegyünk. Simicskó István frakcióvezető úrnak adom meg a szót.
Köszönöm szépen a szót. Tisztelt Elnök Úr! Tisztelt Képviselőtársaim! Elérkeztünk a 2022-es év tavaszi ülésszakához. A rendszerváltás óta a választójogi törvény és a többpárti demokráciánk úgy működik, hogy négyévente parlamenti választásokat tartunk. Ebben az évben április 3-ára írta ki a köztársasági elnök úr a parlamenti választásokat Magyarországon. Ezért szerintem fontos, hogy nyugodtan visszatekintsünk az eltelt időszakra, nézzük meg azt, hogy honnan indultunk, milyen örökségből kellett elindulnunk, és hová jutottunk az elmúlt 4 vagy akár az elmúlt 12 évben. Nyilván ebből adódóan, hogyha elvégezzük ezt az értékelést, akkor próbáljunk meg következtetésekre jutni, hogy mi várható, hogyha a választások így vagy úgy alakulnak. Az elmúlt 12 évben számos kihívással kellett szembesülnie a mindenkori magyar kormányzatnak és mindannyiunknak. Egy olyan örökséget hagytak hátra a Gyurcsány-Bajnai-kormányok, amely hihetetlen erőpróbát igényelt mindannyiunktól, hiszen egy eladósodott országról volt szó, devizahiteles családok százezreinek bajba jutásáról, problémáiról, 12 százalékos munkanélküliségről, alacsony gyermekvállalási hajlandóságról, a családtámogatások lenyirbálásáról, megszorításokról, rossz gazdaságpolitikáról, és a 13. havi nyugdíj elvételével is szembesülnünk kellett 2010-ben. Menet közben, ahogyan a Fidesz-KDNP-kormány megkezdte a munkáját 2010-től kezdődően, utalnék itt a vörösiszap-katasztrófára vagy a rekordárvízre a Dunán, vagy akár a migrációs válsághelyzet kezelésére, vagy a világjárványra, amely egyrészt a mentésből állt, másrészt a helyreállításból, a biztonság garantálásából, és mindenképpen a magyar emberek boldogulásának feltételeit garantálta a magyar kormány egy megfelelő gazdaságpolitikával és azzal a biztonságpolitikával, amellyel többek között a migrációs hullámot is meg tudtuk állítani Magyarország déli határainál. Eközben Magyarország, elmondhatjuk, Dömötör Csaba államtitkár úr szólt erről, 7,1 százalékos gazdasági növekedést tud maga mögött. Ezzel szemben a Gyurcsány-Bajnai-kormányok negatív értelemben 7 százalékos csökkenést tudnak fölmutatni. A rezsicsökkentést végrehajtottuk, óriási eredmény. A foglalkoztatás bővítése, egymillió új munkahely megteremtése, a családtámogatási rendszer fölépítése, kiszélesítése, amely nagyon sok családnak tud ma Magyarországon segíteni, a határkerítés megépítése, béremelés különböző társadalmi csoportokban, fegyveres, rendvédelmi szerveknél, az egészségügyben az orvosoknál, ápolóknál, és most az oktatásban is ezt láthatjuk. A gyermekvállalási kedv is növekedett az elmúlt években a kormány családtámogatási törvényének köszönhetően, sőt a gyermekvédelmi törvény garantálja a szülők jogait a továbbiakban is. Tisztelt Képviselőtársaim! Mi várható, ha 2003-ban a baloldal esetlegesen a választási győzelmet megszerezné? Ebbe nyilván rossz belegondolni is, de azért nézzük meg azokat a kijelentéseket, ha programot nem is nagyon látunk, de kijelentéseket igen a baloldal miniszterelnök-jelöltje részéről, amelyek mindenképpen figyelemre méltóak és elgondolkodtatók, hadd ne mondjam, megdöbbentőek is. Megmondom önöknek őszintén, hogy Újbuda országgyűlési képviselőjeként, amikor először hallottam az elmúlt évben Újbuda baloldali polgármesterétől, László Imrétől, hogy Hitlert méltatta nyilvános testületi ülésen, majd ezt követően majdnem utcát nevezett el Mengeléről, akkor azt hittem, hogy ez egy nagyon rossz vicc. De most azt látom, hogy a baloldal miniszterelnök-jelöltje egyenesen odáig ragadtatta magát, és ezt több ízben kijelenti, hogy előbb az ördöggel szövetkezne, hogy legyőzze a Fidesz-KDNP-t és Orbán Viktort önmagát keresztény embernek tituláló személyként, keresztény nemzeti elkötelezettségű emberként , majd utána vérig sérti a társadalmi csoportokat, a nők képességeire dehonesztáló megjegyzéseket tesz, nyilván a vidékieket is bántotta elég rendesen, sőt listázza a fideszes zsidó minisztereket, sőt a melegeket is. Tehát hihetetlen, hogy miket hallunk és hallottunk az elmúlt időszakban. [[14.10]] De a legmegdöbbentőbb az volt most legutóbb, hogy szó szerint idézem a szövetségében a fasisztákat és a kommunistákat, igaz, külön-külön, de ő képviseli. No, hát én azt hittem, hogy ilyet nem lehet mondani, és szégyen a baloldalra nézve, hogy ilyen jelöltjük van, ezen érdemes elgondolkodni. Ilyenkor az ember persze felüti a klasszikusokat, Szent Kamillt, aki azt mondta, hogy nem kell mást tennünk, mint jót gondolni, jót szólni és jót cselekedni. A baloldal miniszterelnök-jelöltjének, Márki-Zay Péternek az első kettővel már komoly gondja van. Veszélyes gondolatok, veszélyes kijelentések, csak veszélyes cselekedetek várhatóak, ha a baloldal nyerne. Adja a jóisten, hogy ne nyerjen! Magyarország előre megy, és nem hátra. Köszönöm szépen, hogy meghallgattak. [[Taps a kormánypártok soraiban.]]
Zsigó Róbert államtitkár úré a szó. Parancsoljon!
Köszönöm a szót, elnök úr. Tisztelt Országgyűlés! Tisztelt Frakcióvezető Úr! Az ön napirend előtti hozzászólásának a címe „Az országgyűlési választás tétje”, és ha röviden szeretnék erre válaszolni, akkor azt tudnám mondani, hogy a választás tétje a magyar családok jövője. A kormány célja, hogy egyre könnyebb legyen Magyarországon gyermeket vállalni, gyermeket nevelni és családot alapítani, és mindannyian emlékszünk, hogy nem volt ez mindig így. A 2010-es kormányváltást megelőzően a gyermekeket vállaló fiatalok számára különösen szűkre szabottak voltak a lehetőségek. Magyarországon gyermeket vállalni inkább anyagi terhet jelentett, mint megbecsülést. 2010-ben a magyar emberek családalapítási és gyermekvállalási kedve a mélyponton volt. Ez nem is csoda, hiszen a szocialista kormányok eltörölték többek között a korábbi otthonteremtési rendszert, amivel devizahitelekbe lökték a magyar családokat, eltörölték a családi adókedvezményt, a gyes időtartamát egy évvel megrövidítették, az egekbe emelték a rezsi árát, ezekkel az intézkedésekkel elszegényítették a családokat és a magyar embereket. Mindannyian emlékszünk, hogy 2010-ben Magyarországon családbarát fordulat történt. Olyan stabil, komplex, célzott és rugalmas támogatási rendszert hoztunk létre, illetve bővítünk is folyamatosan, amely sokoldalúan védi és szolgálja a közösségünk alapegységét, a családot. A kormány célja az, hogy minden vágyott gyermek megszülessen Magyarországon, a családok biztonságban és saját otthonukban éljenek, a fiatalok itthon boldogulhassanak, az idősek pedig békés, nyugodt öregkort élhessenek meg. 2010 óta több mint a három és félszeresére emeltük a családok támogatására fordított összeget. Idén ez a GDP 6,2 százalékát teszi ki, ez mintegy 3500 milliárd forint, ami nemzetközi szinten is kiemelkedő. A gyermeket nevelő családok, ahogy ma már többször elhangzott, visszakapták, illetve visszakapják a 2021-ben befizetett személyi jövedelemadójukat. A gyed maximális összege 2010 óta már a két és félszeresére emelkedett. Tízmilliós babaváró támogatást is kaphatnak a fiatal házasok, a babaváró támogatást igénylő párok száma eddig már meghaladta a 203 ezret. Támogatjuk a családi otthonteremtést. A CSOK-ot eddig 206 ezer család vette igénybe, összesen 656 milliárd forint összegben. Több mint 100 ezer család igényelte eddig az otthonfelújítási támogatást 2021. január 1-je óta. 2010-hez képest háromszor annyi településen működik bölcsőde, mint korábban. 2022-ben minden korábbinál több forrást, 87 milliárd forintot fordít a kormány szociális étkeztetésre, ami 2010-hez képest közel háromszoros növekedés, és a 2020/2021-es tanévtől teljes körűvé vált az ingyenes tankönyvellátás is, és az idén januártól nem kell személyi jövedelemadót fizetniük a dolgozó, 25 év alatti fiataloknak. Az eredeti tervekhez képest korábban, már 2022 februárjában, tehát most, a napokban visszaadtuk az időseknek a tőlük korábban Gyurcsányék által elvett 13. havi nyugdíjat. Emlékszünk, hogy 2021 novemberében minden eddiginél nagyobb összegű, 80 ezer forintos nyugdíjprémiumot tudtunk fizetni a nyugdíjasoknak és a nyugdíjszerű járulékban részesülőknek, amelyet egyébként a gazdaság sikeres újraindítása tett lehetővé. Az elmondottak mellett fenntartjuk a rezsicsökkentést, bevezettük a kamatstopot, bevezettük a benzinárstopot és bevezettük az élelmiszerárstopot is. Tisztelt Országgyűlés! Valóban nagy tétje van a közelgő választásoknak. Eljött az ideje, hogy megvédjük az elmúlt 12 évben közös munkával, az emberekkel összefogva elért eredményeinket, hiszen nap mint nap kiderül, hogy a baloldal programja ma is ugyanaz, mint 2010 előtt volt, a baloldal kijelölt miniszterelnöke szerint ostobaság a 13. havi nyugdíj kifizetése, szerinte ostobaság volt a vizitdíj és a kórházi napidíj eltörlése is, és kevesebb áramot és gázt kellene fogyasztanunk rezsicsökkentés helyett. Mi ezzel szemben úgy gondoljuk, hogy a családoknak minden támogatást meg kell adni, hogy előrébb tudjanak lépni, ahogy az elején is mondtam, a választás tétje tehát többek között a magyar családok jövője. Köszönöm szépen a figyelmüket. [[Taps a kormánypártok soraiban.]]
A napirend előtti felszólalások végén Kocsis Máté frakcióvezető úrnak adom meg a szót. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársak! Képzeljék el, hogy „Itt a Feri” néven rendezvénysorozatot indított Gyurcsány Ferenc. [[Szórványos derültség a Fidesz soraiban.]] Erősen szimbolikus, hogy a 2022-es kampány megint arról szól, hogy itt a Feri. Kicsit olyan ez, mint az aluljárós, piacos játék, „Itt a Feri! Hol a Feri?” De ha kevésbé jókedvűen nézünk erre a dologra, azért az nagyon sokat elárul ám önökről, hogy ezt az „itt a Feri”-t önök, kommunisták és fasiszták, nagy egyetértésben megpróbálják visszasegíteni a hatalomba, ugyanis maradjunk ennél a piacozós játéknál, teljesen mindegy, hogy melyik pártot forgatják fel, vagy melyik pártra mutatnak rá, mindegyik alatt Feri van, mindegyik pohár alatt Feri van, ha úgy tetszik. Azért emlékszünk arra 2002-2010 között, hogy milyen volt, amikor itt volt a Feri, milyen az, amikor itt a Feri. Talán önöket sem ártana arra emlékeztetnünk, hogy amikor itt a Feri, az nem jelent mást ezt a programot már ismerjük, ezt a programot már tesztelték a magyarok, és erről a programról már ítéletet mondtak , azt jelentette, amikor itt volt a Feri, hogy elvették a 13. havi nyugdíjat 2,4 millió nyugdíjastól, elvették a 13. havi bért a közigazgatásban dolgozóktól, a tanároktól, elvették a létező összes otthonteremtési támogatást, a családtámogatásokat szűkítették, megemelték a gáz árát, megemelték az áram árát, adót emeltek, és amikor válság volt, azt az ősbűnt követték el, hogy nem adtak az embereknek, hanem elvettek tőlük. Elvettek tőlük mindent, amit lehetett, elvettek tőlük minden olyan támogatást, amiből boldogulni lehetett volna, és mindennek tetejébe még eladósították az országot, és ezermilliárddal [[Az ellenzék sorai felé: Ne mosolyogjon!]] az önkormányzatokat is, eladósították a családokat is és kifosztották az országot. Ez az, amikor itt van a Feri. Maguk azzal ámítják itt egymást, hogy ez a nagy összefogás, amit önök képviselnek, majd jót tesz a magyaroknak. Önök semmi mást nem tettek, kizárólag Gyurcsány Ferenccel fogtak össze „Itt a Feri! Hol a Feri?” , miközben a valódi összefogás, kedves kommunisták és fasiszták, az nem más, mint a 4,7 millió magyar munkavállaló, a 7,1 százalékos gazdasági növekedés. Ez a kormány volt az, amelyik visszaadta a 13. havi nyugdíjat, nem beszélve a számos ágazati béremelésről, a fegyverpénzről, és amit maguk még el sem tudtak volna képzelni [[Közbeszólások az ellenzéki pártok soraiból.]] ne kiabáljanak a fasiszták és a kommunisták! , az az, hogy Magyarországon a gyermeket nevelő családok egyévnyi személyi jövedelemadót visszakapnak. Ez az, amit kommunista és fasiszta nem csinál. Szintén ehhez a kormányhoz kötődik az is, hogy a fiataloknak, a 25 év alattiaknak személyi jövedelemadót nem kell fizetniük. Azt kell mondjam önöknek, hogy ez az „itt a Feri” program méltó módon szimbolizálja mindazt, amit önök most tesznek. Hiába trükköznek, hiába próbálják a magyarokat becsapni, hiába indítanak bábokat különböző pozíciókban, a politika ökölszabálya, hogy akinek a legnagyobb frakciója lesz, nem önök lesznek, nem a szocialisták lesznek, hanem Gyurcsány Ferenc lesz. [[Z. Kárpát Dániel közbeszól.]] [[14.20]] Akinek a legnagyobb pártja van, aki a legtehetségesebb a politikában, azok sem önök, hanem Gyurcsány Ferenc, ő fogja megmondani a következő kormány ne adj’ isten, ha önök kerülnek kormányra politikai irányát. [[Balczó Zoltán közbeszól.]] Éppen ezért a magyaroknak nagyon egyszerű helyzete van április 3-án: el kell dönteniük, hogy a mostani, Orbán Viktor vezette kormány családokat támogató, Magyarország határait megvédő, adókat csökkentő, rezsit csökkentő, az emberek mindennapjait segítő, pénzügyi intézkedésekkel segítő kormány mellett előrefelé mennek, vagy hátrafelé mennek önökkel, Gyurcsány Ferenccel, „Itt a Feri!”-vel, aki annyira itt van, hogy bár most ugyan nem jött be [[Balczó Zoltán: Soros is jön!]] fasiszta nem kiabál… [[Derültség a kormánypártok padsoraiban Z. Kárpát Dániel az elnök felé: Ez belefér? Zaj a teremben.]] Most aközött kell a magyaroknak választani [[Szilágyi György: Szégyelld magad, hogy Balczó Zoltánnak mondasz ilyet! Szégyelld magad!]] hogy előre mennek vagy hátra. Mi előre fogunk menni, és a magyarok többsége is. Jó mulatást, uraim! [[Taps a kormánypártok padsoraiból.]]
Bocsánat, jobbikos képviselőtársaim, ne nálam protestáljanak, hanem Márki-Zay Péternél! [[Nagy zaj és taps a kormánypártok padsoraiban. Szilágyi György: Balczó Zoltánnak ilyet mond, elnök úr?]] Szilágyi úr pedig ne üvöltözzön! Ha még megtűrik a B-középben, akkor ott, esetleg. [[Derültség a kormánypártok padsoraiban.]] Parancsoljon, Rétvári Bence államtitkár úr következik.
[[Z. Kárpát Dániel: Büdös kommunisták… Ótvaros bolsevikok vagytok…]] Tisztelt Elnök Úr! Tisztelt Ház! Köszönöm szépen a szót. Láthatólag jobbikos képviselőtársaink nehezen emésztik meg a szituációt. Tudják, tisztelt jobbikos képviselők, 2010 óta ülünk itt önökkel a parlamentben, és valóban, mi nem használtunk önökre olyan jelzőket, mint a saját miniszterelnök-jelöltjük. Mi önöket tisztelt képviselő úrnak és tisztelt képviselő asszonynak szólítottuk. De az önök miniszterelnök-jelöltje azt mondta, hogy akik innentől erre ülnek [[Kezével jobbról balra mutat.]] azok a fasiszták az ellenzéki oldalon, akik innentől arra [[Kezével balról jobbra mutat.]] azok meg a kommunisták. Nem mi mondtuk ezt önökről, ezt az önök saját miniszterelnök-jelöltje mondta, tisztelt képviselő őr. [[Z. Kárpát Dániel közbeszól.]] Előtte a DK-sok is mondtak önökről ilyeneket, meg önök is mondtak ilyeneket a DK-sokról, csak azóta önök összeborultak, egymás kezét fogják, és így kampányolnak az utóbbi hetekben, sőt, már lassan években, úgyhogy leginkább önmaguknak tehetnek szemrehányást, hogy hogyan sodorták magukat ebbe a helyzetbe. De ha a szóhasználatot kifogásolják, akkor saját miniszterelnök-jelöltjükhöz forduljanak. Mit is mondott Gyurcsány Ferenc a kampányidőszakról pár kampánnyal ezelőtt, amikor az őszödi beszédben értékelte a baloldal akkori kampányát? Akkor azt mondta, a saját szavaikról, a saját ígéreteikről, a saját mondataikról a saját kampányukban, hogy „nyilvánvalóan végighazudtuk az utolsó másfél-két évet, teljesen világos, hogy amit mondunk, az nem igaz”. Magyarul, a baloldal akkor is úgy futott rá a választásra és miért változott volna ebben; kinek sikerült már a rókát leszoktatni a tyúklopásról?, a baloldal sem változik , úgy futott rá, hogy teljesen világos volt számára is, hogy valótlanságokkal kampányol. Meg hát, Gyurcsány Ferenc azt is elmondta, hogy amit az azt megelőző hónapokban titokban meg lehetett csinálni, úgy, hogy nehogy a választási kampány utolsó heteiben előkerüljenek olyan papírok, amikre készülünk, azt megtettük. Nem volt ez másként akkor sem, és nincs ez másként most sem. Hogy mi volt a teljesítményük, amivel nem tudtak kampányolni, azt is Gyurcsány Ferenctől idézném: nem tudtok mondani olyan jelentős kormányzati intézkedést, amire büszkék lehetünk. Nem csoda tehát, hogy hazugságokkal kampányolt akkor is a baloldal, és teszi ezt most is, hiszen nincsen olyan intézkedése, amire büszke lehetne. Ezért nem tetszik önöknek sohasem az, amikor itt a parlamentben vagy bárhol máshol összehasonlítjuk az önök teljesítményét és a sajátunkat, mert tudják, Gyurcsány Ferenccel együtt, hogy nincs olyan jelentős kormányzati intézkedés, amire a magyar baloldal büszke lehetne. Ezt titokban, zárt ajtók mögött mondta el Gyurcsány Ferenc, de a baloldal aktuális miniszterelnök-jelöltje viszont azt mondta, hogy az őszödi beszéd egy őszinte szembenézés, és hogy szükség volt erre a nagyon határozott és kendőzetlenül őszinte beszédre. [[Dr. Szakács László közbeszól.]] Nos, tehát annak a beismerése és zárt körben, titkosan, csak a frakciótársaknak , hogy hazudtak az embereknek és tönkretették az országot, az önöknek egy őszinte beismerés. Ennél már csak az megmosolyogtatóbb, amikor arról beszél a baloldal miniszterelnök-jelöltje, hogy Gyurcsány Ferenc őszintén elhiszi, hogy küzdött a korrupció ellen. Hát, ha ránézünk az M6-osnál, mondjuk, a löszdombba vájt alagutakra vagy a nem létező hegyek közötti völgyhídra, vagy esetleg a 4-es metró kapcsán elolvassuk az OLAF jelentését, amely szerint a pénz egyharmadát ellopták vagy elcsalták, nehezen tudunk ennek hinni. Ugyanakkor főhet a feje a baloldalon sokaknak, hiszen amit Gyurcsány Ferenc titkolni akart, azt a baloldal aktuális miniszterelnök-jelöltje folyamatosan kikotyogja, és közben még sértegeti is az embereket. Azt mondja például az egészségügyre, hogy ő nyugodtabb, ha az egészségügy üzlet, mint hogyha nem üzlet. Meg van győződve arról, hogy egy drasztikus magánosításra van szükség, drasztikus privatizációra van szükség a magyar egészségügyben. Azt mondja, hogy nem ördögtől való gondolat a napidíj és a vizitdíj. Azt mondja, hogy a járóbeteg-ellátást lehetne centralizálni; a fekvőbeteg-ellátásban a kisvárosokban, a falvak közelében sem sürgősségi, sem szülészeti ellátásra nincs szükség, a szülészeteken pedig általában orvosra nincsen szükség. Azt mondja, hogy az ingyenes egészségügy illúzió, és a piaci egészségügy nem ördögtől való; akinek nem tetszik, menjen el Indiába, és kezeltesse ott a szemét. Azt is mondja, hogy a fizetős egészségügy más országokban jól működik, Magyarországon is működne ezt mondta szó szerint. [[Ungár Péter közbeszól.]] Azt mondta a rezsicsökkentésre, hogy a rezsicsökkentésnek azt a formáját, amit Orbán Viktor kitalált, nem szeretnék fönntartani. Azt mondta a rezsicsökkentésre, hogy az nem más, mint népbutítás. A magasabb benzinárak ellen nem benzinárstoppal harcolna, hanem kisebb autóba ültetné az embereket; és általában is elmondta, hogy a világpiaci árakat nem lehet megállítani a határokon. Azt mondta, hogy igenis éreznie kell az embereknek az energiaár növekedését, és még sorolhatnám, hogy milyen sértő megjegyzéseket mondott; néha trágyával etetésről, néha sötétben tartásról [[Az elnök a csengő megkocogtatásával jelzi az időkeret lejártát.]] gombákról, egyszerű, tudatlan emberekről beszélt. Április 3-án majd erről a magyar emberek elmondhatják a véleményüket. Köszönöm szépen. [[Taps a kormánypártok padsoraiból.]]
Tisztelt Országgyűlés! A napirend előtti felszólalások végére értünk. Felkérem Steinmetz Ádám jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Varga Mihály, Fidesz; Tuzson Bence, Fidesz; Kálló Gergely, Jobbik; Z. Kárpát Dániel, Jobbik; Dudás Róbert, Jobbik; Ander Balázs, Jobbik; Stummer János, Jobbik; Arató Gergely, DK; Varga-Damm Andrea, független; Keresztes László Lóránt, LMP; Steinmetz Ádám, Jobbik; Bencsik János, független; Dúró Dóra, független; Bősz Anett, DK; Varju László, DK; Hajdu László, DK; Varga Zoltán, DK; Potocskáné Kőrösi Anita, Jobbik; Apáti István, független; Ágh Péter, Fidesz. A holnapi napon napirend előtti felszólalásra jelentkezett Mellár Tamás, Párbeszéd; Hohn Krisztina, LMP; Varga Zoltán, DK; Korózs Lajos, MSZP; Brenner Koloman, Jobbik; Nacsa Lőrinc, KDNP; Halász János, Fidesz. A holnapi napon napirend utáni felszólalásra jelentkezett Varga-Damm Andrea, független; Keresztes László Lóránt, LMP; Steinmetz Ádám, Jobbik; Bana Tibor, független; Dúró Dóra, független; Nunkovics Tibor, Jobbik; Z. Kárpát Dániel, Jobbik; Csányi Tamás, Jobbik; Apáti István, független; Stummer János, Jobbik; Varju László, DK; Ágh Péter, Fidesz.
Tisztelt Országgyűlés! Magyarország Alaptörvényének 11. cikke (1) bekezdése értelmében a köztársasági elnök választását az Országgyűlés elnöke tűzi ki. A Házbizottság múlt heti ülésén tett bejelentésemnek megfelelően a választást 2022. március 10-ére tűzöm ki. A köztársaságielnök-választást az Alaptörvény 11. cikk (2) bekezdése értelmében jelölés előzi meg. A jelölés érvényességéhez az országgyűlési képviselők legalább egyötödének írásbeli ajánlása szükséges. Felhívom a figyelmüket, hogy minden országgyűlési képviselő egy jelöltet ajánlhat. Annak, aki több jelöltet ajánl, mindegyik ajánlása érvénytelen. A jelölési eljárást megindítom. Az ajánlások benyújtására március 1-jén, kedden, 16 óráig van lehetőség. A Házbizottság ülését az ajánlások áttekintésével kapcsolatban március 3-án 10 óra 30 percre hívom össze. Tisztelt Országgyűlés! Áder János köztársasági elnök úr miniszteri megbízatás megszűnéséről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse ezt. [[14.30]]
Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés c) és a 20. cikk (3) bekezdés b) pontja, valamint a kormányzati igazgatásról szóló 2018. évi CXXV. törvény 197. §-a alapján a miniszterelnök javaslatára megállapítottam, hogy Veresné Novák Katalin Éva családokért felelős tárca nélküli miniszter ezen megbízatása lemondására tekintettel 2021. december 31-ei hatállyal megszűnik. Budapest, 2021. december 29. Üdvözlettel: Áder János köztársasági elnök.
Tisztelt Országgyűlés! Bejelentem, hogy Fülöp Erik, független, Sebián-Petrovszki László DK-s, Hadházy Ákos, független és Szilágyi György jobbikos országgyűlési képviselők mentelmi jogának felfüggesztésére irányuló indítványok érkeztek. Ezeket megvizsgálásra kiadtam a Mentelmi bizottságnak. Tájékoztatom önöket, hogy a Mentelmi bizottság valamennyi ügyben benyújtotta határozati javaslatát, így a mentelmi jog felfüggesztéséről a mai ülésnapon, az interpellációkat követő határozathozatalok körében döntünk. Tisztelt Országgyűlés! Tájékoztatom önöket, hogy az Országgyűlés 2022. évi tavaszi ülésszakának javasolt munkarendjével kapcsolatban a Házbizottság múlt heti ülésén nem alakult ki konszenzus, ezért az országgyűlési törvény 13. § (6) bekezdése értelmében a munkarendről az Országgyűlés dönt. A javasolt munkarendet képviselőtársaim a honlapon megismerhették. Most gépi szavazásra kerül sor, úgyhogy kérek mindenkit, hogy a szavazógépében helyezze el a kártyáját, ha ezt eddig még nem tette volna meg. Amennyiben készen áll a tisztelt Ház a szavazásra, akkor kérdezem az Országgyűlést, elfogadjae a 2022. évi tavaszi ülésszak javasolt munkarendjét. Kérem, szavazzanak! [[Szavazás.]] A Ház a tavaszi ülésszak munkarendjét 121 igen szavazattal, 24 nem szavazat ellenében, 1 tartózkodás mellett elfogadta. Tisztelt Országgyűlés! Tájékoztatom önöket, hogy a kormány benyújtotta a tavaszi ülésszak törvényalkotási programját, amelyet az érdeklődők az informatikai hálózaton megismerhettek. Az Állami Számvevőszék ehhez előterjesztette ajánlását, amely ugyancsak megismerhető az informatikai hálózaton. Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzák meg! [[Szavazás.]] Köszönöm. Megállapítom, hogy a Ház látható többsége a napirendet elfogadta. Tisztelt Ház! A Kereszténydemokrata Néppárt és a Jobbik Magyarországért Mozgalom frakciótagjaik számának egyezővé válása miatt a jegyzők 2020. június 8-án sorsolással döntöttek a felszólalások sorrendjéről. A HHSZ 17/B. § (2) és (3) bekezdései alapján a felszólalások sorrendje rendes ülésszakonként akként változik, hogy az addig utolsóként felszólalásra jogosult képviselőcsoport kap elsőként szót, a másik képviselőcsoport pedig eggyel hátrébb sorolódik. Tekintettel arra, hogy a létszámegyezés az érintett képviselőcsoportok között jelenleg is fennáll, a 2022. évi tavaszi ülésszakban az interpellációk, szóbeli és azonnali kérdések elhangzása során a felszólalás sorrendjében a Jobbik képviselőcsoportja megelőzi a KDNP képviselőcsoportját. Tisztelt Képviselőtársaim! Most, 14 óra 34 perckor áttérünk az interpellációk tárgyalására. [[Rövid szünet. Számos képviselő távozik az ülésteremből.]] Kérem tisztelt képviselőtársaimat, hogy gyorsan hagyják el a termet, ha az üléstermen kívül van teendőjük, és főképp csendben. Megadom a szót Z. Kárpát Dánielnek, aki a Jobbik képviselőjeként interpellációt nyújtott be a miniszterelnökhöz. Az interpellációra miniszterelnök úr megbízásából a téma szerint feladat- és hatáskörrel rendelkező Igazságügyi Minisztérium államtitkára fog válaszolni. Képviselő úré a szó.
Tisztelt Elnök Úr! Tisztelt Ház! A napirend előtti órán elhangzott kormánypárti jelzők és minősítések kapcsán a szekunder szégyen járt át bennünket. Egészen elképesztő az, hogy a Fidesz-KDNP házmestereket és padlást lesöprőket meghazudtoló módon bolsevik stílusú frakcióvezetője mit engedett meg magának. Beszélhetnék én is nagyon sokáig a világkvótát követelő magyar miniszterelnökről, beszélhetnék arról, hogy ki kiabált „Térdre, csuhások!”-at, beszélhetnék arról, hogy ki vonult ki Trianon-megemlékezésről, vagy éppen ki vállalt nagyon vezető szerepet a Liberális Internacionáléban. [[Szilágyi György: Így van!]] Beszélhetnék rekordgyenge forintról, száguldó inflációról, beszélhetnék a 100 ezer forint alatti nyugdíjat kapók elképesztően széles tömegéről, vagy beszélhetnék arról, hogy ki harcol szavakban a migráció ellen, és eközben vendégmunkások százezreit ki telepíti be szervezetten Magyarországra. Szégyen és gyalázat, hogy a politikatörténet szélkakasává vált a Fidesz és annak prominensei, az még nagyobb szégyen, hogy ezek az emberek bárkit ki merészelnek oktatni Magyarországon, mert most egy sokkal kevésbé vicces téma következik. A magyar politikatörténet egyik legvisszataszítóbb bűncselekmény-sorozata rajzolódik ki a gyanú szerint, ugyanis egy államtitkár és a vele összefonódott végrehajtók feltételezhetően tízmilliókkal húztak le kilakoltatás által fenyegetett családokat, és rendszerszinten sarcolták ezeket a családokat évekig. A kormánynak az ez irányú kegyetlensége már a járványügyi veszélyhelyzet hónapjaiban is megmutatkozott. Önök voltak képesek azt a gusztustalanságot elkövetni, európai szinten is példátlan módon, hogy miközben az európai kormányok igyekeztek a kieső béreket pótolni, az önök által irányított Magyarországon a 33, illetve 50 százalékos végrehajtói letiltások a kisnyugdíjasok és a minimálbéresek tekintetében is végig érvényesültek, pedig önök előtt feküdt az a javaslat, amelyik tehermentesítette volna ezen honfitársainkat legalább átmenetileg. A kérdéseink egyértelműek: kiszámoltae a kormány, hogy mennyi pénzzel károsította meg Völner és végrehajtóbrigádja a magyar embereket? első kérdés. A második: eláruljáke, hogy hány családot sodortak közvetlen veszélybe? A harmadik és talán legfontosabb, államtitkár úr: milyen elképzeléseik vannak az érintettek kártalanításáról? Negyedsorban: milyen forrásból kívánják kártalanítani ezeket az embereket? Továbbá, az utolsó kérdés meglehetősen költői: vane olyan ember az országban, aki komolyan gondolja, hogy egy korruptnak tűnő államtitkár egy személyben irányított hálózatáról és kizárólagos felelősségéről beszélhetünk? A bankokkal lepaktáló kormány, amely több mint 18 ezer kilakoltatáshoz asszisztált, köteles ezekre érdemi választ adni, én pedig várom és elvárom ezt az érdemi választ. Köszönöm a figyelmet. [[Taps a Jobbik soraiban.]]
Répássy Róbert államtitkár úré a szó.
Köszönöm a szót, elnök úr. Tisztelt Képviselő Úr! Az interpellációjának az első egy perce nem a leírt szöveg volt, azt utólag tette hozzá, tehát eltért az interpellációtól. Erre nem tudok válaszolni. [[Z. Kárpát Dániel: Tényleg semmit nem mondasz rá? Közbeszólások a Jobbik soraiból. Dr. Brenner Koloman: Ezt majd a levezető elnök eldönti, államtitkár úr!]] Nem, én ezt eldöntöm, mert le van írva az interpelláció, és az interpellációtól eltért. [[Zaj, derültség, közbeszólások az ellenzéki padsorokból.]] Tehát erre a részére nem tudok válaszolni, amit ön hozzáillesztett az interpellációjához. [[Arató Gergely: Nem írtak neked szöveget, ezért nem tudsz válaszolni!]] Amit a legegyszerűbben tudok válaszolni, az, hogy az Igazságügyi Minisztériumnak soha nem volt hatásköre sem korábban, sem most, jelenleg a konkrét végrehajtási cselekményekre. A konkrét végrehajtási cselekmények fölött a bíróság gyakorol törvényességi felügyeletet. Ön ezt egyébként valószínűleg tudja. Tehát az Igazságügyi Minisztériumnak nincs beleszólása, abba nincs beleszólása, hogy kivel szemben rendelnek el végrehajtást, és hogy azt a végrehajtást hogyan hajtják végre. Ebbe csak a bíróságnak van beleszólása. Ami pedig a hitelesek megsegítését illeti, szeretném önnek ismertetni, hogy a kormány milyen lépésekben segített az elmúlt években a devizahitelesek helyzetén. 2010-ben a lakás kiürítését elrendelő határozat végrehajtásának elhalasztásáról döntött az Országgyűlés. 2011-ben elfogadtuk az úgynevezett végtörlesztési törvényt, amely alapján kedvezményes árfolyamon fizethették vissza a devizahitelesek az adósságukat. Közel 170 ezer adós élt a végtörlesztés lehetőségével. Szintén 2011-ben az úgynevezett árfolyamgáttörvényt fogadta el az Országgyűlés, amelyben a belépők mármint az árfolyamgátba belépők száma meghaladta a 170 ezret. Ez az intézkedés több mint 50 milliárd forint kamat megfizetése alól mentesítette a devizahiteleseket. [[14.40]] A következő intézkedés 2014-ben az árfolyamrés és az egyoldalú szerződésmódosítás tisztességtelen feltétellé való minősítése, ezáltal 1,8 millió peres eljárás került pozitív helyzetbe az adósok szempontjából. Az elszámolási törvényt elfogadtuk 2014-ben, a forintosítási törvényt szintén 2014-ben; 2015-ben a magáncsődtörvényt fogadta el az Országgyűlés, a magáncsődeljárásokban jelenleg is segítséget kapnak [[Tordai Bence: Hányan?]] a hitelesek. [[Tordai Bence: Hányan? Z. Kárpát Dániel: Hányan vannak benne?]] A forintosítás… [[Z. Kárpát Dániel: Hányan vannak benne? Tordai Bence: Hányan?]] Meg fogom keresni. [[Z. Kárpát Dániel közbeszól.]] Magáncsődben összesen 6219 fő érintett, 2352 eljárást kezdeményeztek. És a forintosításra szeretném felhívni a figyelmét, hogy jelenleg, ugye, 341 forint az euró 256 forinton fizethették vissza azok, akik részt vettek a forintosításban. [[Z. Kárpát Dániel széttárja a karjait.]] Tisztelt képviselő úr, a kormány tehát mindent megtett annak érdekében, hogy segítse a devizahitelesek helyzetét, tehát az az állítás, amit ön megfogalmazott, az nyilván egy blöff, csak egy blöff. Az adósoknak természetesen most is rendelkezésre áll minden segítség, így például a kilakoltatási moratórium, amelyet széleskörűen egész hosszan meghosszabbított az Országgyűlés. Most a veszélyhelyzetre való tekintettel bevezettük a kamatmaximumot, ami megint csak segít, egyébként nemcsak a devizahiteleseknek, hanem mindenkinek, akinek lakossági kölcsöne van, segít. A kormány tehát megtette ezeket a lépéseket, és segítette az adósságcsapdába került embereket. Kérem, tisztelt képviselő úr, hogy ismerje el a kormánynak ezt a tevékenységét. Köszönöm szépen. [[Derültség a Jobbik és a Párbeszéd soraiban. Közbeszólás a Jobbik soraiból: Bohóc! Taps a kormánypártok soraiban.]]
Viszonválaszra a képviselő úré a szó.
Tisztelt Elnök Úr! Tisztelt Ház! Szégyen és gyalázat, hogy egy akkor itt dolgozó államtitkár azzal reklámozza a kormányát, hogy piaci árfolyamon forintosítva kifosztották ezeket az embereket. [[Közbeszólás a Jobbik soraiból: Így van!]] 256 forinton forintosítottak. Államtitkár úr, hány forinton vették fel ezek az emberek a hiteleiket? 155? 160? [[Közbeszólások a kormánypártok soraiból.]] Önök lepaktáltak a bankokkal [[Közbeszólások.]] [[Közbeszólás a Jobbik soraiból: Így van!]] 256 forinton forintosítottak. Államtitkár úr, hány forinton vették fel ezek az emberek a hiteleiket? 155? 160? (Közbeszólások a kormánypártok soraiból.) Önök lepaktáltak a bankokkal (Közbeszólások.), aláírták az EBRD-paktumot (Közbeszólás a Jobbik soraiból: Így van!), papíron vállalták, hogy nem rendezik a károsultak helyzetét, piaci árfolyamon forintosítottak. Ne magyarázkodjon ön nekem azzal, hogy utána még jobban tönkretették a forint árfolyamát! Ez igaz! [[Tordai Bence: Szégyen!]] Ezt nem vitatom el önöktől, ezt a kétes dicsőséget. De 18 ezer kilakoltatás, államtitkár úr! Önök lepaktálva a végrehajtókkal, kvótára engedték utcára dobálni a családokat Magyarországon, miközben a saját emberük vezette, devizahitelezést vizsgáló igazságügyi bizottsági albizottság 2012-ben letette az asztalra, amit mi is követeltünk, a felvételkori árfolyamon történő forintosítás tervét. Önök ezt tíz éven keresztül negligálták [[Az elnök csenget.]] kifosztották ezeket az embereket. Szégyelljék magukat! Április 3-a után itt is [[Az elnök kikapcsolja a képviselő mikrofonját.]] eltakarítjuk önök után a romokat.
Ha jól értelmeztem, a képviselő úr azt akarta mondani, hogy nem fogadja el a választ. Tájékoztatom önöket, hogy az elfogadott napirendünknek megfelelően a határozathozatalra a mai ülésnapunkon a döntések között kerül sor. Gurmai Zita, az MSZP képviselője, interpellációt nyújtott be az igazságügy-miniszterhez. Parancsoljon!
Köszönöm szépen, elnök úr. Tisztelt Miniszter Asszony! Erősen indult az év az igazságügy háza tájékán. Egyre több információ látott napvilágot a legmagasabb kormányzati körökben folyó korrupciós botrány kapcsán. Völner Pál, a minisztérium miniszterhelyettese rendszeresen, alkalmanként több millió forintot fogadott el a Végrehajtói Kar korábbi elnökétől a vád szerint, melyért cserébe befolyásolta a végrehajtói kinevezések alakulását, diplomata-útlevelet szerzett a külügyminisztertől, aki a tények kedvéért rögzítsük! meg is adta azt a kar azóta előzetesen letartóztatásba helyezett elnökének. A botrány aztán tovább dagad, azóta napvilágot látott, hogy Schadl György elintézte, hogy Rogán Antal kabinetfőnöke átmenjen a vizsgáin a Pécsi Tudományegyetem jogi karán. Egyre inkább láthatóvá válik, a fideszes kiváltságosoknak mindent szabad. Miniszter asszony, térjünk vissza az ön korábbi helyetteséhez, mert az mégiscsak a korrupció iskolapéldája, hogy egy államtitkár az Igazságügyi Minisztérium épülete előtt vesz át kenőpénzt a hírek szerint. De az ennyire nyilvánvalóan zajló üzelmek dacára ön nem tudott semmit erről. Az a miniszter nem tud semmit erről, aki a titkos megfigyelések engedélyezéseiért is felel, aki napi kapcsolatban volt a helyettesével. Ha valakinek, hát önnek ezt pont tudnia kellett volna. Sőt, állítják, hogy a teljes kormányban senki nem tudott semmiről, még a házkutatásokról sem, pedig lássuk be, hogy az elég látványos tud lenni, amikor a rendőrség összehangoltan végez házkutatást egyszerre három minisztériumnál is. Olybá tűnik, hogy egyfajta lopakodó korrupció ütötte fel a fejét a minisztériumokban, hiszen senki nem tud semmiről. A lopakodó korrupció pedig igencsak veszélyes, arra utal, hogy a miniszterek nem urai a saját szervezetüknek. Fogalmuk sincs, hogy ki és mit csinál, még akkor sem, ha a saját közvetlen helyettesükről van szó. Tisztelt Miniszter Asszony! Mindez komoly aggodalomra ad okot, ezért ideje tisztán látnia az Országgyűlésnek ebben az ügyben. Tudotte vagy nem tudott a miniszterhelyettese korrupciós üzelmeiről? Ha nem tudott arról, ami a saját szeme előtt zajlott szinte a szomszéd szobában, hogy tud felelősséget vállalni egy teljes minisztériumért? Az ajánlásgyűjtések tapasztalatai alapján egészen világos az utca üzenete: egy országnak lett elege a fideszes kiváltságosok világából. Ne feledjük, április 3-án ők mennek, végre mindannyiunk Magyarországa jön. Köszönöm, hogy meghallgattak.
Az államtitkár urat ne zavarja meg, nyugodtan válaszolhat ön is. Parancsoljon!
Köszönöm szépen. Köszönöm a szót. Tisztelt Képviselő Asszony! Tisztelt Elnök Úr! Tisztelt képviselő asszony, ön Gyurcsány Ferenc régi szövetségese [[Derültség az LMP és a Párbeszéd soraiban.]] emlékszünk egymásra szerintem az Országgyűlésből, és arra gondoltam, hogy vajon annak idején, amikor az ön miniszterelnöke a trükkök százait emlegette [[Dr. Gyüre Csaba közbeszól.]] , vajon hogyan is vezették önök ezt az országot, hogyan vezették azt az országot, amelyben egy miniszterelnök önök előtt, a frakció előtt bevallotta, hogy hazudott hosszú éveken át. Tisztelt Képviselő Asszony! Az előbb mondott egy olyan szót, amely megütötte a fülemet, ön azt mondta, hogy lopakodó korrupció van. Én hozzáteszem, hogy az önök országában nyílt korrupció volt, nem lopakodó, nyílt korrupció [[Dr. Mellár Tamás közbeszól.]] tehát az önök korszaka, a Gyurcsány-Bajnai-korszak [[Tordai Bence közbeszól.]] az egyik legkorruptabb korszaka volt Magyarországnak. Ezt szerintem ön is tudja, mert 2010-ben a választók erről véleményt mondtak. Ezek után nem csoda, hogy olyan állításokat fogalmaz meg, amelyek egyrészt valótlanok, másrészt pedig különböző újságcikkeken, újsághíreken alapulnak. Ebben az egész ügyben, amit ön említett, ebben egy büntetőeljárás folyik, az ügyészség nyomozást folytat, és az ügyészség el fogja dönteni, hogy ki ellen emel vádat [[Tordai Bence: Le van tartóztatva valaki?]] és természetesen a vádemelés után a bíróság majd megállapítja a felelősséget. Amit tehát ön állít, az vagy igaz, vagy nem; az, hogy igaze, és hogy ebben vane valamilyen büntetőjogilag értékelendő cselekmény, az ki fog derülni ebben az eljárásban. A törvény előtt mindenki egyenlő [[Tordai Bence felnevet.]] , az az álláspontja az igazságügy-miniszternek, hogy a törvény mindenkire vonatkozik, tehát akár legyen az államtitkár, akár legyen az szocialista politikus, egyformán kell felelnie a törvény előtt. Azt kérem tehát öntől, hogy legalább azokkal az állításaival várja meg a büntetőeljárást, amelyeket kifejezetten a büntetőügyben vizsgálnak a hatóságok. Ugyanez a helyzet az Országgyűléssel is, nincs abban a helyzetben az Országgyűlés, hogy ezekről véleményt tudjon mondani. Azt viszont az ön figyelmébe ajánlom, hogy az érintett államtitkár azonnal lemondott a hivataláról. [[Közbeszólások az ellenzék soraiból.]] Ezt a következetességet nem tapasztaltuk még a Gyurcsány-Bajnai-korszakban, hiszen önök most is például olyan országgyűlésiképviselő-jelöltet támogatnak, aki ellen büntetőeljárás van, egy gyanúsítottat támogatnak nem tudom, hogy ez hogy fér össze azzal, amit elmondott. Nyilván úgy érzik, hogy önöknek lehet akár gyanúsítottat támogatni, vagy úgy érzik, hogy akár lehet olyan személyektől kampánytámogatást elfogadni, akik ellen különféle törvényességi eljárások vannak. Amikor önök azt mondják, hogy lopakodó korrupció van, megint csak azt tudom mondani, az önök pártszövetségében inkább a nyílt korrupció az, ami felütötte a fejét; kérem, hogy erre is szánjon néha időt. Köszönöm szépen, hogy meghallgatott. [[Taps a kormánypártok soraiban.]]
A képviselő asszonyé a szó egy percre. Parancsoljon!
Köszönöm szépen. Tisztelt Államtitkár Úr! Hát, nyilvánvaló, hogy csak arra nem válaszolt, ami kérdést feltettem. Ugye, az az iroda, amelyet ön most foglal el, nem is olyan rég még egy kormányzati korrupciónak az egyik ékes helyszíne volt, nagyon is indokolt tehát korrupcióról beszélni. [[14.50]] Hát, akkor nézzük a független ügyészséget! Hát, én ilyet nem nagyon látok. Talán Simonka György nem ülhet itt ma velünk a teremben vagy Boldog István vagy Farkas Flórián? Ennyit a független ügyészségről. No, másodszor: ha jól veszem ki a szavaiból, akkor az igazságügyi miniszter semmiről nem tudott, az a kormánytag, akihez a titkos megfigyelések tartoztak, aki tegnap még kapcsolatban volt Völner Pállal. Nem igazán komoly ez az állítás, bárhogy is nézzük, tehát a lopakodó korrupció igencsak veszélyes dolog. Államtitkár Úr! Az önök kormánya sajnos mindent elkövet, hogy a korrupció ezen formája maradhasson. Nyilvánvaló, hogy ezt a választ nem tudom elfogadni. Azt meg csak csöndesen megjegyzem, hogy amikor Czeglédy Csabánál problémát érzékeltek [[Az elnök csenget.]] akkor azonnal [[Az elnök kikapcsolja a mikrofont.]] bilincsbe verve…
Képviselő asszony, majd egy másik alkalommal jegyezze meg csöndesen, lejárt az ideje. A képviselő asszony nem fogadta el a választ. Arató Gergely, a DK képviselője, interpellációt nyújtott be az igazságügyi miniszterhez. Megadom a szót.
Tisztelt Államtitkár Úr! Az első kérdésem mégiscsak az, bár ez nincs beleírva az interpellációba, hogy hol van miniszter asszony. Nem érezte dolgának, hogy bejöjjön a parlamentbe, amikor egyébként az összes ellenzéki képviselő őt személyesen szeretné megkérdezni arról, hogy milyen szerepe van a Völner-ügyben, és milyen szerepe van a magyar jogállamiság leépítésében? Kényelmes ilyenkor beküldeni az államtitkárt, tudom, de azért vannak olyan helyzetek, amikor ha nem is jogi, de erkölcsi kötelessége lenne megjelenni egy miniszternek a parlamentben. Merthogy Magyarország nem jogállam; tudom, hogy önök ezt nem így gondolják, de ettől még a tények nem változnak. És az, hogy Magyarország nem jogállam, nemcsak elvi, nemcsak politikai kérdés, hanem nagyon is zsebbe és húsba vágó kérdés, mert ma, amikor az elviselhetetlen áremelkedések szorongatják a magyar embereket, amikor meg kell gondolniuk azt, hogy mit vesznek meg a boltban, amikor a nyugdíjasok számolgatják, hogy a hónap végén elég lesze a pénzük, akkor bizony nem mindegy az, hogy eljutnake Magyarországra a nekünk járó uniós források. A jogállam felszámolása kétszeresen is megkárosítja a magyar embereket. Először is: ellopják a nekik járó pénzeket, és ez a korrupció lehetőséget nyújt arra, hogy a nekik járó támogatások ne hasznos célokra, az oktatásba, az egészségügybe, szociális célokra jussanak el, hanem a fideszes elit zsebébe. De ezenkívül avval a veszéllyel is fenyeget, hogy a jogállami eljárásban el fogják vonni a Magyarországnak járó forrásokat, mert nem látják biztosítottnak azt, hogy Magyarországon megfelelő az uniós források felhasználása. És kinek kellene meggyőznie az Európai Uniót, Brüsszelt arról, hogy Magyarországon jogállam van? Hát, az igazságügyi miniszternek, annak az igazságügyi miniszternek, akinek az idejében a saját államtitkára az egyébként önökhöz rendkívül lojális ügyészség szerint is a minisztérium előtt veszi át a neki járó kenőpénzeket. Azt a jogállamot kellene megvédenie, ahol egyébként a fideszes bűnözők szabadon futhatnak; ahol akkor sem indul eljárás, amikor teljesen világos, mint az Elios-ügyben, hogy kinek az érdekében és milyen bűncselekmény történt, mondhatnám azt is, hogy teljesen sötét ebben a konkrét ügyben; és ahol egyébként ugyanakkor ráküldik Iványi Gáborra a NAV-ot csak azért, mert az ő tevékenysége világosan rámutat arra, hogy mennyire képmutatók önök, amikor a kereszténységről beszélnek, és mennyire képmutatók, amikor közben magukra hagyják a szegény embereket. Ebben pontosan ugyanolyanok, mint a kommunisták, ők is ugyanezért üldözték Iványi Gábort és egyházát. Azt kell tehát mondanom, miniszter asszony, hogy az ön tevékenysége és az Igazságügyi Minisztérium tevékenysége szégyent hoz Magyarországra. Szeretném megkérdezni öntől mint államtitkártól, hogy miniszter asszony éreze személyes felelősséget azért, hogy Magyarország nem jogállam. [[Az elnök csenget.]] Milyen szerepe volt a megfigyelés… [[Az elnök kikapcsolja a mikrofont.]]
Sajnálatos módon lejárt képviselő úr ideje. Ha nem azzal töltötte volna az idejét, hogy ide nem való dolgokról beszél, akkor lett volna ideje kifejteni a kérdését. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Éppen megnéztem az ön életrajzát [[Tordai Bence: És Gyurcsány!]] és hat évig volt Gyurcsány Ferenc [[Derültség és taps az ellenzéki sorokban.]] és Bajnai Gordon államtitkára [[Arató Gergely: Büszke is vagyok rá!]] , tehát ön a Gyurcsány, Bajnai-kormányok államtitkáraként kétségtelenül a korrupció avatott szakértője. Tisztelt Képviselő Úr! Azt tudom mondani önnek, amit Gurmai Zitának is elmondtam: önök egy olyan eljárásról beszélnek, amely a nyomozó hatóság asztalán fekszik, és a nyomozó hatóság végzi a dolgát benne. Ebben az ügyben a magyar ügyészség a nyomozó hatóság, a nyomozó hatóság pedig meg fogja állapítani azokat a tényeket, amelyek alapján egy vádemelést lehet mérlegelni, és utána pedig a bíróság megállapítja a felelősséget. Azért önnek mint képviselőnek felhívom a figyelmét, hogy volt már olyan eset, amikor más országgyűlési képviselőnek is felfüggesztették a mentelmi jogát, és volt olyan eset, amikor megállapították a felelősséget, volt, amikor nem állapították meg. Tehát kérem, hogy óvatosan bánjon ezekkel az állításokkal. Ami pedig az igazságügyi miniszternek vagy a minisztériumnak az álláspontját illeti, ezt világosan többször is jelezte az igazságügyi miniszter. Az az álláspontja a miniszternek, hogy a törvény mindenkire vonatkozik, a törvény előtt mindenki egyenlő. Ha akár az államtitkára ellen indítanak büntetőeljárást, akkor az Igazságügyi Minisztérium egyet tehet: együttműködik a nyomozó hatósággal, és a büntetőeljárás keretei között segíti a nyomozást. Ezek után az Igazságügyi Minisztériumban már nincsenek olyan ügyek, amelyek a korábbi államtitkárhoz köthetők, hiszen egyébként ezek a végrehajtási ügyek átkerültek egy másik hatósághoz, az Országgyűlés döntött erről egy törvénymódosítással. Tisztelt Képviselő Úr! Visszatérve ahhoz, amiket állított, tényleg azt szeretném kérni öntől, hogy azért a 2006-os eseményekre visszaemlékezve, amikor ön államtitkár volt, kérem, ítélje már meg, hogy vajon az egy jogállami megoldás volte, amit az utcákon a tüntetőkkel szemben alkalmaztak: földön fekvő embereket rugdostak a rendőrök, földön fekvő ellenzéki tüntetőket rugdostak. Ez ön szerint jogállami megoldás volt? Ön lenne a jogállam legmegfelelőbb szószólója itt az Országgyűlésben? Tehát kérem, legyen már ennyi önkritikájuk, hogy legalább azok ne szólaljanak fel, akik 2006-ban szerepet játszottak az akkori kormány tevékenységében, és legalább védje a jobbikosok maradék becsületét, ha még van ilyen. Nem tudom, hogy a szövetségen belül hogyan rendezik le ezt az ügyet, nyilván megvan a módja a mediálásnak, de én úgy érzem, hogy a 2006-os események a jogállam súlyos sérelmét jelentették. Az, hogy akkoriban a most hangos emberi jogi szervezetek nem tiltakoztak ez ellen, és nem vitték Brüsszelbe az ügyet, súlyos szégyen ezekre a szervezetekre nézve. Ezekre a szervezetekre nézve ez egy súlyos szégyen! Nem egyszerűen arról van szó, hogy emberi jogi szervezetek állították, hogy sérültek az emberi jogok, hanem ezt követően büntetőeljárások voltak, és a bíróságok ítéletekben marasztalták el például azokat a hivatalos személyeket, rendőröket, akik visszaélést követtek el, és akik erőszakot alkalmaztak. Tehát azt kell hogy mondjam, papír van arról, hogy akkoriban megsérült a jogállamiság, ezért kérem, hogy szerényebben használják ezt az érvet Magyarországgal szemben. Az egész egyébként egy politikai döntés, semmi másról nem szól, csak a gyermekvédelmi törvény miatti bosszúról szól ez az egész jogállamisági ítélet. Ez a kormány álláspontja, és erről fognak dönteni a népszavazáson az emberek. Köszönöm szépen. [[Taps a kormánypártok soraiban.]]
A képviselő úré a szó.
Köszönöm szépen. Tisztelt Államtitkár Úr! Kevés erősebb jelképe van az önök kormánya hazug képmutatásának, mint a mindenkori igazságügyi államtitkároktól elhangzó válaszok. Négy éven keresztül hallgattuk az ön elődjétől a kioktatást a jogállamról és a korrupcióról, és láttuk, hogy mi lett a vége. Én óvom az államtitkár urat, hogy ne járjon ugyanígy. Ami pedig a jogállamisági eljárást illeti, államtitkár úr, ön jól tudja csak hazudik , hogy ez az eljárás és ennek a kidolgozása több mint egy évtizede zajlik az Európai Unióban, amikor önök még nem is álmodtak arról a hazug, gyűlöletkeltő kampányról, amit most folytatnak népszavazás címén. Így aztán azt kell mondanom, drága államtitkár úr, hogy az, hogy önök ellopják az uniós pénzeket, és hogy megszüntették a jogállamot, több mint egymillió forintjába kerül minden magyar állampolgárnak. Ön erre nem volt hajlandó válaszolni, ezért a válaszát nem tudom elfogadni.
Csárdi Antal, az LMP képviselője, interpellációt nyújtott be a miniszterelnök kabinetfőnökéhez. Megadom a szót.
Köszönöm szépen a szót. Tisztelt Államtitkár Úr! Az elmúlt évek egyik legnagyobb fideszes korrupciós botrányában kiderült, hogy a Völner-ügy kulcsszereplője, a letartóztatásban lévő Schadl György több értékes belvárosi ingatlant szerzett, sőt az általa vezetett Bírósági Végrehajtói Kar ingatlanügyletben üzletelt Rogán miniszter úr kabinetfőnökével. [[15.00]] Biztosan tudja, de azért nem árt megerősíteni: ő az, akinek meg kellett varázsolni a jogi egyetemi vizsgáját. (Az elnöki széket Jakab István, az Országgyűlés alelnöke foglalja el.) A főváros az ügyben azonnal lépett, vizsgálóbizottság felállítását kezdeményezték, hogy kiderüljön az igazság arról, hogyan szerezhetett Schadl György a Belvárosban és Erzsébetvárosban is áron alul, érdemi pályáztatás nélkül értékes ingatlanokat. Amikor a Fidesz által vezetett V. kerületben ugyanezt kezdeményezte az ellenzék én is támogattam ezt a kezdeményezést , a fideszes többség leszavazta az indítványt. Nem meglepő, hiszen nem érdekük tisztán látni, hogy a Belvárosban csak korrupt Rogán-korszaknak emlegetett időszakban milyen ingatlanmutyik és korrupciós csatornák működtek. Nekünk, ellenzékieknek viszont érdekünk, hogy ez kiderüljön. Ezért fordultam közérdekűadat-igényléssel a fideszes polgármester felé, illetve tettem feljelentést hűtlen kezelés miatt. A Völner-ügy azonban nem csak emiatt vérlázító és felháborító. A nyomozati anyagok szerint a letartóztatásban lévő Schadl György többször hivatkozik egy Völnernél magasabb rangú politikusra, akit a nemzeti együttműködés rendszerére oly jellemző módon csak „gazdámnak” hív. Bár nem tudjuk pontosan, hogy ki is lehetett ez a gazda, de a nyomozati anyagokban többször elhangzik, idézem, Tóni, Barbi és Ádám neve is. Rejtélyes módon kimarad a nyomozati anyagokból, hogy pontosan kiket fed a Tóni, Barbi és az Ádám név. [[Közbeszólások a kormánypárti padsorokból, többek között: Csárdi! Dr. Rétvári Bence: Te vagy! Te vagy a Tóni! Dr. Tóni!]] Éppen ezért, azt gondolom, hogy joggal kíváncsi erre mindenki, hogy mi a válasz. És egyébként képviselőtársaimnak üzenem: az én feleségemet Mariann-nak hívják, Rogán Antal feleségét Barbarának hívják. Értik?! [[Moraj a kormánypárti padsorokban.]] Kérem szépen, a helyzet az, hogy pontosan tudja mindenki, vagy legalábbis erősen valószínűsíti, hogy kiket fednek ezek a nevek. De, tisztelt államtitkár úr, volte az önök által vezetett kabinetirodán az üggyel kapcsolatban belső vizsgálat, hogy kiderüljenek a részletek a kabinetfőnök vizsgáiról, a Bírósági Végrehajtói Kar elnökének ingatlanszerzéseiről? Illetve vane tudomása arról, hogy ha a feltételezések megalapozatlanok, akkor ki lehet az a kormányzati tag, akire Schadl György „gazdámként” hivatkozott? Megtisztelő válaszát nagyon szépen köszönöm.
Köszönöm. Köszöntöm képviselőtársaimat. Tisztelt Országgyűlés! Az interpellációra Dömötör Csaba államtitkár úr válaszol. Államtitkár úr, öné a szó.
Köszönöm a szót, elnök úr. Tisztelt Képviselő Úr! Elöljáróban szeretném kiemelni, hogy Magyarország demokratikus jogállam, ezért a törvények mindenkire vonatkoznak, azokat mindenkinek be kell tartani. És az, hogy a bírósági végrehajtók ügyében vizsgálat van folyamatban, az annak a bizonyítéka, hogy a hatóságok a politikától függetlenül végzik a dolgukat, az ügyészség és a független bíróság hatásköre, hogy a következményekről döntsön. Felvetéseivel kapcsolatban, kérem, engedje meg, hogy felhívjam a figyelmét a Központi Nyomozó Főügyészség február elején kiadott közleményére, amely alapjaiban cáfolja az ön által elmondottakat. Ebben az áll, hogy „A sajtóban és a közösségi médiában megjelent találgatásokkal ellentétben a nyomozati iratban arra van adat, hogy ’Gazdámnak’ az ügy két, letartóztatásban lévő gyanúsítottja hívta egymást.” Tehát nem mást hívtak annak, hanem egymást hívták „gazdámnak”. „Nincsenek bűncselekmény gyanúját keltő adatok arról, hogy egy már meggyanúsított tisztségviselőn kívül más kormánytag elkövetőként érintett lenne az ügyben.” Szeretném felhívni a figyelmét egy lényeges különbségre: amíg az Igazságügyi Minisztérium korábbi államtitkára azonnal lemondott, amint bűncselekmény gyanúja merült fel vele szemben, addig a baloldalon soha semminek nincsen következménye. A kispesti baloldali vezetők akkor sem mondtak le, miután kiderült, hogy egyértelmű korrupciós technikákról számoltak be. Mind a mai napig a helyükön vannak, vígan politizálnak. Aztán itt van a Városháza-ügy, amelyben jutalékos rendszerről beszélnek, és arról, hogy a baloldali frakciók körül pénzügyi cápák köröznek. Ha jól tudom, márpedig jól tudom, akkor ön annak a választókerületnek a képviselője, ahol a Városháza található. Miért nincs egyetlenegy szava sem ebben az ügyben? Egyetlenegy sem! [[Közbeszólások az ellenzék soraiból.]] Egyébként ugyanúgy herdálnák el a Városháza épületet, ahogy a tévészékházzal, amely szintén ebben a választókerületben található, egyszer már megtették, úgy, hogy a magyar állam pár év alatt bérleti díjként kifizette azt az összeget, amit kapott az egész épületért. Fennáll a gyanúja annak, hogy a Városházával is ugyanezt megcsinálnák egyébként ugyanazok a körök. Azt is említhetném, hogy ahelyett, hogy végleg kizárnák a soraikból, egyéni jelöltként is támogatnak egy adóbűnözőt, akit korábban már elítéltek, és most is zajlik ellene büntetőeljárás. [[Dr. Varga-Damm Andrea: És miért nincs ítélet?]] Önök pedig őt jelölik. [[Dr. Varga-Damm Andrea: Miért nincs ítélet?]] Ebből is látszik, tisztelt képviselő úr, hogy a jobboldalon van következménye a tetteknek, a baloldalon soha semminek nincs. Köszönöm a figyelmet. [[Taps a kormánypártok soraiból.]]
Megköszönöm államtitkár úr válaszát. Megkérdezem képviselő urat, elfogadjae a választ. Öné a szó.
Tisztelt Ház! Tisztelt Államtitkár Úr! Én teljesen megértem, hogy hebegnek-habognak, és nem tudnak a helyzettel mit kezdeni. Elhangzott Répássy Róberttől, hogy a nyomozó hatóság végzi a dolgát. Igen, végzi a dolgát, és ennek az eredménye az a vádirat, amelyből egyébként mind a napirend előttimben, mind az interpellációm során idéztem. Azt mondják, hogy mindenkire vonatkozik a törvény, és mindenki egyenlő a törvények előtt. Akkor mondják már meg nekem, ha ez így van, akkor hogy fordulhat elő, hogy Schadl György előzetes letartóztatásban van, míg Völner Pál pedig szabadlábon védekezik. Kérem szépen tisztelettel, önök nem tudnak válaszokat adni, mert olyan mértékben szövi át a korrupció a kormányzásukat, hogy gyakorlatilag nem is lehet válaszolniuk. Azt gondolom, ennek fényében nem meglepetés, hogy nem fogadom el a választ. Köszönöm szépen.
Tisztelt Országgyűlés! A képviselő úr nem fogadta el a választ. Tájékoztatom önöket, hogy az elfogadott napirendünknek megfelelően a határozathozatalra a mai ülésnapunkon, a döntések között kerül sor. Tisztelt Országgyűlés! Tordai Bence, a Párbeszéd képviselője, interpellációt nyújtott be a pénzügyminiszterhez: „Miért engedte el a kormány az inflációt?” címmel. Tordai Bence képviselő urat illeti a szó.
Köszönöm a szót, elnök úr. Tisztelt Országgyűlés! Államtitkár Úr! Mindannyian, akik ebben az országban élünk, a bőrünkön érezzük, hogy mennyire elszabadultak az árak, pusztít az infláció, januárban közel 8 százalék volt az áremelkedés mértéke. Ennél szignifikánsan magasabb áremelkedés csak a rossz emlékű kilencvenes években volt. Ebből is látszik, hogy Orbán Viktor kormánya, Varga Mihály és Matolcsy György egymással civakodó két pénzügyér segedelmével teljesen lejtőre tette az országot. Egyre nehezebb a megélhetés, mindazok számára, akik fizetésből vagy nyugdíjból hónapról hónapra élnek, egyre nagyobb stressz a hónap vége, nem tudják, hogy kijönneke a hónap végén is a büdzséjükből. 8 százalék közeli a hivatalos inflációs adat, de a mindennapi megélhetés költségei ennél is nagyobb mértékben növekedtek: az élelmiszerek ára 10,1, ezen belül az étolajé 33,4, a liszté 31 százalékkal, a margariné 21,2, a kenyéré, a baromfié 18 százalékkal, a tejtermékeké 17,2 a tejé 16,9, a sajté 15,8 , a száraztésztáé 15,1 százalékkal, a péksüteményeké 14,9, a munkahelyi étkezésé 11,3, az éttermi étkezésé 11,2, a cukoré 11 százalékkal emelkedett. Drágult az üzemanyagok ára 22,5 százalékkal, a lakásjavító és -karbantartó cikkeké 17,1 százalékkal, a dohányáruk 10 százalékkal; a tartós fogyasztási cikkek 7,9, a konyhabútorok 15,7, a szobabútorok 13,9, a televízió 8,8, a használt személygépkocsik 8,2 százalékkal kerültek többe, mint egy évvel korábban; és például lakásjavítás és -karbantartás díjai 16,3, a járműjavítás és -karbantartás díjai 10,7 százalékkal emelkedtek. Kilőttek a megélhetési költségek, és a kormány gyakorlatilag nem tesz semmit, a Fidesz-kormány magára hagyta az embereket. Néhány terméknek befagyasztották az árát, hogy legyen mivel hencegnie Orbán Viktornak, de ennek is csak kettő következménye volt: az egyik, hogy sorban mennek tönkre például az üzemanyag-kereskedők, a kisvállalkozások, magyar tulajdonú kkv-k, illetve egyre gyakrabban szereznek be olcsó, hitvány importot, ezzel tönkretéve a magyar termelőket. Miért nem csökkentik az alapvető élelmiszerek áfáját? Miért nem emelik 12 éve a gyest, a családi pótlékot, az öregségi nyugdíjminimumot? Miért megalázó béremelést adnak csak a pedagógusoknak, ami gyakorlatilag a nullával egyenértékű? Miért emelik alacsonyabb mértékben a nyugdíjakat, mint ami az infláció mértéke? Hogy teheti meg ezt a kormány? Hajlandóke végre felelősséget vállalni, hajlandóke végre érdemben fellépni az inflációval szemben, vagy magára hagyja a Fidesz-kormány az embereket? Kíváncsian várom válaszát.
Köszönöm. Tisztelt Országgyűlés! Az interpellációra Tállai András államtitkár úr, miniszterhelyettes válaszol. Öné a szó, miniszterhelyettes úr. [[15.10]]
Köszönöm szépen a szót, elnök úr. Tisztelt Képviselő Úr! Nyilván önnek is tudnia kell, hogy az infláció megugrása nem magyar specialitás. A válságot követően ez egy gazdasági törvényszerűség. Egész Európa ezzel küzd. Európa minden országában van infláció, van árnövekedés; de nemcsak Európában, hanem az Egyesült Államokban is, onnan 7,5 százalékos áremelésről érkezett jelentés. Tisztelt Képviselő Úr! Magyarországon nem a legmagasabb az infláció az Európai Uniót tekintve. Vannak országok, a régióban is, ahol magasabb az infláció. [[Tordai Bence: Jelesül?]] Jelesül például Belgiumban 8,5, Hollandiában 7,6, Szlovákiában 8,5 százalékos az infláció, de a mért adatok szerint Lengyelországban is 9,2, Csehországban pedig 9,9 százalék. Tehát azt próbálni elhitetni, hogy a magyar kormány valamit elrontott, ez nem igaz. Éppen ellenkezőleg! Önnek tudnia kell, hogy a válságkezelés komoly kormányzati feladat. Az önök kormánya, az önök politikai szövetségese, aki akkor vezette az országot, nem tudott megbirkózni ezzel. Nem tudta kezelni a munkanélküliséget, a 2008-2009-es válságban fölment 12 százalékra, és több mint 600 ezer volt a munkanélküli. Most nem lett több munkanélküli, sőt most kevesebb a munkanélküli, mint a válság előtti időszakban volt. Pedig a gazdasági növekedés csökkenése kétszer akkora volt, mint az akkori válságban. Egyébként egy évvel a válság után Magyarországon a gazdasági növekedés mértéke már 7,1-7,2 százalék. Tudja, mennyi volt akkor, az akkori válságkezeléskor? Mínusz volt, nem növekedett a gazdaság, hanem csökkent. S az infláció kezelése is egészen más volt akkor, amiért nagyon nagy árat fizettek a magyar emberek. Magas volt az infláció, 5 százalék körüli volt, és erre az volt az akkori kormány válasza, hogy elvette a 13. havi fizetést, és elvette a 13. havi nyugdíjat. Nem adott az embereknek, hogy a jövedelemnövekedéssel legyőzzék az inflációt, több pénzük legyen, mint az infláció növekedése mint ahogy teszi a jelenlegi kormány , hanem még elvett. Ezért aztán nyilván évek kellettek s ezt már a Fidesz-kormány oldotta meg , hogy az ország gazdaságilag visszatérjen arra a pályára, hogy növekvő jövedelem, növekvő gazdaság és alacsonyabb infláció, és ezáltal a reáljövedelmek mértéke növekedni tudjon. Egyébként, hogy tendenciáról beszéljek: 2013-14-ben már 3 százalékkal volt magasabb a jövedelem, mint az infláció mértéke, 2015-ben 4,4 százalékkal, 2016-ban 7 százalékkal, 2017-ben pedig két számjegyű volt a különbség. 2018-ban 8,3 százalékkal, 2019-ben pedig 7,7 százalékkal voltak magasabbak a jövedelmek, mint az árak. A koronavírus sem törte meg ezt a tendenciát. 2020-ban, amikor komoly baj volt az országban egészségügyileg, gazdaságilag, akkor 6,2 százalék volt. S 2021-ben is, amikor a mélypont volt, a januári és novemberi adat alapján 3,5 százalék volt. Tisztelt Képviselő Úr! Nem igaz, hogy a magyar kormány nem tett lépéseket az infláció ellen, és nem is maradt időm elmondani a konkrét inflációellenes lépéseket. Köszönöm szépen. [[Taps a kormánypártok soraiban.]]
Megköszönöm miniszterhelyettes úr válaszát. Megkérdezem képviselő urat, hogy elfogadjae a választ. Öné a szó.
Államtitkár úr magyarázkodásával csak két probléma adódik. Az egyik, hogy Magyarországon gyorsabban, korábban szaladt meg az infláció, és magasabban tetőzik, mint más országokban, ha az uniós átlagot nézzük; ne egy-egy ország egy-egy havi átlagával próbáljon takarózni. De ennél sokkal súlyosabb probléma, hogy a magyar embereknek nincs miből megfizetniük az emelkedő árakat. Ha megnézzük a szabadon elkölthető jövedelmet, az egész Európai Unióban Magyarország az utolsó előtti helyért viaskodik Romániával, egyedül Bulgáriát előzzük stabilan. Ha megnézzük a térségben a minimálbéreket, a nettó minimálbérekben a második legrosszabb helyen lévő Lengyelország is havonta 110 euróval van feljebb, mint Magyarország. Egyszerűen annyira lent vannak, főleg a közszolgálatban a bérek, mert maguk nem emelték, csak a választás előtt kezdenek el emberkedni a béremelésekkel. A lemaradásunk évtizedes. S ha nincs miből költeni, akkor bizony problémát jelentenek a száguldó árak. Úgyhogy sorolhatta volna a kormány infláció elleni lépéseit, ha lettek volna. Az önök csapnivaló gazdaságpolitikájának az eredménye, hogy itt tartunk az országban. Nem fogadom el a választ.
Köszönöm szépen, képviselő úr. Tisztelt Országgyűlés! Képviselő úr nem fogadta el a miniszterhelyettesi választ. Tájékoztatom önöket, hogy az elfogadott napirendünknek megfelelően a határozathozatalra a mai ülésnapunkon a döntések között kerül sor. Tisztelt Országgyűlés! Balla Mihály, a Fidesz képviselője, interpellációt nyújtott be az igazságügyi miniszterhez: „Csak nem kibújt a szög a zsákból?” címmel. Öné a szó, képviselő úr.
Köszönöm szépen, elnök úr. Tisztelt Államtitkár Úr! Tisztelt Ház! Az elmúlt napokban cáfolhatatlan bizonyítékok, felvételek kerültek nyilvánosságra arról, hogyan működteti a Soros-hálózat intézményesen a kettős mércét Magyarországgal szemben. Az alapokok: Magyarország Kormánya a polgárok többségének támogatásával olyan politikát valósít meg, amely elutasítja a brüsszeli birodalmi törekvéseket, nem engedi gyermekeink közelébe az LMBTQ-aktivistákat, és nemet mond az illegális migránsok befogadására. Ennek ellensúlyozására folyamatosan működik a jogállamiság mezébe öltöztetett küzdelem. Legfőbb harcosai és kiszolgálói a Soros György által nyakunkra küldött NGO-k. Eszközeikről a napokban maguk vallottak. Andrej Nosko, a Soros Alapítvány egykori igazgatója a már említett felvételeken elismeri a kettős mérce létét, vagyis ha szocialista lenne a magyar miniszterelnök, máshogy állna hozzá a baloldali újságírók által uralt sajtó és az Európai Unió is. Ha a brüsszeli bürokrácia kénye-kedve szerint megfogalmazott elképzeléseket feltétel nélkül elfogadó kormány lenne hatalmon, minden rendben lenne. Az országunkat a csőd szélére juttató Gyurcsány-Bajnai-kormányok idejében csöndben is voltak, szerintük akkor minden rendben ment. A leleplezés legszürreálisabb pontja az, amikor a hazánkat támadó aktivisták egymás között beszélgetve Magyarországot egy kifejezetten jó helynek tartják. Mi több, a TASZ projektvezetője és az Open Society Foundations, vagyis a Soros Alapítvány budapesti igazgatója is arról beszél, hogy országunkban teljesen biztonságosan működhetnek az NGO-k. Tisztelt Államtitkár Úr! A kettős mérce elleni harc az elmúlt 12 évben a mindennapi munka mellett kormánytagok, valamint a konzervatív értékeket valló politikusok és értelmiségiek állandó feladata lett. A médiatörvény, az Alaptörvény és a sarkalatos törvények elfogadásakor is beindult a kettős mérce mechanizmusa. Most a közelgő áprilisi választásokon a sor. Kimondhatjuk, a jogállamisági rendelettel az Európai Unió politikai, hatalmi, ideológiai zsarolóeszközt gyártott. Az intézményesített kettős mércét illetően a Soros-hálózat tagjai most menthetetlenül felfedték magukat. Kibújt a szög a zsákból. Meddig folytathatják még ezt a morálisan igencsak megkérdőjelezhető hadjáratot ellenünk? Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Az interpellációra Répássy Róbert államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Képviselő Úr! Egyrészt szeretném leszögezni, hogy a kormány álláspontja szerint az úgynevezett jogállamisági ügyben politikai döntés született. Egy politikai nyomásgyakorlásról van szó, amelynek egyetlen célja, hogy Magyarországot eltérítse a gyermekvédelmi törvény alkalmazásától, a gyermekvédelmi törvény erényeitől. Azon túl, amit ön is felsorolt a kettős mércére bizonyítékként, szeretnék néhány adatot, néhány információt megosztani a tisztelt Országgyűléssel, amelyek bizonyítják a kettős mérce létezését az Európai Unió Magyarországot érintő gyakorlatában. Itt elsősorban persze a brüsszeli bürokratákra kell gondolnunk, akik együttműködve az NGO-szervezetekkel vagy az NGO-szervezetek jelentéseit, véleményét felhasználva Magyarországgal szembefordítják ezeket a véleményeket. Csak egy példa: az úgynevezett jogállamisági jelentésben az NGO-k forrásaira Magyarország esetén háromszor-négyszer több hivatkozás történik, mint más tagállamok esetében. Mondhatnám, hogy a legfőbb forrása a jogállamisági jelentésnek az NGO-k véleménye, tehát nem tények, hanem bizonyos szervezetek véleménye. Ez összehasonlítható az észak-európai országok és a Benelux államok jogállamisággal kapcsolatos jelentéseivel. [[15.20]] Itt megint csak példákat szeretnék önnek mondani valószínűleg az összes példát nem tudom a válaszomban elmondani , vannak olyan megállapítások, amelyek például a bírói illetményekről vagy a bírói függetlenségről szólnak. Itt szembetűnő, hogy míg más országokban a bírói illetmények vagy a függetlenség példái nem szúrnak szemet a Bizottságnak, a brüsszeli bürokraták mégis Magyarország ellen fordítják ezeket. Például Finnországban a kormány felfüggesztheti vagy akár felmentheti a legfőbb ügyészt. A magyar gyakorlat, amelyben a legfőbb ügyész és az ügyészség független, egyáltalán nem általános Európában, nagyon sok esetben az igazságügy-miniszter akár utasíthatja is az ügyészséget. Tehát ilyen szabályok mellett szó nélkül elmennek a brüsszeli bürokraták. A migráció esetében is nagyon szembetűnő ez. Ismerjük azt a problémát, hogy a Bizottság nem finanszírozza, nem támogatja a magyar fizikai határzárat, bezzeg más országokban ezt megteszi. Egyébként szerintünk helyesen teszi, hogy támogatja, pénzügyi támogatásban részesíti, beszélhetünk akár Spanyolországról, akár Görögországról vagy most a balti államokról, de Magyarországon nem támogatja, Magyarország erőfeszítéseit nem támogatja a Bizottság. Nem is beszélve az úgynevezett pénzügyi támogatások visszatartásáról: a Bizottság visszatartja a koronavírus-világjárvány miatti támogatásokat. Magyarország esetében és Lengyelország esetében kifejezetten politikai okokból, ideológiai okokból tartja vissza ezeket a támogatásokat. Más esetben is van olyan, hogy visszatartják ezt a támogatást, de azok csak technikai kifizetéssel kapcsolatos fenntartások. Lehetne bőven sorolni ezeket a kettős mércére utaló jeleket. Az volt a kérdése, hogy meddig tudjuk ezt elhárítani vagy milyen eszközökkel tudjuk elhárítani. Az április 3-ai népszavazás egy ilyen lehetőség, mert április 3-án a népszavazáson a választópolgárok dönthetik el, hogy hogyan akarjuk megvédeni a gyermekeinket, nem pedig a brüsszeli bürokraták. Köszönöm szépen a figyelmet. [[Taps a kormánypárti padsorokban.]]
Köszönöm államtitkár úr válaszát. Megkérdezem a képviselő urat, elfogadjae az államtitkári választ. Öné a szó.
Köszönöm szépen, elnök úr. Tisztelt Államtitkár Úr! Természetesen elfogadom a válaszát, annak tudatában is, hogy sokkal több részletet is kibonthattunk volna ebben a témában, hiszen láthattuk azt, hogy az Európai Bíróság politikai döntést hozott, amikor elítélte Magyarországot. Az is benne van ebben a döntésben, hogy gyorsan hozta meg a döntést, a politikai döntést egy olyan ügyben, amely adott esetben, jogállamiság kérdésében alapvetően sokkal hosszabb időtartamot kellett volna hogy igénybe vegyen. Ráadásul ez a legsúlyosabb döntések egyike, amit az elmúlt években, évtizedekben ez a bíróság egyáltalán meghozhatott. Azt gondolom én is, úgy tűnik, hogy a gyermekvédelmi törvény miatti, az illegális migráció miatti döntéseink is befolyásolják ezt a döntést. Úgy tűnik, hogy az ítélet a része annak a folyamatnak, amit az [[Az elnök megkocogtatja a csengőt.]] európai intézmények részéről láthatunk, hogy föderális Európát erőltetnek. Mi az erős nemzetállamokban látjuk Európa jövőjét. Köszönöm szépen a lehetőséget. [[Taps a kormánypárti padsorokban.]]
Köszönöm, képviselő úr. Tisztelt Országgyűlés! A képviselő úr az államtitkári választ elfogadta. Tisztelt Országgyűlés! Szászfalvi László, a KDNP képviselője, interpellációt nyújtott be a pénzügyminiszterhez: „Hogyan segítik az adócsökkentések a magyar emberek életét?” címmel. Képviselő úr, öné a szó.
Köszönöm szépen a szót. Tisztelt Elnök Úr! Tisztelt Államtitkár Úr! A 2020. év elején a koronavírus elterjedése a világ számos országát nagyon nehéz helyzetbe hozta. Egyfelől meg kellett szervezni a pandémia alatti egészségügyi ellátást, a vírus elleni védekezést, másrészről a helyzet által előidézett gazdasági sokkhatást és visszaesést is kezelni kellett. A helyzetre a magyar kormány példásan reagált, megszervezte a járvány elleni védekezést, erőforrásokat csoportosított át, és minden anyagi és tárgyi feltételt biztosított ehhez. Tisztelt Államtitkár Úr! A Fidesz-KDNP-kormány, szemben a korábbi baloldali kormányokkal, az elmúlt tizenkét esztendőben komoly eredményeket ért el, aminek alapja a családok támogatása, az adócsökkentés politikája, a beruházás és a foglalkoztatás ösztönzése. Ma Magyarország erős, jól fejlődő gazdasággal rendelkezik, a válság ellenére is kiegyensúlyozott költségvetési politikát folytat. Fejlődésünket a válság sem tudta megingatni, hiszen az adócsökkentés politikáját folytatva 2022. január 1-jétől tovább csökkenhettek a munkát terhelő munkáltatói adók, így a vállalkozások a náluk maradó több forrást, nagyobb összeget béremelésre vagy további fejlesztésekre fordíthatják. Tisztelt Államtitkár Úr! Nem volt oly régen, amikor a baloldal pénzügyi összeomlásba kormányozta Magyarországot. A Gyurcsány-kormány idején rendkívül magas, 12 százalékos volt a munkanélküliség hazánkban, elvettek egyhavi nyugdíjat az idősektől, megszüntették az otthonteremtési programot, devizahitelekbe hajszolták a családokat [[Dr. Vadai Ágnes: Soroljad! Soroljad!]] , csődközeli helyzetbe kényszerítették az önkormányzatokat. A Kereszténydemokrata Néppárt frakciója nevében is remélem, hogy ez soha többé nem ismétlődhet meg Magyarországon. Tisztelt Államtitkár Úr! 2021-ben rekordmagas, 7 százalékos gazdasági növekedés volt Magyarországon, és természetesen azt szeretnénk, hogy e növekedés eredményeiből minél többen részesüljenek. Ezért született az a kormányzati döntés, hogy a gyermekeket nevelő munkavállalók visszakapják az általuk 2021-ben befizetett személyi jövedelemadót, és a 25 év alatti fiatalok is kézhez kapják az első adómentes fizetésüket. A fentiek alapján kérdezem tehát tisztelettel az államtitkár urat, hogyan segítik, hogyan segíthetik az adócsökkentések a magyar emberek, a magyar családok életét. Tisztelettel várom államtitkár úr válaszát. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Az interpellációra Tállai András államtitkár úr, miniszterhelyettes válaszol. Öné a szó, miniszterhelyettes úr. Egyben kérem képviselőtársaimat, hogy vegyék igénybe a társalgót, rendelkezésre áll. Öné a szó, parancsoljon!
Köszönöm szépen. Tisztelt Országgyűlés! Tisztelt Képviselő Úr! A Fidesz-KDNP-kormány az első pillanattól, 2010-től az adócsökkentés politikáját folytatta, és ez így van a mai napig is. Ennek nagyon komoly eredményei vannak, hiszen ma már Európában az egyik legkevesebb személyi jövedelemadót fizeti a dolgozó magyar lakosság. A társaságok a 9 százalékos társasági adóval Európa legkisebb társasági adóját fizetik. Ahogy ön is elmondta, jelentősen csökken a szociális hozzájárulási adó mértéke, 2016-től folyamatosan, 27 százalékról most már 13 százalékra. Az az érdekessége ugyanakkor ennek az adócsökkentési politikának, hogy az adóbevételek 2010 óta megduplázódtak: ma már 16 000 milliárd forint az állami költségvetés bevétele a közterhekből. Ez addig, amíg a Fidesz nem kezdte el, és nem a gazdasági növekedésre és a munkahelymegtartásra, a munkahelyteremtésre fókuszált, egy tabu volt, hihetetlen volt, hogy hogyan lehet adócsökkentéssel nagyobb adóbevételt elérni. Úgy gondolom, ez ma már nem kérdés, ezt a Fidesz-KDNP-kormány gazdaságpolitikája maximálisan bizonyította. Ami pedig a versenyképességet illeti, Magyarország ma az OECD nemzetközi adó-versenyképességi indexe alapján a 13. legversenyképesebb adórendszerrel rendelkezik. Ez azt jelenti, hogy az adóék 12 százalékkal csökkent az elmúlt tizenkét évben, 53,1 százalékról 41,2 százalékra. Ez az Európai Unióban a legnagyobb mérvű csökkenés. Ugyanakkor pedig az áfarés, ami azt jelzi, hogy mennyi áfa nem folyik be az állami költségvetésbe, a kormányváltáskor 2010-ben ez Magyarországon 20 százalék fölötti arány volt. [[15.30]] A gazdaságfehérítési intézkedésnek köszönhetően, többek között az EKR bevezetésével, az online pénztárgéppel aminek csodájára járt egész Európa , az online számlarendszer, az online áfarendszer és az online szja-rendszer eredményei hatására ma már 8 százalék ez a bizonyos áfarés. Tehát nemcsak arról van szó, hogy a kormány csökkenti az adókat és a családoknak is jobb lehetőséget teremt, a munkáltatóknak is kedvezőbb adózási feltételekkel jobb pénzügyi feltételeket teremt a beruházásokhoz, a fejlesztésekhez, hanem a maga eszközeivel, a gazdaság fehérítésével is növeli az adóbevételeket. Azt gondolom, hogy ez az adópolitika, az adócsökkentés, a gazdaság fehérítésének politikája bizonyította eredményességét, és ma már Magyarország a világ rangsorában is, a világversenyben is nagyon jó helyezéssel a 13. helyen áll. Nem tehetünk mást április 3-a után sem, ezt az adócsökkentési politikát fogjuk folytatni. Köszönöm szépen. [[Taps a kormánypártok soraiban.]]
Megköszönöm miniszterhelyettes úr válaszát. Kérdezem képviselő urat, elfogadjae az államtitkári választ. Parancsoljon!
Köszönöm szépen államtitkár úrnak a válaszát, természetesen azt elfogadom. Azt gondolom, hogy ez az intézkedés, az adó-visszatérítés kormányzati intézkedése egy történelmi jelentőségű esemény, hiszen ilyen még nem volt a magyar gazdaságtörténetben. A Fidesz-KDNP-kormány egy családbarát Magyarországot teremtett, sokféle kormányzati intézkedéssel kiemelkedően támogatva a magyar családokat, a magyar gyermekeket vállaló és gyermekeket nevelő családokat. Tisztelt Államtitkár Úr! Márki-Zay Péter, a baloldal miniszterelnök-jelöltjének állítása, miszerint a baloldal érte el azt a kormányzati intézkedést, amelynek során adó-visszatérítésben részesülnek a magyar családok, egész egyszerűen nevetséges. Jelzem, hogy a választókerületemben is majd 8 ezer szülő kapta vissza az adóját mintegy 3 milliárd forintos összegben. Azért dolgozunk továbbra is [[Az elnök a csengő megkocogtatásával jelzi az időkeret leteltét.]] hogy Magyarország továbbra is megmaradjon családbarát országként. Köszönöm szépen. [[Taps a kormánypártok soraiban.]]
Köszönöm, képviselő úr. Tisztelt Országgyűlés! Képviselő úr a miniszterhelyettesi választ elfogadta. Tisztelt Országgyűlés! Varga-Damm Andrea független képviselő interpellációt nyújtott be a miniszterelnök úrhoz: „Ki vállalja a felelősséget?” címmel. Az interpellációra történő válaszadással miniszterelnök úr a téma szerint feladat- és hatáskörrel rendelkező Kásler Miklóst, az emberi erőforrások miniszterét bízta meg. Miniszter úr a válaszadásra Rétvári Bence államtitkár urat, miniszterhelyettest jogosította fel. Öné a szó, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Államtitkár Úr! Örülnék, ha figyelne. 2021. január 28-án írásbeli kérdést intéztem Kásler miniszterhez azért, hogy válaszolja meg nekem, ki kaphatja meg a koronavírus elleni oltást. A válaszában ön, államtitkár úr szeretném, ha figyelne rám , azt válaszolta, hogy a koronavírus elleni vakcinával történő oltás azon állampolgárokat érinti, akiknél az elmúlt három hónapban nem igazolódott a fertőzés. Egyúttal közölte, az egyes oltóanyagok engedélyezési eljárása során elfogadott alkalmazási előírások tartalmazzák az egyes vakcinák esetén az indikációs kört és az ellenjavallatokat. Az egyéni olthatóságra vonatkozó döntést pedig az orvos hozza meg szakmai szempontok figyelembevételével. A valóságban azonban az oltakozni kívánó személy egy kérdőívet tölt ki a kormányzat által bevezetett protokoll szerint a saját egészségi állapotáról, amely laikus emberről lévén szó nem pótolja az orvos által elvégzendő egészségügyi állapotfelmérést. Az elmúlt egy évben megismert oltási rendszer alapján megállapítható, hogy az oltások beadása előtt nem vizsgálták meg az oltandó személyeket, nem lehetett tudni azt, hogy ők fertőzöttek voltake az elmúlt három hónapban, és az indikációs körre, valamint az ellenjavallatokra vonatkozó előírásokat nem alkalmazták az orvosok, azaz nem történt meg a beoltottak ezen szempontok szerinti vizsgálata. Az oltás beadása előtt semmiféle konzultáció nem volt az orvos és a beoltott között abban a vonatkozásban, hogy az orvos felmérje, az indikációs körbe tartozike az oltandó személy, illetve egészségi állapota alapján, az adott vakcina tulajdonságait felmérve, az ellenjavallatokat meg tudjae határozni. Sőt, azzal, hogy különböző szakterületek dolgozóit függetlenül a fertőzöttségüktől, a betegségen átesettségüktől, az egészségi állapotuktól az oltás felvételére kötelezték, olyan hosszú távú veszélyeknek tették ki őket, amelyek beláthatatlan következménnyel járnak. Számtalan tisztességes biokémikus az elmúlt egy évben emlékeztetett rá: a gyógyászatban az óvatosság elvének kell érvényesülnie és elsősorban annak, hogy nem árthatnak az embernek, mindig alaposan mérlegelni kell a lehetséges kockázatokat és pozitívumokat az adott személy számára. Sajnos Magyarországon ez az elv nem érvényesül az oltások során. Kérdésem, államtitkár úr: ki vállalja a felelősséget a kormányzat részéről, ha az oltásokat olyan személyek kapták meg, akik a nem oltható körbe tartoztak, és ebből eredően egészségügyi problémájuk keletkezett, továbbá ki vállalja a felelősséget, ha az adott személyt olyan vakcinával oltották be, amelynek tulajdonságai alapján az adott személynek a vakcina ellenjavallt lett volna, és ebből az oltott személynek egészségügyi problémája keletkezett? Tisztelt Államtitkár Úr! Már most tudom, hogy majd egy elég demagóg választ fogok öntől kapni, hogy az oltás életet mentett, az oltással lehetett elkerülni a további fertőzöttséget, csak az a helyzet, államtitkár úr, hogy a statisztikai adatok [[Az elnök a csengő megkocogtatásával jelzi az időkeret leteltét.]] és az elmúlt két év története másról tanúskodik. Köszönöm szépen.
Köszönöm. Tisztelt Országgyűlés! Az interpellációra Rétvári Bence államtitkár úr, miniszterhelyettes válaszol. Megkérem képviselőtársaimat, mielőtt megadom a szót végleg, hogy szíveskedjenek helyet foglalni, nagyon magas az alapzaj a teremben. Kérem, tegyék meg ezt. Öné a szó, államtitkár úr.
Köszönöm szépen a szót, elnök úr. Tisztelt Képviselő Asszony! Tisztelt Ház! [[Zaj. Az elnök csenget.]] Elmúlt 2020, elmúlt 2021, de 2022-ben sem tesz mást a magyar baloldal, mint hogy megpróbálja az embereket a vakcinák ellen hangolni. [[Dr. Varga-Damm Andrea folyamatosan közbeszól.]] Tisztelt Képviselő Asszony! Ön a Facebookon is közzétett mindenféle álhírekre épülő videókat azért, hogy a figyelmet magára irányítsa, ezért az embereket akkor is elbizonytalanította az oltásokkal kapcsolatban, és most sem tesznek mást. Továbbra is fenntartják a javaslatukat, amelyik még mindig visszavonatná a kínai és az orosz vakcinák beadását, miközben jól tudjuk, hogy a baloldal számos képviselője egyik vagy másik oltást beadatta magának, mert tudja, hogy megvédi a súlyosabb következményektől, de ugyanakkor politikailag mégis fenntartja az ezzel teljesen ellentétes országgyűlési határozati javaslatát. Soha nem kértek bocsánatot a kamuvideóért, sőt jutalmazták a kamuvideó-készítőt azzal, hogy újra indítják a választáson. Tisztelt Képviselő Asszony! Minden Magyarországon használt vakcina, márpedig Magyarországon van a világ egyik legszélesebb kínálata a vakcinákból, hatékony és biztonságos. Ugyanakkor a baloldal akár országgyűlési határozatban, akár petícióban, akár sajtónyilatkozatban vagy a közösségi médiában folyamatosan támadta és még most is támadja a vakcinákat azért, mint azt az egyik háttéremberük elmondta, mert úgy gondolják, hogy ha nagyobb, súlyosabb következményei vannak a járványnak, akkor jobbak az önök politikai esélyei arra, hogy a kormányt megbuktassák és hatalomra kerüljenek, tisztelt képviselő asszony. Ezért mondtak olyan szavakat a vakcinákra, hogy emberkísérlet, hogy bevizsgálatlan, hogy hamisított, hogy hiba, hogy bűn, hogy kísérleti nyulak a magyar emberek, és még azt is mondta az egyik baloldali szakpolitikusnak nevezett politikus, hogy jobb a betegség, mint az oltás, tisztelt képviselő asszony. Az olthatóságról, mint sokszor elmondtuk, az oltóorvos dönt, ő végzi el ezt a vizsgálatot, vagy a háziorvos, vagy a kórházban az orvos, aki ezt beadja. Hogy mik a pontos részletei az oltásoknak, ön is el tudja olvasni, hiszen egyrészről, amelyeket az Európai Unióban közösen regisztráltak, azoknak az Európai Bizottság honlapján olvasható el a leirata, amelyeket pedig Magyarországon, azoknak a leiratát az OGYÉI, az Országos Gyógyszerészeti és Élelmezés-egészségügyi Intézet honlapján lehet olvasni. De ezen túlmenően lakossági tájékoztató van a vakcinainfo.gov.hu oldalon, illetve egy oltási kisokost is megtalál a koronavirus.gov.hu oldalon. [[15.40]] Tisztelt Képviselő Asszony! Nyilvánvalóan minden egészségügyi kezelés, minden beavatkozás, minden gyógyszer, minden védőoltás önmagában kockázatokat hordoz. Azt kell mérlegelnünk, hogy minek van nagyobb kockázata: ha valaki nem oltatja be magát hogyha az ilyesfajta baloldali szirénhangokra hallgat, és nem oltatja be magát , vagy hogyha beoltatja magát, és annak van, lehetnek esetleges következményei. A pontos leiratok azért születtek meg, és azért lettek nyilvánosak az első másodperctől kezdve, hogy minden állampolgár is és minden orvos is, aki oltást végez, ezeket el tudja olvasni. A legrészletesebb leírásokat olvashatja ön is, és az orvosok is ezt olvashatják. Azért hoztuk nyilvánosságra az egyik tekintélyes nemzetközi lapban leközölt információkkal együtt a vírussal kapcsolatos és az oltásokkal kapcsolatos legfontosabb statisztikai adatokat, hogy mindenki abból következtetéseket tudjon levonni. Semmifajta titkolnivalónk ezzel nincsen, ezért tettük ki az OGYÉI honlapjára is az első másodperctől a teljes leiratát minden ellenjavalattal együtt az oltásoknak, és ezért hoztuk le egy nemzetközi mércével is mért lapban a magyar vakcináció legfontosabb statisztikai számait. Ha nem lett volna olyan gyors oltás Magyarországon, mint amilyen volt, körülbelül 9500-zal több áldozata lenne a koronavírus-járványnak, és ha nem lettek volna keleti vakcinák, akkor bizony a harmadik hullámban körülbelül 4 ezer honfitársunkkal lett volna kevesebbnek esélye életben maradni. Az ön által feltett kérdéseket vizsgálta az Alkotmánybíróság is, és egyértelmű határozatot hozott ön is olvashatja tavaly december 22-én, amelyben nem önnek adott igazat, hanem a kormánynak. Köszönöm szépen. [[Taps a kormánypárti padsorokból.]]
Köszönöm államtitkár úr válaszát. Tisztelt Országgyűlés! Megkérdezem képviselő asszonyt, hogy elfogadjae az államtitkári választ. Parancsoljon!
Köszönöm, elnök úr. Nem fogadom el a választ. Szeretnék bemutatkozni Rétvári Bencének így négy év után: dr. Varga-Damm Andrea vagyok, nem voltam baloldali [[Dr. Rétvári Bence: Sosem késő!]] és amiket elmondott, hogy ki mit csinált, abból egyiket sem én. [[Dr. Rétvári Bence: Nem csinált videókat a Facebookon?]] Tehát azt hiszem, hogy önnek hiába végezte el a jogi egyetemet a szövegtudással még mindig problémája van ennyi idősen is, ugyanis a gond az, hogy amiket ön elmond, az nem arra vonatkozó válasz volt, amit kérdeztem. Nem a vakcinákról beszéltem, hanem a vakcinalizáció folyamatáról, az oltás folyamatáról beszéltem, arról beszéltem, hogy olyan embereknek adták be az oltást, akiknek nem lehetett volna, mert az alapbetegségük kizárta volna. Én egyet tudok önnek mondani, államtitkár úr: önnek kell majd az összes pajzsmirigybeteggel elszámolni, akiket látatlanban oltottak, és rengeteg problémájuk van azóta csak példát mondok , de közben bizonyára elmulasztotta megnézni, hogy 2021 szep-temberében az Európai Parlamenthez egy francia képviselőnő benyújtotta azt az indítványt, hogy az oltások mellékhatásai vonatkozásában az Európai Unió alapot képezzen a kártérítésekre.
Válaszát várom, képviselő asszony.
Tehát megvan az indoka az én kérdésfeltevéseimnek. Köszönöm. [[Taps a Jobbik padsoraiból.]]
Tisztelt Országgyűlés! A képviselő asszony nem fogadta el az államtitkári választ. Tájékoztatom önöket, hogy elfogadott napirendünknek megfelelően a határozathozatalra a mai ülésnapunkon a döntések között kerül sor. Tisztelt Országgyűlés! 15 óra 42 perc van, az interpellációk tárgyalásának végére értünk. Tisztelt Országgyűlés! Most napirend szerinti határozathozatalokkal folytatjuk munkánkat. Kérem, foglalják el helyüket, és ellenőrizzék, hogy a kártyájukat elhelyeztéke a szavazatszámláló gépben. Tisztelt Országgyűlés! Soron következik a mentelmi ügyek megtárgyalása és határozathozatala. Tájékoztatom önöket, hogy Fülöp Erik független országgyűlési képviselő mentelmi jogának felfüggesztésére irányuló indítvány érkezett 2021. december 16-án 39.Bpk.1750/2021/3. számon a Nyíregyházi Járásbíróságtól rágalmazás vétsége miatt indított magánvádas ügyben. Ezt megvizsgálásra átadtam a Mentelmi bizottságnak. A Mentelmi bizottság H/18272. számon határozati javaslatot terjesztett elő Fülöp Erik országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai János úrnak, a bizottság elnökének, aki a bizottság javaslatát szóban is meg kívánja indokolni 5 perces időkeretben. Öné a szó, elnök úr.
Köszönöm a szót, elnök úr. Tisztelt Országgyűlés! Négy magánvádas mentelmi ügy lesz ma itt előttünk. Engedjék majd meg, hogy az utolsónál néhány kiegészítést fűzzek az ilyen típusú ügyekhez. Teszem ezt azért, mert azt remélem, hogy ebben az ülésszakban utoljára szólalok meg mentelmi bizottsági elnökként, bár néhány képviselő kreativitását látva egyáltalán nem biztos, hogy az elkövetkezendő napokban még nem jönnek ilyen típusú ügyek. Rátérve erre a konkrét ügyre, a Nyíregyházi Járásbíróság keresett meg minket átiratában Fülöp Erik országgyűlési képviselő úr mentelmi jogának felfüggesztése érdekében, a minősítés rágalmazás vétsége. A tényállási elemeket áttekintve azt látom, hogy az ügy főszereplője egy kóbor kutya [[Derültség a kormánypárti padsorokban.]] , aki a legszimpatikusabb szereplője ennek a történetnek; néhány magánszemély, állatvédők és a képviselő úr. A tényállások között azt látom, hogy magánszemélyek befogadnak egy kóbor kutyát, megetetik, de nem tudják tartósan nevelni, ezért az állatvédőkhöz fordulnak az állatvédők segítségét kérve. Ebből lesz egy feljelentés, azt valószínűleg az állatvédők teszik, megjelenik az utcán egy plakátháború ennek kapcsán, és persze az egész történet felkerül az internetre, és a képviselő úr úgy kerül a képbe, hogy ezt a Facebookon megjelenő és dagadó történetet ő is egy kommenttel látta el. Hogy mi az a konkrétum, amit ő megfogalmazott kommentben, ezt nem tudom az Országgyűléssel ismertetni sajnos, mert nem volt benne az iratokban. Bizonyára érdemi lehetett, hogyha a feljelentők a képviselő urat feljelentették magánváddal élve. A Nyíregyházi Járásbíróság az eljárás lefolytatása érdekében kéri a képviselő úr mentelmi jogának felfüggesztését. Erről az ügyről azt gondolom, hogy egy tipikus történet. Hosszú távon is azt javasolnám ilyen ügyben mindig az Országgyűlésnek, hogy ilyen ügyben a képviselő mentelmi jogát ne függesszük fel. A Mentelmi bizottság egyhangúlag döntött a mai ülésén erről, és azt javasoljuk az Országgyűlésnek, hogy az adott ügyben a képviselő úr mentelmi jogát ne függessze fel. [[Taps a kormánypárti padsorokból.]]
Köszönöm szépen, elnök úr. Tisztelt Országgyűlés! Megkérdezem Fülöp Erik képviselő urat, kíváne élni a felszólalás lehetőségével. [[Jelzésre:]] Képviselő úr jelzi, hogy nem kíván élni a felszólalás lehetőségével. Tisztelt Országgyűlés! Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés ne függessze fel. Felhívom figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem tehát a tisztelt Országgyűlést, felfüggesztie Fülöp Erik országgyűlési képviselő mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés a képviselő úr mentelmi jogát 3 igen szavazattal, 146 nem szavazat ellenében, 1 tartózkodás mellett nem függesztette fel. Tisztelt Országgyűlés! Sebián-Petrovszki László, DK, országgyűlési képviselő mentelmi jogának felfüggesztésére irányuló indítvány érkezett 2022. január 28-án 13.Bpk.470/2021/12. számon a Békéscsabai Járásbíróságtól rágalmazás vétsége miatt indított magánvádas ügyben. Ezt megvizsgálásra átadtam a Mentelmi bizottságnak. A Mentelmi bizottság H/18273. számon határozati javaslatot terjesztett elő Sebián-Petrovszki László országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai János úrnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Öné a szó, elnök úr.
Köszönöm a szót, elnök úr. Tisztelt Országgyűlés! Itt is előrevetítem, hogy a javaslatunk ugyanaz, amit a Mentelmi bizottság magánvádas ügyekben tesz. Ennek a gyakorlatnak a felülvizsgálatát kellene megtennie a következő Országgyűlésnek, mert ez azért nem tartozik a tipikus ügyek közé, mint amilyen tipikusnak tekinthető volt az előző. Miről van szó? A Békéscsabai Járásbíróság fordul az Országgyűléshez, kérve Sebián-Petrovszki László országgyűlési képviselő mentelmi jogának felfüggesztését. A minősítés itt is rágalmazás vétsége. A tényállásokat áttekintve azt látom, hogy az Országos Vérellátó Szolgálat főigazgatója tesz feljelentést a DK pártigazgatója ellen, aki nagy nyilvánosság előtt, YouTube-csatornán, videómegosztón azzal vádolja meg az intézményt és magát a főigazgatót, hogy áron alul üzletel vérplazmával. [[15.50]] Nyilvánvalóan ezek olyan súlyos állítások [[Dr. Vadai Ágnes: Ez így is van!]] amelyek tisztázása normál esetben egy bírósági eljárásra tartozna. A feljelentő, a magánvádló joggal gondolja azt, hogy ezen az úton kellene, ha úgy tetszik, járnia az Országgyűlésnek. A Mentelmi bizottság azonban követve azt a töretlen, hozzáteszem, nem feltétlenül minden esetben helyes gyakorlatát, magánvádról lévén szó ma is azt javasoljuk az Országgyűlésnek, hogy az adott ügyben a képviselő úr mentelmi jogát ne függessze fel az Országgyűlés. [[Hollik István tapsol.]]
Tisztelt Országgyűlés! Megkérdezem Sebián-Petrovszki László képviselő urat, kíváne szólni a felszólalás lehetőségével. [[Sebián-Petrovszki László jelzésére:]] Képviselő úr, öné a szó ötperces időkeretben. [[Felkiáltás a kormánypárti padsorokból: Jaj! Dr. Vadai Ágnes: Nyugalom!]]
Köszönöm szépen, elnök úr. Tisztelt Ház! Azt hiszem, egy-két percünk van arra, hogy részletezzem, milyen ügyről is beszélünk itt [[Közbeszólások a kormánypárti padsorokból: Nincs, nincs!]] , mert nem biztos, hogy mindenki számára világos. Először is szeretném megköszönni Bayerné dr. Matusovits Andreának, hogy beperelt, mert dokumentumokkal bizonyítottam az állításomat, ezáltal lehetőségem van itt is, meg máskor is a médiában elmondani azt, hogy hogyan és miképp üzletelt a vérplazmával mint az Országos Vérellátó Szolgálat főigazgatója. A tényekhez ragaszkodjunk! Miről van itt szó? A vérplazmát, vagyis amit az állampolgároktól véradáskor a vérrel együtt levesznek, értékesíteni tudja a Vérellátó Szolgálat. Ez egy borzasztó drága dolog, nagyon sok pénzért lehet eladni, van ennek világpiaca, világpiaci ára, aranyárban mérik az egyes összetevőit, mert a gyógyszeriparnak ez egy fontos összetevője, fontos alapanyaga. Teljesen rendben van, hogy a felesleges vérplazmát a világpiacon értékesítik, a probléma az, hogy olyan szerződést kötöttek 2017-ben, majd hosszabbították meg mindenféle pályázat és mindenféle nyilvánosság nélkül 2019-ben újabb három évre, amely már akkor a gyanú szerint azt tartalmazta, hogy a világpiaci árnál olcsóbban adjuk el azt a vérplazmát, amit a magyar emberektől egyébként leveszünk. Mondhatjuk, hogy ez eddig gyanú, de a DK úgy döntött, hogy kipereli ezeket a szerződéseket, mert közérdekűadat-igényléssel nem volt hajlandó átadni az Országos Vérellátó Szolgálat ezeket a szerződéseket. Mit találtunk? Az a szerződés, amit 2019 elején, tehát az előző szerződés lejárásakor meghosszabbított a főigazgató, az a szerződés, bizony ám, körülbelül 30 euróval olcsóbban adja bizonyos cégeknek a vérplazmát, mint ami a világpiaci ára ennek. Ezt, kérem alássan, Bayerné dr. Matusovits Andrea főigazgató asszony kötötte, illetve döntött erről. [[Kocsis Máté: Nem igaz!]] Én azt mondanám, azt rögzíteném, hogy természetesen olyat nem állítottam, hogy ő maga az értelmi szerzője ennek az egyébként a magyar államot és az adófizetőket [[Felzúdulás a kormánypárti padsorokban. Dr. Rétvári Bence: Ne magyarázkodj!]] hátrányosan érintő szerződésnek, de lehet, hogy akkor végrehajtója valaki más döntésének. Ettől még a tény tény, dokumentumokkal, kiperelt szerződésekkel tudjuk bizonyítani azt, hogy éveken át a magyar állam áron alul adta el a vérplazmát, és ezzel évente körülbelül egymilliárd forint veszteséget okozott. Nyilván, ha egymilliárd forint veszteség van az államnál, akkor az egymilliárd forint valaki más kezében. [[Dr. Selmeczi Gabriella tapsol.]] Ezt szerettem volna, tisztelt Ház, részletesen elmondani, és ezért javasoltam azt [[Zaj a kormánypárti padsorokból. Közbeszólás: Ülj le!]] hogy lehet ezt így tenni, de ugyanakkor ezek a tények. Én a tényekről beszéltem ebben a bizonyos sajtótájékoztatóban. Köszönöm szépen a figyelmüket.
Köszönöm. Tisztelt Országgyűlés! Most a határozathozatal következik. [[Dr. Vadai Ágnes a helyén állva: Csak bátran!]] Emlékeztetem önöket, hogy a bizottság úgy foglalt állást… [[Dr. Vadai Ágnes: Bátran!]] Képviselő asszony, megengedné… [[Megkocogtatja a csengőt. Kocsis Máté dr. Vadai Ágnesnek: Bátran mondjad a bíróságon!]] Ha nem zavarja, képviselő asszony, az ülést én vezetem! [[Dr. Vadai Ágnes: Nem!]] Foglaljon helyet! [[Dr. Vadai Ágnes: Miért kell helyet foglalnom?]] Emlékeztetem önöket, hogy a bizottság úgy foglalt állást, hogy a képviselő mentelmi jogát az Országgyűlés ne függessze fel. [[Dr. Vadai Ágnes: Így, így!]] Felhívom figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. [[Kocsis Máté dr. Vadai Ágnesnek: Miért nem ülsz le?]] Kérdezem tehát a tisztelt Országgyűlést, hogy felfüggesztie Sebián-Petrovszki László országgyűlési képviselő mentelmi jogát. Kérem, most szavazzanak! [[Folyamatos zaj. Szavazás.]] Kimondom a határozatot: [[Taps a kormánypárti padsorokban. Dr. Vadai Ágnes: Sunyik vagytok és gyávák!]] az Országgyűlés… [[Rig Lajos: Simonkát miért nem mentettétek meg? Az elnök megkocogtatja a csengőt.]] Kimondom a határozatot: az Országgyűlés Sebián-Petrovszki László mentelmi jogát [[Dr. Vadai Ágnes: Bayer Zsolt telefonált?]] 114 igen szavazattal, 35 nem szavazat ellenében, 3 tartózkodás mellett felfüggesztette. Tisztelt Országgyűlés! Hadházy Ákos független országgyűlési képviselő mentelmi jogának felfüggesztésére irányuló indítvány érkezett 2022. február 3-án 8.Bpk.1238/2021/3/I. számon a Pécsi Járásbíróságtól rágalmazás vétsége miatt indított magánvádas ügyben. Ezt megvizsgálásra átadtam a Mentelmi bizottságnak. A Mentelmi bizottság H/18274. számon határozati javaslatot terjesztett elő Hadházy Ákos országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai János úrnak, a bizottság elnökének, aki a bizottság javaslatát szóban is meg kívánja indokolni. Ötperces időkeretben, elnök úr, öné a szó.
Köszönöm a szót. Tisztelt Országgyűlés! Ez a magánvádas ügy is az előzőre hajaz. [[Derültség a kormánypárti padsorokból.]] Az én javaslatom persze a Mentelmi bizottság javaslata lesz. A Pécsi Járásbíróság keresi meg az Országgyűlést Hadházy képviselő úr mentelmi jogának felfüggesztése miatt. A minősítés itt is rágalmazás vétsége. A tényállások közül kiemelendő, hogy Budapest volt főpolgármestere, miniszterelnöki főtanácsadó teszi a feljelentést Hadházy képviselő úr ellen, mert a képviselő úr nyilvánosan úgy nyilatkozott meg egy ügyben, hogy Tarlós Istvánnak nem budapesti díszpolgárság, hanem börtönbüntetés járna. Indokként metróbeszerzés ügyét hozza fel, amiben a főpolgármester úr nem azt a gyakorlatot folytatta, amit egyébként a képviselő úr elvárt volna. A képviselő úr állatorvosi végzettséggel jogi kérdésekben mindig határozott állásponttal rendelkezik, így van ez ebben az ügyben is. De itt is azt kell látni, hogy egy törvényalkotó [[Dr. Vadai Ágnes: Az Igazságügyi Minisztérium tele van jogásszal!]] egy, a végrehajtás rendszerébe tartozó intézménnyel ütközik. Ennyiben mondtam, hogy a hasonlóság az előző esettel fennáll. Ez is az a helyzet, amire én egy következő Mentelmi bizottságnak azt mondanám, hogy az ilyen magánvádas ügyek megítélését tekintse sokkal árnyaltabban, mint ami kialakult itt az Országgyűlésben. Persze, azt is fontosnak tartom, mivel képviselőkről van szó, hogy frakciók közötti megegyezés legyen az alapja egy árnyaltabb megítélésnek. Mivel ilyen egyelőre nincs, ezért a Mentelmi bizottság a mai ülésén egyhangúlag döntött ebben az ügyben is, hogy az adott ügyen a képviselő úr mentelmi jogát ne függesszük fel. [[Nacsa Lőrinc: Adjunk szót a Sebiánnak! Dr. Vadai Ágnes: Nagyon vicces!]]
Köszönöm szépen, elnök úr. Tisztelt Országgyűlés! Hadházy Ákos képviselő úr nem tartózkodik az ülésteremben, tehát nyilván nem akar élni a felszólalás lehetőségével. [[Zaj. Az elnök megkocogtatja a csengőt.]] Tisztelt Országgyűlés, kérem, őrizzük meg a türelmünket még egy rövid ideig! Tisztelt Országgyűlés! Most határozathozatal következik. Emlékeztetem önöket, hogy a bizottság úgy foglalt állást, hogy a képviselő mentelmi jogát az Országgyűlés ne függessze fel. Felhívom figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggesztie Hadházy Ákos országgyűlési képviselő mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés Hadházy Ákos mentelmi jogát 6 igen szavazattal, 143 nem szavazat ellenében, 1 tartózkodás mellett nem függesztette fel. [[16.00]] Tisztelt Országgyűlés! Szilágyi György, a Jobbik országgyűlési képviselője mentelmi jogának felfüggesztésére irányuló indítvány érkezett 2022. február 11-én 11.Bpk.51.792/2021. számon a Pesti Központi Kerületi Bíróságtól rágalmazás vétsége miatt indított magánvádas ügyben. Ezt megvizsgálásra átadtam a Mentelmi bizottságnak. A Mentelmi bizottság H/18275. számon határozati javaslatot terjesztett elő Szilágyi György országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai János úrnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Öné a szó, elnök úr.
Köszönöm a szót, elnök úr. Tisztelt Országgyűlés! Ahogy itt elhangzott, a Pesti Központi Kerületi Bíróság átiratában fordul az Országgyűléshez, indítványozva abban Szilágyi György képviselő úr mentelmi jogának felfüggesztését. A minősítés itt is rágalmazás vétsége. A tényállásokat megismerve arról tudom tájékoztatni az Országgyűlést, hogy 2021. augusztus 4-én a Keleti pályaudvar előtti téren zajlott egy nyilvános rendezvény, amin a Jobbik miniszterelnök-jelöltje, a párt VI. kerületi alpolgármestere és egy LMP-s országgyűlési képviselő vett részt, és az ott történteket az újságíró, a Vadhajtások tudósítója kamerájával rögzítette. [[Z. Kárpát Dániel: Újságíró?!]] Ebbe az eseménysorba lép bele a szóba hozott országgyűlési képviselő, Szilágyi képviselő, amikor azt érzékeli, hogy az újságíró a Jobbik elnökét egy gyermekpornográf ügy kapcsán szerette volna megszólítani. Ennek az indoka az volt, hogy 2019-ben egy gyulai önkormányzati jelöltje volt valaki a Jobbiknak, aki abban az ügyben érintett volt, tehát amikor az újságíró erről akarta kérdezni a Jobbik elnökét, akkor Szilágyi György, aki szintén ott volt képviselőként, azt vágta az újságíró fejéhez, hogy ő egy nőverő, mert a feleségét többször megverte, és a felesége ellene távoltartási eljárást kezdeményezett. Nyilvánvalóan az újságíró ezt sérelmezi, egyetlen út van előtte gyakorlatilag, a magánvád. Így kerül az ügy elénk. A Mentelmi bizottság a mai ülésén, követve az eddigi valamilyen gyakorlatunkat, azt javasolja az Országgyűlésnek, hogy Szilágyi képviselő úr mentelmi jogát az adott ügyben ne függessze fel. Még van egy kis időm, csak megismétlem azt, amit mondtam, hogy szerintem magánvádas ügyekben egy következő parlamentnek a Mentelmi bizottság javaslatai alapján, de parlamenti frakciók között egyfajta konszenzust teremtve, azt kellene áttekinteni, hogy magánvádas ügyeket hogy tudunk árnyaltabban megítélni, szakítva azzal a gyakorlattal, hogy minden esetben megvédjük a képviselőket. A magánvádnak és a mentelmi jognak nem ez a funkciója, az Országgyűlés valójában a fölösleges zaklatásoktól védi meg magát. A mai esetek is olyanok voltak, ahol az Országgyűlés zaklatása fel sem vetődik a magánvádló esetében. A magánvádló jogérvényesítési igénye legalább olyan fontos kell hogy legyen az Országgyűlésnek, mint egyébként, hogy a saját munkáját felesleges zaklatásoktól védje. Tehát én azt gondolom, hogy az Országgyűlésben kialakult gyakorlat korrekcióra szorul, de ez már az utánunk lévők feladata lesz. Köszönöm a figyelmüket. [[Taps a kormánypártok padsoraiból.]]
Köszönöm szépen, elnök úr. Tisztelt Országgyűlés! Megadom a szót Szilágyi György képviselő úrnak, aki élni kíván a felszólalás lehetőségével. Parancsoljon, ötperces időkeretben!
Köszönöm szépen a szót, elnök úr. Tisztelt Képviselőtársaim! Csak egy mondatot szeretnék mondani az ügyhöz kapcsolódóan. Meg szeretném köszönni Istennek, hogy nem Bede Zsoltnak születtem, és így nem a Fidesz szolgálatában állok. Köszönöm szépen.
Köszönöm. Tisztelt Országgyűlés! Most határozathozatal következik. Emlékeztetem önöket, a bizottság úgy foglalt állást, hogy a képviselő mentelmi jogát az Országgyűlés ne függessze fel. [[Moraj a kormánypártok soraiban. Dömötör Csaba, Tordai Bence közbeszól. Az elnök csenget.]] Felhívom figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, felfüggesztie Szilágyi György országgyűlési képviselő úr mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés Szilágyi György képviselő úr mentelmi jogát 7 igen szavazattal, 138 nem szavazat ellenében, 1 tartózkodás mellett nem függesztette fel. Tisztelt Országgyűlés! Az elfogadott napirendünknek megfelelően most a mai napon elhangzott interpellációkra adott válaszok elfogadásáról történő határozathozatalokra kerül sor. Z. Kárpát Dániel, a Jobbik képviselője, az I/18211. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. [[Szavazás.]] Kimondom a határozatot: az Országgyűlés az interpellációra adott választ 113 igen szavazattal, 36 nem szavazat ellenében, 1 tartózkodás mellett elfogadta. Gurmai Zita, az MSZP képviselője, az I/18213. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. [[Szavazás.]] Kimondom a határozatot: az Országgyűlés az interpellációra adott választ 116 igen szavazattal, 35 nem szavazat ellenében, 1 tartózkodás mellett elfogadta. Arató Gergely, a DK képviselője, az I/18207. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 117 igen szavazattal, 35 nem szavazat ellenében, 1 tartózkodás mellett elfogadta. Csárdi Antal, az LMP képviselője, az I/18208. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 117 igen szavazattal, 34 nem szavazat ellenében, 2 tartózkodás mellett elfogadta. Tordai Bence, a Párbeszéd képviselője, az I/18217. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 117 igen szavazattal, 35 nem szavazat ellenében, 1 tartózkodás mellett elfogadta. Varga-Damm Andrea független képviselő az I/16540. számú interpellációjára adott választ nem fogadta el. Kérdezem a tisztelt Országgyűlést, elfogadjae a választ. Kérem, most szavazzanak! [[Szavazás.]] Kimondom a határozatot: az Országgyűlés az interpellációra adott választ 116 igen szavazattal, 19 nem szavazat ellenében, 1 tartózkodás mellett elfogadta. Tisztelt Országgyűlés! Házbizottsági egyetértés hiányában, az elnöki jogkörben előterjesztett indítvány alapján most előterjesztések bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkérie a kijelölt Igazságügyi bizottságot az „Országgyűlési beszámoló a Nemzeti Emlékezet Bizottsága 2020. évi tevékenységéről” címmel benyújtott, B/17876. számú előterjesztés határozathozatalára. Kérem, most szavazzanak! [[Szavazás.]] Az Országgyűlés a kijelölt bizottságot 118 igen szavazattal, 35 nem szavazat ellenében, tartózkodás nélkül a határozathozatalra felkérte. Tisztelt Országgyűlés! Kérdezem a tisztelt Országgyűlést, hogy felkérie a kijelölt Gazdasági bizottságot „A Gazdasági Versenyhivatal tevékenységéről 2021” címmel benyújtott, B/18123. számú előterjesztés határozathozatalára. Kérem, most szavazzanak! [[Szavazás.]] Az Országgyűlés a kijelölt bizottságot 118 igen szavazattal, 34 nem szavazat ellenében, 1 tartózkodás mellett a határozathozatalra felkérte. [[16.10]] Tisztelt Országgyűlés! Soron következik az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat módosításáról történő határozathozatal. Az elnöki jogkörben előterjesztett S/18268. számú javaslatot a honlapon megismerhették. Felkérem Szűcs Lajos jegyző urat, hogy ismertesse az elnöki jogkörben előterjesztett személyi javaslat tartalmát. Jegyző úr!
Tisztelt Országgyűlés! 1. pont. Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat 2. pontja a következők szerint módosul: az Országgyűlés a Törvényalkotási bizottságba Bangóné Borbély Ildikó, MSZP, helyett dr. Gurmai Zitát, MSZP, a bizottság alelnökévé megválasztja. 2. pont: ez a határozat az elfogadásakor lép hatályba. Budapest, 2022. február 21.
Köszönöm, jegyző úr. Tisztelt Országgyűlés! Most a határozathozatal következik. Kérdezem a tisztelt Országgyűlést, hogy elfogadjae az S/18268. számú személyi javaslatot. Kérem, most szavazzanak! [[Szavazás.]] Kimondom a határozatot: az Országgyűlés 149 igen szavazattal, 1 nem szavazat ellenében és 1 tartózkodás mellett a személyi javaslatot elfogadta. Tisztelt Országgyűlés! A határozathozatalok végére értünk, most kettőperces technikai szünetet rendelek el. (Szünet: 16.12 16.14 Elnök: Jakab István Jegyzők: dr. Vinnai Győző és Szabó Sándor)
Tisztelt Országgyűlés! Folytatjuk munkánkat. Megkérem képviselőtársaimat, szíveskedjenek helyüket elfoglalni. [[Zaj.]] Köszönöm megértésüket. Tisztelt Országgyűlés! Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem a képviselő urat, elfogadjae a válaszadó személyét, vagy a miniszterelnök úrtól személyesen kéri a választ.
Elnök úr, megvárnánk miniszterelnök urat 2022-ben.
Tájékoztatom, képviselő úr, hogy a miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Szilágyi György, a Jobbik képviselője, azonnali kérdést kíván feltenni az igazságügyi miniszternek: „Mit gondol erről, Miniszter Asszony?” címmel. Miniszter asszony távolléte miatt válaszadásra Répássy Róbert államtitkár urat, miniszterhelyettest jogosította fel. Kérdezem a képviselő urat, elfogadjae a válaszadó személyét. [[Jelzésre:]] Képviselő úr, öné a szó.
Köszönöm szépen, elnök úr. Miniszter asszonyt szerettem volna kérdezni, de hát, mint tudjuk, miniszter asszony a Pegasus-ügy kirobbanása óta, utána a Völner-ügy kirobbanása óta pedig még hatványozottabban menekül a kérdések elől, és nem hajlandó válaszolni a kérdésekre. Államtitkár úr, az Igazságügyi Minisztérium erőteljesen véleményezhetné az ügyészséget. Az lenne az első kérdésem, hogy nem tűnte föl önöknek, hogy milyen kettős mércét alkalmaz az ügyészség a saját gyakorlatát figyelembe véve, amikor is köztörvényes bűncselekményekkel vádolt embereknél, ha azok a Fideszhez köthetők, valahogy másképp foglalkozik, mint azokkal az egyszerű állampolgárokkal, akik, ha hasonló bűncselekményt követnek el, akkor velük sokkal súlyosabban. Emlékszünk rá, hogy csak egy példát mondjak, Boldog István, aki itt ül az önök soraiban, ma is bent volt szavazni, Boldog István korrupciós ügyénél, aki vele együtt benne volt ebben a korrupciós ügyben, mindenki előzetes letartóztatásba került, egyedül Boldog István volt az, akit az ügyészség nem helyezett letartóztatásba. Aztán most, amikor a magyar politikatörténelem legnagyobb korrupciós ügyéről beszélünk, és egyben egy mérhetetlenül aljas és mocskos, a legmélyebbre süllyedt miniszterhelyettesről és az általa elkövetett, valószínűsíthető bűncselekményekről van szó, akkor Völner Pált sem helyezik előzetes letartóztatásba, pedig az ügy további szereplői előzetes letartóztatásban vannak. Úgy gondolom egyébként, azért mondtam, hogy aljas és mocskos ügy, hiszen ebben az ügyben a legelesettebbektől vették el a pénzt, azoktól az emberektől, akikkel szemben végrehajtás van érvényben, ezeknek az embereknek a nagy része nem önhibájából került ebbe a helyzetbe, hanem például devizahiteles, és egy élet munkáját veszik el tőle, ebből a pénzből kapott Völner Pál több mint 80 millió forintot, és tette zsebre. Mi a véleményük, államtitkár úr? Nem kellene ön szerint előzetes letartóztatásban lennie Völner Pálnak? Hiszen ahogy nem szabadna kettős mércének lennie, nincs két Fidesz sem. Ez a Fidesz valódi arca. [[Taps a Jobbik padsoraiban.]]
Tisztelt Országgyűlés! Megadom a szót Répássy Róbert államtitkár úrnak, miniszterhelyettesnek.
Köszönöm a szót, elnök úr. Tisztelt Képviselő Úr! Ön sohasem fukarkodott a jelzőkkel, hogyha embereket kellett minősítenie, ezért említeni szeretném önnek, hogy az ön jelenlegi pártszövetségesét ön hibbant Nérónak nevezte itt a parlamentben. És azt mondta az elszámoltatással és a börtönbe juttatással kapcsolatban, hogy addig nem lesz itt igazi elszámoltatás, amíg csak pár kilencvenéves ember szimbolikus megbüntetésére futja, addig nem, amíg nem merjük kimondani, hogy nem lakhat tovább Gyurcsány Ferenc az apósa által zsidóktól elrekvirált villában, és nem lehet az Apró-klán a nemzeti légitársaságunk örökös identitása. A Jobbiknak nem elég a bűnösök börtönbe zárása, mi teljes elszámoltatást akarunk. Igenis fossza meg a gyilkosokat az Országgyűlés ettől a vagyontól, amelyet mások vérének kiontásáért, jutalomból kaptak kenyéradó gazdáiktól! Majd ha Gyurcsány Ferencet kiteszik a szemlőhegyi villából, majd ha Kovács László elvtárs nem zsíros brüsszeli állást kap a szocializmusban eltöltött pártkáderi évekért, majd ha Biszku Bélára is halált kér az ügyész, akkor mondhatjuk, hogy megkezdődött az elszámoltatás. Tisztelt Képviselő Úr! Nem tudom, hogy tud elszámolni a lelkiismeretével [[Z. Kárpát Dániel: Válaszolni fogsz!]] , hogy most annak az embernek a pártszövetségében dolgozik, annak az embernek a győzelméért kéri a választók támogatását, akiről annak idején ilyeneket mondott. Tehát én soha nem hittem volna, hogy ön egyszer Gyurcsány Ferenc szövetségese lesz. Természetesen ez az ön és pártjának a döntése, de mégis azt gondolom, hogy amikor valakit börtönbe kíván, akkor talán egy kicsit visszafogottabban kellene gondolkodnia azon, hogy mit mondott az elmúlt években. [[Z. Kárpát Dániel közbeszól.]] Az elmúlt években börtönbe kívánta az összes szövetségesét, akik most együtt fognak indulni önnel a választásokon. [[Z. Kárpát Dániel: Kicsit eltévesztetted a... Közbeszólás a Jobbik padsoraiból: Mesélj, légy szíves!]] Dobrev Klára önt javasolta az előválasztáson képviselőnek. [[Az elnök a csengő megkocogtatásával jelzi az időkeret leteltét.]] Képviselő úr, ennyit ér az ön szava. [[Taps a kormánypárti padsorokban. Balczó Zoltán: Államtitkár úr, a tárgyra válaszoljon! A tárgyra válaszoljon! Közbeszólások a Jobbik padsoraiban.]]
Tisztelt Országgyűlés! Ha megengedik, megadom a szót Szilágyi György képviselő úrnak. Öné a szó egyperces időkeretben. [[16.20]]
Köszönöm szépen. Államtitkár úr, 12 évük volt, tetszettek volna elszámoltatni! Én meg soha nem gondoltam volna önről egyébként, hogy egy korrupciós bűncselekménnyel vádolt miniszterhelyettest ön így fog védeni. Ez az ember korrupcióba került, több mint 80 milliárdot rakott el, vagyis 80 milliót rakott el ott, abban a minisztériumban, ahol ön most dolgozik. Ezt szegény emberektől vették el, bajba jutott emberektől vették el a pénzt, ön pedig itt… Most van képe fölállni, és védeni ezt az embert?! Önnek kellene a leginkább… Az Igazságügyi Minisztérium államtitkáraként önnek kellene a leginkább ütnie az asztalt, hogy ezt az embert zárják börtönbe, mert ön most cinkossá vált, ezzel ennek az embernek a cinkosává vált, amikor védi ezt az embert. És hivatkozhat bármire, ez a legsúlyosabb korrupciós cselekmény, egy miniszterhelyettes korrupciós botrányba keveredett, és ön még védi. Szégyellje magát! [[Z. Kárpát Dániel: Növessz gerincet, Robi! Növessz gerincet! Taps az ellenzék soraiban. Z. Kárpát Dániel: Mi lett veled?! Növessz gerincet!]]
Tisztelt Országgyűlés! Viszonválaszra megadom a szót az államtitkár úrnak. Parancsoljon, államtitkár úr!
Köszönöm szépen. Azt, hogy ki kinek a cinkosa lett, azt az előbb bemutattam önnek, tehát ön egy hibbant Nérónak lett a cinkosa [[Derültség és közbeszólások a Jobbik soraiból.]] az ön szavaival. Az ön szavaival egy olyan embernek lett a cinkosa, akinek az Országgyűlés felfüggesztette a mentelmi jogát, akivel szemben az ügyészség egyébként nem emelt vádat, kihallgatták emlékszik rá , és ennek az embernek a pártlistáján fog indulni néhány nap múlva a választásokon. [[Z. Kárpát Dániel: Nem mersz válaszolni, ugye?! Kényelmetlen!]] Tehát, képviselő úr, szerintem nézzen tükörbe. [[Szilágyi György: Mi van Völner Pállal?!]] Nézzen tükörbe, képviselő úr! Köszönöm szépen. [[Taps a kormánypártok soraiban. Szilágyi György: Mi van Völner Pállal?! Balczó Zoltán: Államtitkár úr, ezért kár volt visszajönni a parlamentbe!]]
Köszönöm az államtitkár úr válaszát. Tisztelt Országgyűlés! [[Z. Kárpát Dániel dr. Répássy Róbertnek: Növesszetek gerincet…! Szégyen!]] Képviselő úr, a napirendet lezártuk. Most pedig Harangozó Tamás, az MSZP képviselője, azonnali kérdést kíván feltenni a miniszterelnök úrnak: „Nagyon aktuális kérdésekről” címmel. [[Dr. Rétvári Bence: Hoppá, hoppá! Nem kicsit! Nagyon!]] A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem a képviselő urat, elfogadjae a válaszadó személyét.
Igen.
Öné a szó, képviselő úr.
Köszönöm a szót, elnök úr. Tisztelt Országgyűlés! Miniszter úr, nem először, bár sajnos egyedüliként szólalok fel Szekszárd és térségének nagyon fontos ügyeiben, és három olyan ügyben szeretnék dűlőre jutni a miniszter úrral, amelyben a magyar kormány döntése és a magyar kormány segítsége feltétlenül szükséges. Az első az M9-es kérdése, amit az elmúlt egy évben már kétszer vitattunk meg itt önnel, és ön kétszer ígérte meg itt, a Ház falai között, hogy olyan megoldás fog születni, amely Szekszárd és térségét nem érinti hátrányosan, tehát nem viszik el az M9-es autópálya nyomvonalát, azt is ígérte legutóbb, több hónappal ezelőtt, hogy nemsokára döntés születik. Várnám a válaszát, hogy születette döntés, mert mi továbbra sem hallunk erről semmit, a fideszes országgyűlési képviselő is csak hallgat a kérdésben. A másik, az a szekszárdi uszoda ügye. Nem tudom, hogy tisztában vane vele, miniszter úr, hogy Szekszárd az egyetlen megyeszékhely, amelynek szégyenszemre lassan hét éve nincs fedett uszodája. Azért nincs, mert Horváth István még polgármesterként bejelentette, hogy új uszodát építenek, a régit bezárták, az újat pedig azóta sem voltak képesek megépíteni, ott áll félkészen, a pénz eltűnt, és most már maga a város is azt mondja, szétteszi a kezét, hogy nem tudnak vele mit kezdeni, vagy a kormány átveszi ezt a beruházást, vagy Szekszárd továbbra is abban a szégyenben lesz, hogy megyeszékhelyként egy fedett uszodája sincsen. A harmadik pedig az Elios-ügy, tisztelt miniszter úr, mert ott is ott hagytak minket az út szélén, mert 750 millió forintért lecserélték a világítást, ahol esnek-kelnek, törik össze magukat az emberek, a gyalogosátkelő közepén gázolás történik, mert olyan a világítás minősége, és Szekszárdnak nem lesz még egyszer 750 millió forintja, hogy ezt az elfuserált, szétlopott beruházást kijavítsa. Kérdezném a miniszter urat, ebben a három ügyben számíthatnake a Szekszárd és térségében élő emberek a magyar kormányra. Várom válaszát. [[Taps a DK és az MSZP soraiban.]]
Köszönöm. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselőtársaim! Tisztelt Képviselő Úr! M9-es ügyben csak elismételni tudom saját magamat, tehát a nyomvonalról folyik egy vita, ezt a vitát itt is, önnel is többször lefolytattuk, illetve az az akadálya a vita lefolytatásának, nem vagyunk különböző nézőponton, vannak más nézőpontok is, mint amit a képviselő úr képvisel, de ebben az ügyben döntés nem született. Uszodaügyben azt tudom mondani, hogy nagyon sajnálom, hogyha ilyen helyzet alakult ki. Az én emlékezetem szerint itt egy önkormányzati keretek között megvalósuló beruházásról van szó. Hogyha ebben az állam segítséget tud nyújtani akár többletforrás biztosításával, akkor természetesen kulcsfontosságúnak tartjuk, hogy Szekszárd is rendelkezzen uszodával, a célkitűzés is ez volt. Az elmúlt években, hogyha az országos fejlődést megnézi, akkor az kifejezetten imponáló, hogy hány helyen tudtunk megnyitni olyan uszodát, amely lehetőséget ad arra, hogy a legfiatalabbaktól a legidősebbekig akár úszásoktatáson, akár szabadidős program keretében úszhassanak, és annál fájóbb, hogyha van olyan megyeszékhely, ahol bármilyen okból is az uszoda felépítése, felújítása nem fejeződött be, különösen hogyha nincs olyan uszoda, amely pillanatnyilag használható. Tehát ebben csak a kormány segítségét tudom felajánlani, miután még járásokban is mindenhol segítettünk, természetes, hogy a kormány elkötelezett a sport iránt, elkötelezett a nemzeti úszóprogram iránt, amit az Úszó Szövetség javaslatára külön is támogattunk, és ebben Szekszárd megérdemli azt, hogy elsők között legyen. Elios-ügyben pedig, ha jól tudom, akkor egy szavatossági igény van. Hogyha ez jogos, és jogi támogatásra van szükség, akkor állunk rendelkezésre. Köszönöm szépen. [[Taps a kormánypártok soraiban.]]
Köszönöm szépen a miniszter úr válaszát. Viszonválaszra megadom a szót a képviselő úrnak.
Köszönöm szépen. Remélem, nem személyesen a miniszter úr akarja a szavatossági igényeket rendezni, mert ahhoz túl sok lámpa van ott. A kollégája azt mondta, hogy a magyar kormánynak ehhez a beruházáshoz egyébként semmi köze nincsen. Én azt kérem, miniszter úr, ön is tudja, nem szavatossági igény. Szétlopták azt a beruházást, és olyan lámpákat szereltek föl, amelyeknél nem látni akkor sem, ha működnek. Az egészet, úgy, ahogy van, ki kell dobni és újra kell építeni, ez kormányzati forrás nélkül nem megy. Az első kérdésemre még kielégítő választ nem kaptam öntől; a másik kérdésemre sem, amely a legfontosabb, és higgye el, miniszter úr, hogy 60 ezer ember figyeli most ezeket a válaszokat, mert egy országgyűlési választás van, és tényleg foglalkoztatja az ott élő embereket, hogy kitől mire számíthatnak. Ez a válasza elfogadhatatlan, amit az M9-esről mond, mert ugyan valóban dilemmáról beszélt múltkor, de azt mondta, hogy olyan megoldás fog születni, ami nekem is vagy az én kérdésemre is megfelelő választ fog adni, és meg fog születni a döntés, most pedig azt mondja, hogy már nem lesz ilyen döntés. Végezetül, az uszodaügyben legyen kedves egyértelműen fogalmazni, miniszter úr: átveszie a magyar állam a szekszárdi félbemaradt [[Az elnök csenget.]] [[Az elnök csenget.]] és pénz nélkül maradt uszodaberuházást (Az elnök csenget.), és befejezie a város helyett? Köszönöm szépen. [[Taps a DK és az MSZP soraiban.]]
Köszönöm. Tisztelt Országgyűlés! Viszonválasz illeti meg a miniszter urat. Öné a szó.
Köszönöm szépen a szót, elnök úr. Tisztelt Képviselő Úr! Az első válaszommal kapcsolatosan félreértés lehet, most sem mondtam azt, hogy döntés született volna, merthogy ilyen nem született, tehát csak elismételni tudom a korábbi válaszomat. Ami az uszoda ügyét illeti, ott azt engedje meg, hogy először megvizsgáljuk az ügyet, nem abban a tekintetben, hogy kelle uszoda, mert az nem vitásan kell, nem abban a kérdésben, hogy kelle anyagi segítség, mert abból, amit elmond, feltételezem, hogy erre szükség van, de hogy az önkormányzatnak kelle forrást adni, hogy befejezzék a beruházást, az államnak kelle átvennie, ezek technikai kérdések. A lényeg, amiben egyetértünk, hogy egyetlenegy megyeszékhely sem maradhat használható, jó minőségű uszoda nélkül. Ebben a kormány az ott élők segítségére lesz; ha szükséges világításügyben, akkor természetesen abban is. Köszönöm szépen. [[Taps a kormánypártok soraiban.]]
Megköszönöm a miniszter úr válaszát. Tisztelt Országgyűlés! Varju László, a DK képviselője, azonnali kérdést kíván feltenni a pénzügyminiszter úrnak: „Hány Völner-ügy terelte el az Önök figyelmét az ország valós problémáiról?” címmel. A miniszter úr távolléte miatt Tállai András miniszterhelyettes úr válaszol. Kérdezem a képviselő urat, elfogadjae a válaszadó személyét.
Igen, köszönöm.
Igen. Öné a szó.
Köszönöm szépen. Tisztelt Államtitkár Úr! Amikor legutóbb, decemberben találkoztunk, próbáltuk önöket figyelmeztetni, hogy lejárt a mellébeszélés ideje, cselekedni kell, mert a 7,4 százalékos infláció a magyar emberek millióinak megélhetését veszélyezteti. Eltelt két hónap, önök nem csináltak semmit, januárban mindebből 7,9 százalékos infláció lett. Önöket szinte kíváncsisággal kérdezhetnénk, hogy mégis mit csináltak önök kormányzás címen itt az elmúlt időszakban. De az igazság az, hogy jobban ismerjük önöket annál, mint hogy ilyen kérdésre őszinte választ kaphatnánk, hiszen minden reggel mocskosabbnál mocskosabb részletek derülnek ki arról, hogy az önök korrupt kormányzati rendszerének ékkövéről, a Völner-Schadl-botrányról mindennap újabb és újabb részleteket tudunk meg. Államtitkár úr, azt nem is említem, hogy egy normális európai országban egy ilyen horderejű botrány után, amelyben az ön miniszter társainak az érintettsége felmerül, Varga Juditnak vagy Rogán Antalnak azonnal a helyzetet tisztázó vizsgálatot kellett volna kérnie, kezdeményeznie. [[16.30]] Nem tették. Nem teszik, pedig a helyzetben ez a minimum, hogy tisztességes és a választópolgárok által elvárt vizsgálatra van szükség. Ehelyett önök elbújnak az érdemi vita elől. De azt talán mégis joggal várhattuk önöktől, hogy a bűntudat hatása alatt a választási kampányra ráfordulva mégis valamilyen valós kormányzati teljesítményt fognak produkálni. Így, tisztelt államtitkár úr, nem tehetek mást, mint hogy megkérdezzem öntől, mégis hány Völner-botrányhoz hasonló ügy eltüntetésén dolgoztak az elmúlt hetekben, hogy nem maradt idejük kormányozni. Várom válaszát, államtitkár úr. [[Szórványos taps az ellenzéki sorokból.]]
Köszönöm. Tisztelt Országgyűlés! Megadom a szót Tállai András miniszterhelyettes úrnak. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Megtisztelő, hogy a pénzügyminisztert kérdezi a Völner-ügyről, az ügyészségi eljárásról, a hatósági eljárásról, de azt tudom önnek mondani, hogy ezekre a Pénzügyminisztérium, a pénzügyminiszter államtitkára nem fog tudni válaszolni. Arra a sejtetésre pedig, hogy ez az ügy eltereltee a Pénzügyminisztérium figyelmét a minisztérium munkájáról, azt tudom mondani, hogy nem terelte el, hiszen a Pénzügyminisztérium végzi a munkáját. Végzi a tekintetben, hogy végrehajtja a költségvetést. Végzi a tekintetben, hogy forrásokat biztosít a Covid-járvány leküzdéséhez, forrásokat biztosított a gazdaság újraélesztéséhez. Végzi a tekintetben, hogy az államadósság mértéke semmiképpen ne haladja meg a 80 százalékot, és végzi a tekintetben, hogy egy európai uniós átlag szerint is elfogadható költségvetési hiánya legyen az országnak. És végzi a tekintetben is a munkáját a minisztérium, és semmi nem terelte el a figyelmet, hogy beszedi az adóbevételeket a NAV által, és jelentős adóbevételeket szed be mindamellett, hogy a kormányzati adópolitika is a Pénzügyminisztériumhoz tartozik, és annak lényege pedig az adócsökkentés, amit végre is hajtottunk, az egész ország érezheti. És végzi a tekintetben is, hogy az Államkincstár pedig az állami kifizetéseket, a béreket, a jövedelmeket időben kifizeti, és azt a közszférában dolgozók megkapják. Úgy gondolom, hogy a Pénzügyminisztérium munkáját, hogy elhanyagolódott, vagy bármi más elterelte a figyelmet, nem érheti kritika. Köszönöm szépen. [[Szórványos taps a kormánypárti sorokból.]]
Köszönöm szépen, miniszterhelyettes úr. Megkérdezem a képviselő urat, elfogadjae a választ. Öné a szó.
Köszönöm szépen. Tisztelt Államtitkár Úr! Kezdem úgy érezni, hogy önök mára teljesen megbékéltek a választási vereség gondolatával [[Derültség a kormánypárti sorokból. Gulyás Gergely tapsol.]] hiszen azzal a gazdaságpolitikával, ameddig önök eljutottak, ahelyett, hogy beismerte volna az elmúlt időszak kormányzati gazdaságpolitikájának hibáit, amelynek lényege vagy végeredménye a rekordhiány, a rekord-üzemanyagárak, a rekord-államadósság, ez mind itt marad az emberek nyakán. Mindhiába vártunk érdemi gazdasági intézkedést, az elmúlt hónapokban nem történt. De ez alatt az időszak alatt, amelyről ön is beszélt, ekkor lett Európa legszegényebb országa Magyarország, a legkevesebbet fogyasztó Magyarország, a legkorruptabb ország Magyarország, éppen csak Bulgáriát tudtuk megelőzni. [[Soltész Miklós: 4-es metró!]] De ez az önök hibája, éppen ezért úgy látom, önöknek nagyon elterelte a figyelmét valami, tisztelt államtitkár úr. [[Dr. Rétvári Bence: Völgyhíd! Soltész Miklós: 4-es metró, Városháza, Lánchíd!]] Köszönöm. [[Szórványos taps az ellenzéki sorokból.]]
Tisztelt Országgyűlés! Viszonválasz illeti meg miniszterhelyettes urat. Öné a szó.
Tisztelt Képviselő Úr! A vereség gondolatával vagy érzésével éppen ön ismerkedett meg, pedig még választás sem volt, hiszen az előválasztás közben ön itt klárázott, hogy így Klára, úgy Klára lesz a miniszterelnök, most meg azt kell belátnia, hogy Klára mondta Péternek, hogy Péter, te alkalmatlan vagy miniszterelnöknek, és önnek ezt az embert kell támogatni. Úgyhogy ezzel a gondolattal barátkozzon április 3-án este 21 órára is. Ami pedig a rekordhiányt érinti, önöknél a hiány, pedig még válság sem volt, magasabb volt, mint a jelenlegi kormánynál válság idején, mert önöknél 9 százalék volt, most pedig 7,5 százalék. Az üzemanyag árát a szomszéd országok elirigylik, és tüntetnek Szlovákiában azért, hogy ugyanolyan üzemanyagárstop kerüljön bevezetésre. Ugyanez igaz az államadósságra. Amit itt fölsorolt, egyetlen szava sem igaz a jelenlegi kormány gazdaságpolitikájára. Köszönöm. [[Közbeszólás a kormánypárti sorokból: Így van! Taps a kormánypárti sorokból.]]
Köszönöm szépen miniszterhelyettes úr válaszát. Tisztelt Országgyűlés! Keresztes László Lóránt és Hohn Krisztina, az LMP képviselői, azonnali kérdést kívánnak feltenni a miniszterelnök úrnak: „Ki vállalja a felelősséget Miniszterelnök úr?” címmel. Miniszterelnök úr távollétében válaszadásra Gulyás Gergely, Miniszterelnökséget vezető miniszter urat bízta meg. Kérdezem a képviselő urat, elfogadjae a válaszadó személyét, vagy személyesen a miniszterelnök úrtól kéri a választ.
Személyesen a miniszterelnököt szeretném megkérdezni. Köszönöm, elnök úr.
Tájékoztatom, képviselő úr, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Hohn Krisztina, az LMP képviselője, azonnali kérdést kíván feltenni a miniszterelnök úrnak: „Miért nem számíthatnak az emberek a kormányra?” címmel. A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította fel. Kérdezem, elfogadjae a válaszadó személyét. [[Jelzésre:]] Igen. Öné a szó, képviselő asszony.
Köszönöm szépen a szót. Tisztelt Miniszter Úr! Ön bizonyára tisztában van Budapest és agglomerációs térségének problémáival. Egy kifejezetten Nagytarcsával kapcsolatos kérdést szeretnék önnek föltenni. Nem tudom, hogy értesülte a sajtóból arról, hogy a nagytarcsaiak egy csoportja nemrég tüntetést tartott a településen. Sajnos azok a problémák, amelyek őket érintik, nemcsak őket érintik, hanem az agglomeráció több települését is. Ilyenek például az, hogy nem mindig folyik a csapból egészséges ivóvíz, nagyon rosszak az útjaik. Többen kerestek fel engem az elmúlt időszakban emiatt, hogy valamilyen segítséget várnának. További problémát okoz az, hogy a képviselő-testület 2020 októberében feloszlatta önmagát, és azóta a pandémiás helyzet miatt nem írtak ki önkormányzati választásokat, viszont az ott élők nem értik, hogy ezt azóta miért nem lehetett megtenni, ha országgyűlési képviselői választást, illetve népszavazást ki lehetett írni, akkor miért nincs megtartva az önkormányzati választás. Tudjuk, hogy van egy ilyen kormányrendelet, tisztában vagyok vele, de ők mégis szeretnék, hogyha végre változás történne a településükön, nem elégedettek a polgármester és a képviselő-testület munkájával. Meg kell kérdeznem azt, hogy mikor fognak segíteni az agglomerációk problémáin, az utak, a szennyvízkitörések, amelyek jellemzőek. Nagytarcsa lakossága is megtöbbszöröződött, ami egy településnek általában a fejlődését szokta segíteni, viszont az infrastruktúra ehhez nem megfelelőképpen fejlődött. Éppen ezért túlterheltek a szennyvízvezetékek is, gyakran van víznyomásprobléma is, szennyvízkitörések előfordulnak, hogy a járda mellől meg innen-onnan előjön a szennyvíz. Ez egyébként Kerepesen is jellemző sajnos. Nagyon fontos lenne az, hogy végre komolyan vegyék az agglomerációban élők problémáját. Ma elhangzott, két bizottsági ülés is volt, amelyen sajnos egyik javaslatunkat sem fogadták el, amely előremutató lehetett volna ebben az ügyben. Ezért azt kérdezem, hogy mikor kerül sor valamilyen érdemi lépésre. Köszönöm szépen. [[Szórványos taps az ellenzéki sorokból.]]
Köszönöm, képviselő asszony. Tisztelt Országgyűlés! Megadom a szót Gulyás Gergely, Miniszterelnökséget vezető miniszter úrnak. Parancsoljon!
Köszönöm a szót. Tisztelt Elnök Úr! Tisztelt Képviselőtársaim! Tisztelt Képviselő Asszony! Ami az önkormányzati időközi választásokkal kapcsolatos kérdést illeti, ott azt tudom mondani, hogy talán azt is mondhatjuk, hogy konszenzus volt abban, hogy egészen a mostani időpontig nem a legszerencsésebb választást lebonyolítani. Kétségkívül a következő havi vírus-előrejelzés már sokkal derűlátóbb, mint a korábbi hónapokban bármikor, de talán abban is egyetértünk, hogy az országgyűlési választási kampányban két-három héttel a választás előtt nem lenne a legszerencsésebb. Ahogy az országgyűlési választás lefut, azonnal lehetővé tesszük kormányrendeletre hivatkozott képviselő asszony is a kiírását az önkormányzati választásoknak, és májusban ezeket mindenhol meg lehet tartani. Ott, ahol a jelölésre még szükség van, vagy a jelölési eljárás nem zajlott le, lehet, hogy ez júniusra tolódik, de az már csak a törvényi határidőktől függ. Abban bízhatunk, hogy nyártól mindenhol megválasztott, ha kell, akkor időközi választáson megválasztott önkormányzati vezetés tud dolgozni. Ami a vízvezeték-hálózat és az agglomeráció ügyét illeti, az valószínűleg egy nagyobb téma, mint hogy 45 másodpercben tudjak rá válaszolni, de kétségkívül jogos felvetés az, hogy a vízvezeték-hálózat cseréje a következő évek, mondhatni azt is, hogy az évtized egyik legnagyobb feladata ott, ahol erre szükség van, vagy ott, ahol az agglomerációban vagy akár Balaton-felvidéken a kitelepülések, kiköltözések miatt jelentős mértékben megnőtt a víznyomás. Az európai uniós források jelentős részét erre tervezzük felhasználni. [[16.40]] Tehát, ha kérhetem képviselő asszonyt, saját képviselőcsoportjaiban vagy szövetségeseinél járjon el annak érdekében, hogy ne külföldön versenyezzenek azért, hogy ki tud ártani Magyarországnak és itt az országról van szó , azzal, hogy ne lehessen európai uniós forrásokat kellő gyorsasággal időben lehívni, hanem esetleg fogjunk össze közös célok érdekében, és akkor lehet ilyen célokra is európai uniós forrásokat felhasználni, akkor bizonyára eredményesebbek lennénk. Ebben kérem képviselő asszony segítségét. [[Taps a kormánypártok soraiban.]]
Köszönöm miniszter úr válaszát. Viszonválaszra megadom a szót a képviselő asszonynak.
Köszönöm szépen a választ, miniszter úr. Örülök, hogy válaszolt a kérdéseimre. Az összefogásról csak annyit, hogy én négy éve próbálok itt összefogni, egy esetben sikerült is, amikor az örökbefogadással kapcsolatos törvénymódosító javaslatokat sikerült beültetni a törvénymódosító javaslatba, aminek nagyon örülök, de kár, hogy ez az utolsó ülések egyikén hangzott el, hiszen mindannyiunk közös érdeke Magyarország fejlődése. Köszönöm szépen.
Köszönöm, képviselő asszony. Viszonválasz illeti meg miniszter urat. Öné a szó.
Köszönöm a szót, elnök úr. Tisztelt Képviselő Asszony! Részben bátortalanul, de mégis felhívnám a figyelmét arra, hogy „Magyar falu” ügyben való érdeklődés után is mintha képviselő asszony eredménnyel járt volna, ami szintén helyes, hiszen a „Magyar falu” programban a kistelepülések több mint 99 százaléka az, aki nyert, tehát gyakorlatilag minden pályázó nyerhetett. Az örökbefogadást ön hozta fel példaként. Úgy gondolom, hogy ha a magyar Országgyűlés valamennyi ellenzéki képviselője két-három ügyben ellenzékből is sikert tudna felmutatni, akkor sokkal jobban állnánk a közvélemény előtt is meg kormány és ellenzék viszonyában is. Úgyhogy bízom benne, hogy a következő ciklusban is az ellenzékkel lesz módunk hasonló formában konstruktívan együttműködni, és ez nemcsak egy képviselőre vagy néhányra terjed ki, hanem szélesebb körre is, még akkor is, ha vannak aggasztó jelek. Köszönöm szépen. [[Taps a kormánypártok soraiban.]]
Tisztelt Országgyűlés! Tordai Bence, a Párbeszéd képviselője, azonnali kérdést kíván feltenni az emberi erőforrások miniszterének: „Mi folyik itt?” címmel. Miniszter úr távolléte miatt válaszadásra Rétvári Bence államtitkár urat jogosította fel. Kérdezem képviselő urat, hogy elfogadjae a válaszadó személyét, vagy személyesen miniszter úrtól kéri a választ. [[Jelzésre:]] Igen. Öné a szó, képviselő úr.
Köszönöm a szót, elnök úr. Tisztelt Államtitkár Úr! Mi folyik itt? Amíg mi itt ülünk és vitatkozunk, addig több tucat felfegyverzett adónyomozó tartja megszállva Iványi Gáborék egyesületét, azt a hajléktalanokat segítő Oltalom Karitatív Egyesületet, amely tízezernyi embernek segít életben maradni, vagy segít kikecmeregni nekik a nyomorból. Önök csalással vádolják azt az Iványi Gábort, azt a Magyarországi Evangéliumi Testvérközösséget, amelyet éppen önök fosztanak ki csalárd módon. Milliárdokkal tartozik a magyar állam, a Fidesz-kormány Iványi Gáboréknak, és ehhez képest önök rájuk küldik a felfegyverzett adónyomozókat. 2011-ben a maguk szégyenteljes egyházügyi törvénye megfosztotta az egyházi státuszától a Magyarországi Evangéliumi Testvérközösséget, s hiába mondta ki 2017-re nemcsak az Alkotmánybíróság, de az Európai Bíróság is, hogy önök ezt jogtalanul tették, és önök több milliárd forint kárt okoztak Iványiék egyházának, amit meg kell téríteniük, önök azóta sem hajlandók rendezni a jogi helyzetet. Maguk kereszténynek hazudják magukat, és aki valóban keresztényi módon a szegények megsegítésén munkálkodik, az ellen pedig politikai bosszúhadjáratot folytatnak, csak azért, mert Iványi Gábor elvállalta volna a közös ellenzéki köztársaságielnök-jelöltséget, és azért, mert Orbán Viktor személyes bosszút hirdetett ellene, hiszen míg korábban nagyra tartotta, Iványi Gábor maradt, aki volt, Orbán pedig elárulta az elveit, elárulta a választóit, és ahogy Iványi Gábor is sokszor elmondta, egy embertelen, szélsőséges rendszert épített ki, amely a szegények ellenében dolgozik, ahelyett, hogy felemelné őket. Én értem, hogy maguk bosszúhadjáratot folytatnak, de kérdezem, hogy maradte magukban annyi emberség, hogy leállítsák a NAV-ot, és végre megadják Iványi Gáborék egyházának azt a több milliárd forintot, amivel tartoznak nekik. Nagyon kíváncsian várjuk a válaszát.
Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Hogy Iványi Gábornak hol vannak ellenlábasai, a saját házukon belül keresse ezt az embert, hiszen valaki megvétózta azt, hogy az önök államfőjelöltje legyen. Értem itt a dühödt kirohanását. Amikor ott leültek a hat párt meg az egy civil szervezet, meg a miniszterelnök-jelöltjük, és valaki ezek szerint vétót emelt a miniszterelnök-jelöltjük javaslata ellen, akkor esetleg ott kellett volna elmondania ezt a szónoklatát, tisztelt képviselő úr, nem itt, a parlament előtt. Ez nem egy politikai kérdés, amiről beszél. Önöknél egy politikai vita volt, hogy politikailag jónak tartjáke az ő jelölését vagy sem. Amiről ön beszélt, az pedig egy egyszerű közigazgatási kérdés, amit a közigazgatási szerveknek kell ellátni a jogegyenlőség alapján. Én arról tudok önnek beszámolni, hogy a normatíván felül a mi tárcánktól, az EMMI-től 2012-2020 között mennyi többlettámogatást kapott Iványi Gábor ezen egyesülete: 2,5 milliárd forintnyi többletet kapott azért, hogy azoknak az embereknek segíteni tudjon, akik erre rászorulnak. Nem csak ők kaptak, nyilvánvalóan szerencsére nagyon sok szeretetszolgálat van Magyarországon, kérem, őket se becsülje le. Ne beszéljen a felszólalásában úgy, mintha egyetlenegy karitatív szervezet lenne Magyarországon, amikor az általuk végzett munka többszörösét, ezt a feladatot hála istennek más, akár egyházi, akár nem egyházi, máltai, katolikus, református, ökomenikus segélyszervezetek szintén végzik. Esetleg őket is elismerhetné, nem csak egyet emelhetne ki a többi közül, tisztelt képviselő úr. Úgyhogy, ha azt keresi, hogy hol vannak Iványi Gábornak, hogy úgy mondjam, ellenzői, azt ne itt keresse, meg ne a NAV-nál, hiszen ők csak végzik azt, amit a törvények nekik előírnak. Ön nem mondott egyetlenegy jogszabályt sem, amit megsértettek volna, hiszen ön egy politikai meccset akar ebből csinálni, amiben semmifajta politikum nincs. Mi a normatív támogatáson fölül még 2,5 milliárd forintot biztosítottunk nekik nyolc esztendő alatt. Akiken segíteni kell, bármelyik intézmény megy, az állam ugyanúgy segíti, csak azt kérjük, hogy mindenki a törvényeket az elszámolásnál is és a közüzemi számlák kifizetésénél is ugyanúgy tartsa be. Aki ezt megteszi, az a magyar államban, amíg mi vagyunk kormányon, partnert fog találni, és a többlettámogatásokat is biztosítani fogjuk. Köszönöm szépen. [[Taps a kormánypártok soraiban.]]
Megköszönöm miniszterhelyettes úr válaszát. Viszonválaszra megadom a szót a képviselő úrnak.
Államtitkár úr, szánalmasan terel. Az a probléma, azért állunk éppen Iványi Gáborék egyháza mellett, mert a többi egyház megkapja a nekik járó támogatást, ők viszont évente 1,5 milliárd forinttal kevesebbet kapnak, mint ami jár nekik. Önök nem tartják be a bíróság ítéletét. Maguk mindenféle handabandázással politikai bosszúhadjáratot folytatnak Iványi Gáborék ellen, ezért van szükség mellettük politikai kiállásra. Jelzem önöknek, hogy az egységes ellenzék minden pártjának a képviselői ott vannak most a Dankó utcában Iványiéknál, úgyhogy nem fog összejönni ez az éket verő taktika önöknek. Ha valóban keresztények, ha valóban demokraták lennének, akkor azonnal levonulnának a terepről, térden állva bocsánatot kérnének Iványi Gáboréktól, és kifizetnék azt a több milliárd forintot, ami jogosan jár nekik. Önök viszont ellenségei a jó embereknek, ellenségei az egyházaknak, ellenségei a szegényeknek, és ezért önök jogosan érdemlik meg a bukást április 3-án, ha ennyit nem tudnak változtatni a viselkedésükön.
Tisztelt Országgyűlés! Viszonválasz illeti meg miniszterhelyettes urat. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Azért önbizalomban nincs hiány önnél, azt kell hogy mondjam. Ez a szeretetnyelv nagyon kedves volt öntől, amit itt az előbb elmondott. Tisztelt Képviselő Úr! Továbbra is azt mondom, hogy ha bárhol Iványi Gábor gáncsolóit keresi, a saját pártcsaládjukon vagy gyurcsányi összefogásukon belül keresse, hiszen ott történt ilyen. Ami a nemzetközi bíróság előtti tárgyalást illeti, tisztelt képviselő úr, lezajlott az eljárás, összegszerűséget nem állapított meg, mi leültünk, megállapodtunk, és azóta aszerint működik a magyar állam és a testvérközösség közötti együttműködés. Ön megint ebből akar valamiféle botrányt, politikai tőkét kovácsolni, tisztelt képviselő úr. Mi mindenki számára ezeket a támogatásokat biztosítjuk, de ettől függetlenül mindenkinek a közüzemi számlákat és a közterheket ugyanúgy ki kell fizetni, ebben nincsen különbség. Ahogy mondtam, 2,5 milliárd forintnyi többlettámogatással segítettük a működésüket nyolc esztendő alatt. Azt hiszem, hogy ez mutatja, hogy az általuk gondozottakra is az államnak kiemelkedő figyelme volt. Köszönöm szépen.
Köszönöm szépen miniszterhelyettes úr válaszát. Tisztelt Országgyűlés! Zsigmond Barna Pál, a Fidesz képviselője, azonnali kérdést kíván feltenni a Miniszterelnökséget vezető miniszter úrnak: „Képese egy ilyen baloldal az állami vagyonnal való felelős gazdálkodásra?” címmel. Öné a szó, képviselő úr. [[16.50]]
Köszönöm szépen a szót, elnök úr. Tisztelt Miniszter Úr! Karácsony Gergely főpolgármester 2019-es hivatalba lépését követően nagyon rövid időn belül több, korábban Bajnaihoz köthető ember került a Városházára. A remek külföldi baloldali kapcsolatokat ápoló Bajnainak jelentős szerepe volt a Karácsony-kampányban is, így hamar megkezdődtek a jutalmazások is fővárosi ingatlanmutyik formájában, amiben egészen a Városháza eladásáig jutottak. Bajnai annak ellenére tagadja, hogy tárgyalt volna a Városháza eladása ügyében, hogy azt hangfelvételek egyértelműen bizonyítják. A nyilvánosságra került hangfelvételek alapján Bajnai Gordon volt miniszterelnök emberei, Kiss Ambrus főpolgármester-helyettes és Tordai Csaba, Karácsony jogi főtanácsadója irányítják a fővárost. A megjelent sajtóhírek szerint létrehoztak egy olyan rendszert, amely alapján az értékesített ingatlan értékének 8-10 százalékát kérik vissza jutalékként, és a rendszert Kiss Ambrus főpolgármester-helyettes tartja kézben. A Városháza tervezett eladása ügyében Karácsony Gergely főpolgármester a teljes tagadástól a teljes beismerésig jutott, és kiderült, hogy valójában Bajnai volt miniszterelnök és hozzá köthető emberek állnak a tervezett ingatlaneladás mögött. Ezekből a történésekből egyértelművé vált, hogy Magyarország legkorruptabb kormányának vezetői, Gyurcsány és Bajnai uralják a Városházát, és újra magukhoz akarják ragadni az ország vezetését is. A baloldal ugyanott folytatja, ahol 2010-ben abbahagyta. A Bajnai-Gyurcsány-kormány emberei visszatértek, ezért van tele korrupciós ügyekkel a Városháza. Nincs új a nap alatt, a baloldalnak a vérében van a hazugság. Az elhangzottakra tekintettel tisztelettel kérdezem miniszter urat, képese egy ilyen baloldal az állami vagyonnal való felelős gazdálkodásra. Köszönöm a figyelmet. [[Taps a kormánypártok soraiban.]]
Tisztelt Országgyűlés! Megadom a szót válaszadásra Gulyás Gergely miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Tisztelt Országgyűlés! A helyzet valóban annyiban sajátos, hogy olyat már gyakran láttunk az elmúlt években, hogy a baloldal prominens szereplői alap nélkül próbálnak meghazudtolni valakit. De hogy valaki önmagát próbálja meghazudtolni, ebben Bajnai Gordon az első, hiszen pontosan hallhatjuk, hogy mi az, amit egy találkozón mondott, miként beszélt arról a jutalékos rendszerről, amit a Városházán üzemeltetnek, hogyan mondta el, hogy a hat párt esetén a jutalékos rendszerért hat kéz nyúl, és milyen működtetési rendszert biztosít vagy biztosíthat ez a Városházán. Úgyhogy ezt az ügyet ismerjük. S azt is elég megdöbbentő tudni, hogy mindazokat kitüntették, jutalomban részesítették, akik részt vettek a Városháza eladási kísérletében, ami valószínűleg azért maradt kísérleti stádiumban, merthogy a média még időben felhívta a figyelmet arra, hogy Karácsony Gergelyék akár még a saját munkahelyüket is előszeretettel adnák el és bocsátanák áruba. Nem tudjuk, hogy ennek mi a motivációja, különböző megfejtések vannak erre. Csupán arra szeretném felhívni a figyelmet, hogy semmi nem változott. Pontosan emlékszünk arra, hogy 2002 és 2010 között, Medgyessy Péter, Gyurcsány Ferenc, majd Bajnai Gordon kormányzása időszakában a legkorruptabb időszak köszöntött be a magyar államigazgatásban. S azt is láthatjuk, hogy mind a mai napig azok az emberek, akik akkor a kormányzati munkában vettek részt és a kormányzati munkában sem üldözték a korrupciót, vagy bizonyos gyanúk szerint még elő is segítették azt, azok most a fővárosban jelentek meg, mert ott a baloldal győzelmet ért el. Azt kell tehát feltételeznünk, hogy ahol a baloldal megjelenik, ott ezek az alakok is meg fognak jelenni, és velük együtt az osztalékos rendszer és a korrupció is. Jobb lenne ezt elkerülni. Köszönöm a figyelmet. [[Taps a kormánypártok soraiban.]]
Megköszönöm miniszter úr válaszát. Viszonválaszra megadom a szót a képviselő úrnak.
Köszönöm a választ, miniszter úr. Valóban aggasztó az, ami a Városházán történik, a Demszky-Hagyó-korszak köszön vissza ránk. De nemcsak a korrupciótól hangosak a Városháza folyosói, hanem azt is láthatjuk, hogy semmi nem történik a városban. Mindenféle kamucselekvések történnek, biciklisávok, darázsgarázsok, facebookozás, és gyakorlatilag két és fél éve leállt a főváros fejlődése. Tehát egyrészt nem csinálnak érdemi munkát, másrészt pedig privatizálni akarnak mindent. Ezt láthattuk 1994 után, láthattuk 2002 után. A baloldal privatizálta például a közszolgáltatást, privatizálta a közszolgáltatókat, a közüzemeket, ezért is fizettek a magyar emberek nagyon magas rezsiárakat, a legmagasabb rezsit egész Európában. Annak köszönhetően, hogy az Orbán-kormány visszavásárolta ezeket a szolgáltatókat, és lépéseket tett a kiegyensúlyozott piaci viszonyok érdekében, a magyar emberek ma a legalacsonyabb rezsiárakat fizetik Európában. Valóban szomorú azt látni, a Városháza kicsiben megmutatja, hogy mi várna ránk, ha a baloldal kerülne hatalomra Magyarországon. Ne történjen ilyen, soha többet baloldalt! Köszönöm.
Köszönöm, képviselő úr. Tisztelt Országgyűlés! Viszonválasz illeti meg a miniszter urat. Öné a szó.
Köszönöm szépen. A várakozások ellenére sem lesz nagy vita köztünk. [[Derültség.]] Egyetértek azzal, hogy egy rossz látlelete a baloldali kormányzásnak mindaz, ami a fővárosban történik. Nem sok mindenben gyarapodott a főváros, szinte semmiben nem gyarapodott a főváros a mögöttünk hagyott bő két évben. Amiből több van, azt is fel tudjuk sorolni. Lényegesen több botrány van, mint korábban volt, lényegesen több hajléktalan van ma Budapesten, lényegesen több a szemét Budapesten, és lényegesen több közlekedési dugó is van. Azt mondhatjuk, hogy ez a városvezetés kétéves tevékenységének a következménye és lenyomata. Azt tudjuk, hogy aki az agglomerációból jár be, annak naponta körülbelül másfél órával hosszabb időt kell a gépjárművében töltenie, mióta a baloldal került hatalomra, és amióta felfestettek olyan biciklisávokat, például a Nagykörúton, ahol ha az ember többször végigmegy, akkor esetleg meg tud számolni egy-két biciklist, viszont hosszú dugókban állnak a gépjárművek, így aztán szennyezik a környezetet is. Tehát semmilyen észszerű logika a városvezetést a döntéseiben nem vezeti. Köszönöm a figyelmet. [[Taps a kormánypártok soraiban.]]
Köszönöm miniszter úr válaszát. Tisztelt Országgyűlés! Gyüre Csaba képviselő úr, a Jobbik képviselője, azonnali kérdést kíván feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította fel. Kérdezem, hogy elfogadjae a válaszadó személyét.
Köszönöm szépen, elfogadom.
Igen. Öné a szó, képviselő úr.
Köszönöm szépen a szót, elnök úr. Tisztelt Elnök Úr! Tisztelt Miniszter Úr! Tisztelt Országgyűlés! Tisztelt Képviselőtársaim! A Legfőbb Ügyészség megalapozott gyanúja szerint Völner Pál 2018 májusa és 2021 közepe között alkalmanként 2-5 millió forint közötti összeget fogadott el kenőpénzként, összesen 83 millió forintot. Ez egy nagyon súlyos, az elmúlt évtized legsúlyosabb korrupciós botránya, de én azt gondolom, hogy ez csak a jéghegy csúcsa. De nézzük meg, mi is a helyzet Magyarországon a korrupcióval kapcsolatban. Minden évben készül egy korrupcióérzékelési lista, amely a világ összes országát rangsorolja. Ha ebből kiválasztjuk a legutóbbit, a 2021-est, azt láthatjuk, hogy Magyarország tovább rontotta a helyzetét, és utolsó előtti az Európai Unióban, csak Bulgáriát előzzük meg. Egyébként Magyarország az EU legkorruptabb országa. A világranglistán a 73.-ok vagyunk, az Orbán-kormánynak tíz év alatt sikerült a 46. helyről a 73. helyre kormányozni az országot. Azt láthatjuk, hogy rendszerszintű korrupció alakult ki Magyarországon. Ennek az oka elsősorban az, hogy a szinte korlátlan hatalommal rendelkező kormánypártok és a hozzájuk kötődő üzleti körök elfoglalták a közélet és a gazdasági élet szinte minden részét, az ellenőrzésre hivatott állami szervek a NER kiszolgálóivá váltak, a politika befolyásolja a büntetőpolitikát, kézben tartva az ügyészséget, nincs Magyarországon korrupcióellenes ügyészség, nem csatlakoztunk az Európai Ügyészséghez. Megfigyelhető a demokratikus intézmények leépítése, a jogállamiság folyamatos, fokozatos felszámolása, a NER-lovagok elképesztő mértékű gazdagodása, a törvényes csaláson alapuló jogrendszer kialakítása. Mit gondol erről, miniszter úr, rendben van ez így? Rendben megy az ország szekere? Várom megtisztelő válaszát.
Tisztelt Országgyűlés! Megadom a szót Gulyás Gergely miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Tisztelt Országgyűlés! Tekintettel arra, hogy két perc alatt ön részben meg is cáfolta saját magát, ezért csupán felhívom a figyelmet azokra az ellentmondásokra, amelyek a felszólalásában láthatóak voltak. Ha kézivezérlésű lenne az ügyészség, akkor aligha lenne az elképzelhető, hogy egy fideszes országgyűlési képviselővel, ráadásul miniszterhelyettessel szemben a választások előtt kevesebb mint négy hónappal közölnek súlyos korrupciós gyanú miatt gyanúsítást. Önmagában ez a tény az egyéb állításokat, amelyeket itt hosszan felsorolt, teljesen hiteltelenné teszi. Azt látjuk több ügyben is látjuk, önök szoktak rá hivatkozni , hogy az ügyészség a bűncselekményt, a bűnt és a korrupciót üldözi, függetlenül attól, hogy fideszes vagy ellenzéki képviselő követ el ilyet, illetve hogy egyáltalán képviselői minősége vane az illetőnek, aki bármilyen bűncselekményt elkövet. Ez szerintünk természetesen akkor is helyes, ha kormánypárti oldalt érint. Ennél ékesebb bizonyítéka az ügyészség függetlenségének és a korrupcióüldözésnek aligha lehet. Ön egy korrupcióérzékelési listáról beszélt, de szemérmesen s ezt az ön javára írom nem mondta ki, hogy ez a Transparencynek a listája, hiszen korrupcióérzékelési listát csak és kizárólag a Transparency csinál. [[17.00]] Ugyanis korábbi [[Dr. Rétvári Bence: Most is a cipője orrát nézegeti!]] , még az alkotmányozás időszakában folytatott vitáink alapján sosem gondoltam volna, hogy ön Soros György különböző statisztikáit amelyeket, pontosan tudjuk, a valóság a legcsekélyebb mértékben sem befolyásol fogja nekem egy politikai vitában idézni. De próbálok túllépni a meghökkenésemen, és csak jelzem önnek, hogy a Soros György által pénzelt szervezetek által készített ranglisták nem érdemi tevékenységet, valós állapotot fejtenek ki, hanem Soros György politikai szimpátiáját minősítik. Javaslom, hogy teljes egészében mégse csatlakozzon az összefogással ehhez. Köszönöm. [[Taps a kormánypárti padsorokban.]]
Megköszönöm a miniszter úr válaszát. Viszonválaszra megadom a szót a képviselő úrnak. Parancsoljon!
A miniszter úr arról beszélt, hogy tulajdonképpen a korrupció nem is olyan erős ebben az országban, és nincsen rendszerszintű korrupció. Azért én néhány nevet, engedje már meg, hogy itt kiemeljek! Például Farkas Flórián, aki ott ül az önök soraiban, vagy Simon Miklós nevét emelném ki, vagy Mengyi Rolandét alias Voldemort , Simonka György, Boldog István és Völner Pál. Csak néhányan azok közül, akik itt ülnek általában most, azt hiszem, hogy egyikük sincs itt , és mégis ellenük büntetőeljárás van, korrupciós bűncselekménnyel gyanúsították, vagy voltak ellenük eljárások. Miniszter Úr! Van még lejjebb? De ez csak a jéghegynek a csúcsa. Hová jutunk így Magyarországon, hogyha ezt fogjuk látni? Magyarországon a korrupció, tény, hogy erősödik, az elmúlt tíz évben hihetetlen mértékben megerősödött, és azt is látjuk, hogy nincsen korrupciós ügyészség, nem merünk csatlakozni az Európai Ügyészséghez, ez pedig ahhoz vezet, hogy tovább fog erősödni a korrupció Magyarországon. Mit gondol erről, miniszter úr? [[Taps a Jobbik soraiban.]]
Tisztelt Országgyűlés! Viszonválasz illeti meg a miniszter urat. Miniszter úr, öné a szó.
Azt gondolom, hogy a Jobbik ma már nem csupán az ország szuverenitását adná föl, hanem saját szuverenitását is teljesen feladta a Demokratikus Koalícióval való összefogás során. [[Z. Kárpát Dániel: Magatok miatt aggódj!]] Korábban az elképzelhetetlen lett volna, hogy egy olyan szervezethez való csatlakozást támogassanak, amelyet egy olyan személy vezet Laura Kövesi személyében, akinek a koncepciós alapú eljárásai ellen, amelyeket magyar politikusok és RMDSZ-esek ellen indítottak Romániában, önök ugyanúgy tiltakoztak, mint mi, és úgy gondolják, hogy majd ez a szervezet, ami egyébként szuverenitássértő is, jót fog tenni Magyarországon vagy bárhol máshol. Szerintem gondolkodjanak el azon, hogy vajon jó úton járnake, hogyha egy román, korábbi magyarellenes eljárásokat indító korrupciós ügyész által vezetett szervezethez való csatlakozásra biztatják Magyarországot. Képviselőtársam pedig nem tudta feloldani ezt az ellentmondást, csupán tovább erősítette, hogy ön felsorolta, hogy az elmúlt 12 évben kormánypárti képviselőként tevékenykedő több mint 300-400 emberből ki az a 3-4-5, akivel szemben gyanút közölt vagy esetleg bűncselekményt állapított meg az ügyészség, illetve a bíróság. Ez azt mutatja, hogy a jogállam működik, és természetesen senki nincs felmentve az elkövetett bűnök alól, senki nem élvez büntetlenséget, és senki számára nem bocsátható meg az, hogyha korrupciós cselekményt követ el az önök számára sem. [[Taps a kormánypárti padsorokban.]]
Tisztelt Országgyűlés! Hollik István, a KDNP képviselője, azonnali kérdést kíván feltenni az igazságügyi miniszternek: „Mit tehetünk azért, hogy ne térjen vissza a múlt?” címmel. A miniszter asszony távolléte miatt válaszadásra Répássy Róbert államtitkár urat, miniszterhelyettest jogosította fel. Kérdezem, elfogadjae a válaszadót. [[Hollik István: Igen.]] Igen. Öné a szó.
Köszönöm szépen. Tisztelt Elnök Úr! Tisztelt Ház! A magyar emberek joggal gondolhatták azt 2010-ben, hogy rendkívüli felhatalmazással egyszer és mindenkorra elküldték a hatalom közeléből Gyurcsány Ferencet. Tény, hogy kitartó munkával, de ma azt láthatják, azt láthatjuk, hogy Gyurcsány Ferenc visszaküzdötte magát a baloldal vezetőjévé, ő ma a baloldal vezetője, és ő akar ma visszakapaszkodni a hatalomba. Tehát a baloldal 12 év alatt semmit nem változott, ugyanaz a vezetője, ugyanazok a szereplői, és ugyanaz a módszere is. Ezért nem lepődhetünk meg azon, hogy a baloldali képviselőjelöltek között ott van Czeglédy Csaba, Gyurcsány Ferenc ügyvédje, aki egyébként elítélt adóbűnöző, ráadásul a Vas Megyei Ügyvédi Kamara még a tagságát is felfüggesztette, hiszen nemcsak a múltban követett el bűncselekményt, hanem most is egy büntetőeljárás van folyamatban vele szemben. Amikor azt mondtam, hogy a módszerek nem változnak a baloldalon, ez bizonyítja, hogy Gyurcsány Ferencék először egy EP-képviselő-jelöltséget juttattak Czeglédy Csabának, így akadályozva meg az igazságszolgáltatás munkáját a mentelmi jog mögé bújva. Ezt most újra el akarják követni, hiszen jelöltté tették Czeglédy Csabát annak reményében, hogy országgyűlési mandátumhoz jut, és a mandátum átvételekor életbe lépő mentelmi jog ismét megakadályozza, hogy az igazságszolgáltatás el tudjon járni Czeglédy Csabával szemben. Az tehát a kérdésem, hogy meddig tűrjük azt, hogy a baloldal folyamatosan, jogi kiskapukra hivatkozva akadályozza a Czeglédy Csabával kapcsolatos büntetőeljárásokat. Köszönöm szépen. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Megadom a szót Répássy Róbert államtitkár úrnak, miniszterhelyettesnek.
Köszönöm a szót. Tisztelt Képviselő Úr! Az ön által vázolt, bemutatott helyzet teljesen tényeken alapul. Tehát a Gyurcsány Ferenc által vezetett pártszövetség egy büntetőeljárás gyanúsítottját indítja Szombathelyen, miközben azt várná el az ellenfeleitől, hogy számoljon el azokkal a személyekkel, akik ellen büntetőeljárást indítottak. Nos, Czeglédy Csaba mellett még szeretném arra is felhívni a figyelmet, hogy egy másik büntetőeljárás gyanúsítottja, Bige László is támogatja ezt a pártszövetséget. Tehát nem elég, hogy egy gyanúsítottat indítanak a választásokon, hanem a miniszterelnök-jelöltjük még büszkén hangoztatja, hogy elfogadja egy gyanúsított személynek a pénzügyi támogatását. Mi ez, hogyha nem korrupció? Mi más ez, hogyha nem korrupció? Hogyha önök is tudják azt, hogy valaki büntetőeljárás alatt áll, van ennek egy erkölcsi része nyilván, hogy vajon érdemese olyan személyt a választók figyelmébe ajánlani, a választóknak ajánlani, aki a vádhatóság által már bűncselekmény gyanújával áll a bíróság elé, mert itt már vádat is emeltek, tehát nem is csak nyomozásról beszélhetünk. Tehát az egyik egy erkölcsi probléma. De van egy jogi probléma is: vajon az a finanszírozás, amely egy gyanúsítottól érkezik, mennyire törvényes? Tehát úgy gondolom, hogy a választások után ezekkel a kérdésekkel foglalkozni kell. Arra a kérdésre, hogy hogyan lehet ezt megakadályozni: törvénymódosítással lehet. Olyan pártokat kell az Országgyűlésbe választani, amelyek majd útját állják [[Az elnök megkocogtatja a csengőt.]] ennek a módszernek. Köszönöm szépen. [[Taps a kormánypárti padsorokban.]]
Köszönöm miniszterhelyettes úr válaszát. Viszonválaszra megadom a szót a képviselő úrnak. Parancsoljon!
Köszönöm szépen a szót, elnök úr. Egyetértek, államtitkár úr: a baloldalon megújulást nem várhatunk, és ékes bizonyítéka ennek Czeglédy Csaba jelöltté válása. De igaza van az államtitkár úrnak, említhető ebben a körben Bige László szerepe is. Nekem a következő javaslatom lenne. A káros folyamatok megfékezésére a kormány ideiglenes jelleggel meghirdette a stopok politikáját, kamatstopot, benzinárstopot és élelmiszerárstopot. Nekem az a javaslatom, hogy ezt egészítsük ki április 3-án egy következővel, Gyurcsány-stoppal, de ez ne ideiglenes, hanem végleges legyen. Azt gondolom, hogy Gyurcsány-stoppal ez a folyamat véglegesen megállítható. Köszönöm szépen.
Köszönöm szépen, képviselő úr. Viszonválasz illeti meg a miniszterhelyettes urat. [[Jelzésre:]] Nem kíván reagálni. Köszönöm szépen. Tisztelt Országgyűlés! Varga László, az MSZP képviselője, azonnali kérdést kíván feltenni a miniszterelnök úrnak: „Mikor adják vissza a Miskolc működéséhez szükséges forrásokat?” címmel. A miniszterelnök úr távolléte miatt válaszadásra Gulyás Gergely miniszterelnökséget vezető miniszter urat jogosította fel. Kérdezem, elfogadja-e. [[Dr. Varga László: Elfogadom.]] Öné a szó, képviselő úr
Köszönöm a szót. Tisztelt Elnök Úr! Tisztelt Országgyűlés! Tisztelt Miniszter Úr! Az önkormányzati választások jelentősen átrajzolták Magyarország politikai térképét, sok millió magyar lakóhelyén választottak ellenzéki, mai ellenzéki pártok politikusai közül polgármestert, illetve többségi testületet Magyarországon. Néhány hét tulajdonképpeni szünet után a kormány azonnal végiggondolta, hogy mit kell tenni: hadat üzent az önkormányzatoknak. [[17.10]] A Covid-járvány leple alatt az egyébként is csökkenő önkormányzati bevételeket tovább nyirbálta megszorításokkal; elvette az önkormányzatoktól a gépjárműadót; a helyi iparűzési adót nem megfelelő kompenzációval csökkentette, itt a 25 ezernél nagyobb lakosságszámú városokra gondolok, amelyek nem kapták meg megfelelően a kompenzációt, különösen igaz ez Miskolcra is. Ami viszont teljesen érthetetlen volt ebben az időszakban, hogy megszüntették vidéken a tömegközlekedés állami támogatását. Ez Miskolc városát évente 500 millió forinttal érintette. 2019-ben még megkapta a város ezt az összeget, 2020-ban és ’21-ben már nem, és az idei évben sem tervezik ezt visszavezetni, mindenféle korábbi ígérgetés ellenére. Hozzáteszem, hogy mintegy 4 milliárd forintnyi közszolgáltatási díjat az előző fideszes városvezetés nem fizetett meg a helyi tömegközlekedési cégnek, az MVK Zrt.-nek, magyarán ennyivel tartozik az önök politikai közössége az MVK Zrt.-nek. Ez tulajdonképpen szeretik a filmes hasonlatokat, hadd mondjak önnek is egyet egy „tartozom neked” cetli az önök részéről. Ha összeadjuk ezeket az összegeket, mintegy 5,5 milliárddal tartoznak a tömegközlekedés kapcsán Miskolcnak és a miskolciaknak. Kérdezném, tisztelt miniszter úr, hogy mikor adják meg a tartozásukat. Köszönöm, elnök úr.
Köszönöm. Tisztelt Országgyűlés! Megadom a szót Gulyás Gergely miniszter úrnak. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Mondhatnám, hogy beszámítási kifogással élünk, de rosszabb a helyzet, viszontkeresetet kell előterjesztenem. A helyzet ugyanis az, hogy ha az ön logikáját követem, és az a politikai közösség tartozik, amelyiknek a kormányzása alatt még akkor is, hogyha itt egy helyi önkormányzatot vezető politikai erőről van szó az adósság felgyülemlik, akkor Miskolc adóssága 2010-ben, amikor a szocialista polgármester úr távozott a hivatalából, 36,2 milliárd forint volt. Ezt engedtük mi el, 36,2 milliárd forint adósságtehertől szabadult meg Miskolc. Ha ebbe beszámítom az 5,5 milliárdot, bő 30 milliárddal még tartoznak nekünk. Mikor fogják ezt megfizetni? Köszönöm a figyelmet. [[Taps a kormánypártok padsoraiból.]]
Köszönöm, miniszter úr. Viszonválaszra megadom a szót a képviselő úrnak.
Köszönöm a szót, elnök úr. Elég cinikus választ adott a miskolciaknak, tisztelt miniszter úr. Nyilván átrendezték az önkormányzatok feladat- és hatáskörét is ebben az időszakban, de rengeteg bevételi forrást is elvettek az önkormányzatoktól; elvették az egészségügyi intézményeket és az oktatás nagy részét is; jó nevű gimnáziumokat és általános iskolákat más módon tartottak fenn, és ez rendkívül káros volt a megyeszékhelyek életében, így Miskolcon is. De nem érdekes! Nyilván ezeket az újabb lehetőségeket a kormányváltás után visszaadjuk a megyeszékhelyek életébe. Azokat a beruházásokat meg komoly kérdőjel övezi, amiket önök ebbe a városba is elhoztak, pedig miniszterelnöki biztost is állítottak, például az Ellipsum fürdő kapcsán, ahol mintegy 52 hibát jelentett az üzemeltető, most garanciális munkálatok zajlanak, és a diósgyőri vár kapcsán is komoly statikai kérdések is felmerülnek. Tehát ezeket a beruházásokat is nekünk kell rendbe tenni a kormányváltás után, úgy tűnik, és mi fogjuk visszaadni azt, ami a miskolciaknak jár [[Az elnök a csengő megkocogtatásával jelzi az időkeret lejártát.]] , így a tömegközlekedés állami támogatását is. Köszönöm, elnök úr.
Tisztelt Országgyűlés! Viszonválasz illeti meg miniszter urat. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Felhívom csupán a figyelmét arra, hogy ha az ön logikáját követem, és azt cinikusnak minősíti, akkor ez ebben a tekintetben önkritika is. De ami Miskolc ügyeit illeti, valóban, az önkormányzati-állami feladatellátás és a hatáskörök változtak. Ez nem változtat azon, hogy 2010-ben Miskolc városának a helyiiparűzésiadó-bevétele 443 milliárd forint volt, ez 2019-ben közel volt a 800 milliárd forinthoz. Arról nem is beszélve, hogy az 1 százalékos iparűzésiadó-szabállyal Miskolcon hagytunk közel 2 milliárd forintot, és Miskolc azok közé tartozik, ahonnan a magyar állam egy fillért nem kapott: ez azt jelenti, hogy a miskolci kis- és közepes vállalkozóknak nem kellett befizetni az adót. A magyar államnak ez csak és kizárólag kiadást jelentett, ugyanis kompenzációt adtunk; Miskolc például 1,35 milliárd forint kompenzációban részesült. A miskolci fejlesztésekről tárgyalunk. A várberuházásnál ön említi, hogy egy statikai probléma miatt mintegy 1 milliárd forintos többletköltség merült föl, de ott például egy 13 milliárdos beruházást hajtunk éppen végre, amiből 12 milliárd megvan; a többletköltséget az önkormányzat korábban vállalta. [[Az elnök a csengő megkocogtatásával jelzi az időkeret lejártát.]] Hogyha ebben változás állt be, akkor ebben mi konstruktív partnerek leszünk az önkormányzatnál, és igyekszünk tárgyalni, hogy megvalósulhasson a diósgyőri beruházás. Köszönöm szépen. [[Taps a kormánypártok padsoraiból.]]
Megköszönöm miniszter úr válaszát. Tisztelt Országgyűlés! Mai napunk utolsó azonnali kérdése hangzik el. Budai Gyula, a Fidesz képviselője, azonnali kérdést kíván feltenni az igazságügyi miniszternek: „Méltóe a magyar emberek képviseletére egy bűncselekménnyel gyanúsított személy?” címmel. A miniszter asszony, távolléte miatt, válaszadásra Répássy Róbert államtitkár urat, miniszterhelyettest jogosította fel. Kérdezem, elfogadjae a válaszadó személyét. [[Dr. Budai Gyula jelzésére:]] Igen. Öné a szó.
Köszönöm szépen. Tisztelt Elnök Úr! Tisztelt Államtitkár Úr! Cseh Katalin, a Momentum európai parlamenti képviselőjének korrupciós ügyéről az ellenzéki sajtó mélyen hallgat, miközben a bejelentésemet követően a Közbeszerzési Hatóság vizsgálata, illetőleg a NAV nyomozói megállapították, hogy egy cseh vállalkozás közbeiktatásával körbeszámlázás történhetett, vagyis a magyar vevő által kifizetett csaknem 1 milliárd forintos vételár maradéktalanul visszavándorolt a Cseh Katalinhoz köthető cégháló egyik tagjához. Vizsgálódik az Európai Csalás Elleni Hivatal, az OLAF, és a Gazdasági Versenyhivatal is házkutatást tartott a Cseh Katalinhoz köthető céghálózat tagjainál, és büntetőfeljelentést tett költségvetési csalás bűncselekménye miatt. Cseh Katalin, aki ennek ellenére, hogy naponta lándzsát tör az egyenlő esélyek mellett zajló, átlátható gazdasági verseny mellett, mégis arról vált híressé, hogy a nevéhez köthető nyomdaipari céghálózat gyanús pályázati manővereknek köszönhetően jutott több mint 4,8 milliárd forint európai uniós támogatáshoz. Láthatjuk tehát, hogy a baloldalon nincs semmi megújulás, nincs két baloldal, nincsenek új arcok, nincsenek új módszerek, hiszen az egyeduralkodó Gyurcsány Ferenc vezetésével a kudarcos múlt emberei próbálnak visszatérni a hatalomba. Szomorú, hogy a jogállamiság vészharangjait naponta kongató baloldal sorában nemcsak erkölcsi, hanem súlyos büntetőjogi felelősséggel terhelt személyek is helyet foglalhatnak. Tisztelt Államtitkár Úr! Az elhangzottakra tekintettel kérdezem, hogy méltóe a magyar emberek képviseletére egy bűncselekménnyel gyanúsított személy. Köszönöm szépen, várom válaszát. [[Taps a kormánypártok padsoraiból.]]
Köszönöm, képviselő úr. Megadom a szót Répássy Róbert államtitkár úrnak, miniszterhelyettesnek. Parancsoljon!
Köszönöm a szót, elnök úr. Tisztelt Képviselő Úr! Arra, hogy méltóe a magyar emberek képviseletére egy ilyen személy, egyértelműen nem a válaszom, de hát ezt a magyar emberek bölcsen el fogják dönteni. Az valóban jellegzetes, hogy a baloldal, a Gyurcsány Ferenc által vezetett baloldal Czeglédy Csabát indítja Szombathelyen, Bige Lászlótól fogad el pénzügyi támogatást, és ahogyan mondta, Cseh Katalin is ott van a sorban, tehát egy olyan szép válogatott tagjai indulnak a másik oldalon, akik fittyet hánynak arra, hogy éppen aktuális ügyekben érintettek, és aktuális ügyekben nemhogy a felelősséget vállalnák, nemhogy lemondanának, hanem még tovább kérik a választók bizalmát. Tehát óriási a szavak és a tettek között a különbség, de hát ne is csodálkozzunk ezen, mégiscsak Gyurcsány Ferenc vezeti ezt a választási összefogást, aki, mint mondta: hazudtunk éjjel meg este, tehát a mostani pártszövetségre ugyanez a gondolat jellemző. Annyit szeretnék még elmondani önöknek, tisztelt Ház, hogy a képviselő úr által említett költségvetési csalás a Btk. 396. §-a szerint 3 évig terjedő szabadságvesztéssel büntetendő, de hogyha ezt nagyobb hátrány okozásával követik el, akkor akár 1-5 évig terjedő szabadságvesztéssel büntethető, vagy 2-8 évig terjedő szabadságvesztéssel büntethető, hogyha nagy vagyoni hátrányt okoz; nem is beszélve arról, hogyha bűnszövetségben vagy üzletszerűen követik el a bűncselekményt, mert ebben az esetben 5-10 évig terjedő szabadságvesztéssel büntethető. Tehát természetesen nem tudjuk, hogy pontosan mi történt, ezt majd a nyomozó hatóság meg fogja állapítani [[Az elnök a csengő megkocogtatásával jelzi az időkeret lejártát.]] mindenesetre nem kis horderejű büntetőügyről van szó. Köszönöm szépen a szót. [[Taps a kormánypártok padsoraiból.]]
Köszönöm, államtitkár úr. Tisztelt Országgyűlés! Viszonválaszra megadom a szót a képviselő úrnak, parancsoljon!
Tisztelt Államtitkár Úr! Én azért az ellenzéki képviselőtársaim figyelmébe ajánlanám, hogy négy hatóság vizsgálódik Cseh Katalin korrupciós ügyében. Vizsgálódik a NAV költségvetési csalás bűncselekménye miatt. Vizsgálódik az OLAF, az Európai Csalás Elleni Hivatal, amelyikre önök oly sokat hivatkoznak. [[17.20]] Vizsgálódik a Gazdasági Versenyhivatal, házkutatást tartottak, és feljelentést tettek ebben az ügyben, szintén költségvetési csalás miatt. És vizsgálódik most már a Közbeszerzési Hatóság is, mert alapos gyanú merült fel arra, hogy az ajánlatkérők a közbeszerzési eljárás során és az ajánlattevők egyazon gazdasági érdekcsoporthoz tartozva vettek részt a közbeszerzési pályázaton, és mindig ugyanaz a Cseh-cég nyerte meg, a közbeszerzési pályázat eredményeképpen ő vitte el az európai uniós forrást. Ezért van az, hogy közel egymilliárd forintot fizettek ki ennek a Cseh-cégnek, amely egyébként áttételesen [[Az elnök a csengő megkocogtatásával jelzi az időkeret leteltét.]] visszautalta ezt a pénzt a Cseh Katalinhoz tartozó gazdasági érdekkör egy másik cégének. Érdemes lenne ezen elgondolkozni, tisztelt ellenzéki képviselők. Köszönöm szépen. [[Taps a kormánypártok soraiból.]]
Köszönöm szépen, képviselő úr. Viszonválasz illeti meg államtitkár urat. Parancsoljon, öné a szó.
Tisztelt Képviselő Úr! A mai napon olyan ügyekről beszéltünk, amelyek bizonyítják, hogy a baloldal kettős mércével mér: saját ügyeiket takargatják, saját ügyeiknek nincsen soha semmilyen következménye, és azzal vádolják a kormányoldalt, amit ők követtek el. Tehát ezért úgy gondolom, hogy az április 3-ai választás erre is magyarázatot és választ fog adni, hiszen a legsúlyosabb gyanú, a legsúlyosabb vád olyan személyek ellen irányul, akik maguk egyébként politikai tevékenységet folytatnak és választásokon indulnak. Tehát ezért nem elég az, hogy mi itt elmondjuk a véleményünket, hanem bízunk benne, hogy a választók is el fogják mondani a véleményüket ezekről a személyekről. Köszönöm szépen. [[Taps a kormánypártok soraiból.]]
Megköszönöm államtitkár úr válaszát. Tisztelt Országgyűlés! Az azonnali kérdések tárgyalásának a végére értünk. Most a kérdések következnek. Tisztelt Országgyűlés! Steinmetz Ádám, a Jobbik képviselője, kérdést kíván feltenni az emberi erőforrások miniszterének: „Hozzáfognake április 3-ig a Marcali Kórház megígért, és immár határozatba foglalt fejlesztéséhez? Igen vagy nem?” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Tisztelt Államtitkár Úr! A büszke somogyi polgárok hangjaként a marcali kórház ügyében már 116 alkalommal szólaltam fel az Országgyűlésben, ez immár a 117. alkalom. Szeretett kórházunk fejlesztése érdekében pedig aláírásgyűjtést is kezdtünk, amit már több mint 4 ezren írtak alá: fiatalok, régebb óta fiatalok, nők, férfiak, Fidesz-szavazók és nem Fidesz-szavazók egyaránt. Az egészségünk ugyanis nem pártpolitikai kérdés. És talán ennek is köszönhetően augusztusban végre megszületett az 1546/2021. kormányhatározat, amely szerint több milliárd forintot fognak fordítani eszközbeszerzésre és az intézmény fejlesztésére. Végre önök is belátták, hogy nagy hibát követtek el, az integráció Kaposvárral megbukott. Tisztelt Államtitkár Úr! A január 1-jén részben önállóvá vált marcali kórház igazgatója önhöz irányított, mert nem válaszolhat önállóan az intézménnyel kapcsolatos felmerülő kérdésekre. Erre tekintettel tisztelettel kérem, hogy tisztelettel válaszoljon a somogyiak kérdéseire. Önálló költségvetési intézményként hány forint a marcali kórház költségvetése az idei évben? Jute ebből az összegből mintegy 95 millió forint a Móring József Attila által nyolc évvel ezelőtt megígért CT-beszerzésre? Jute ebből az összegből az önök által megszüntetett szülészet-nőgyógyászat és gyermekosztály újranyitására? Fognake csökkenni a várólisták? És hozzáfognake április 3-áig a kórház megígért és immár határozatba foglalt fejlesztéseihez? Államtitkár úr, igen vagy nem? Vagy ez is csak egy újabb beváltatlan választási ígéret marad, mint a kórházi helikopter-leszállópálya építése? Várjuk megtisztelő válaszát. [[Taps a Jobbik soraiban.]]
Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Mindenekelőtt szeretném biztosítani képviselő urat, hogy egy ország érzett együtt önnel akkor, amikor az ön jelenlétében mondta el a saját miniszterelnök-jelöltje, hogy a saját pártjaikban kommunistákat és a fasisztákat, ezt mi szövetségben külön-külön képviseljük. [[Közbeszólások a Jobbik soraiból.]] Azt hiszem, hogy sokan sajnálták önt ebben a szituációban. De nemcsak ezt mondják önök a baloldalon, hanem azt is, hogy a kórházak 45 százalékát be fogják majd zárni. Ön mint baloldali szövetségben induló képviselő: a marcali kórházat bezárják? Igen vagy nem? 45 százalékot bezárnak. A marcali közte lesz? László Imre ezt egyértelműen elmondta. Aztán azt is mondták, hogy nyugodtabbak, ha az egészségügy üzlet, mint ha nem. Ha nem zárnák be a kórházat, privatizálnák a marcali kórházat baloldalról? [[Dr. Steinmetz Ádám: Nem.]] El is kell fogadni, hogy sürgősségi vagy éppen szülészeti ellátás ne legyen a vidéki városokban. Miután azt megbeszélték, hogy ki fasiszta és ki kommunista a baloldalon, azt is megbeszélték egymással, hogy melyik településeken fogják a sürgősségi és a szülészeti ellátást bezárni? Mert ön fölszólal, hogy milyen fontosak ezek az ellátások, majd elmondja az önök miniszterelnök-jelöltje, aki az első helyen lesz azon a listán, amelyen ön, mindnyájan szerepelnek, hogy nincs szükség a kisvárosokban, a falvakban aztán pláne nincs sem sürgősségi, sem szülészeti ellátásra. Ezeket a kérdéseket érdemes lenne egymás között igennel vagy nemmel is eldönteni. De mivel láttuk, hogy a baloldal mit csinált, amikor kormányzott, ezeket mind valóban bezárta, és privatizálta is, ezért tudjuk, hogy mi a válasz. Köszönjük szépen az elismerő szavait a 2,6 milliárd forintos fejlesztéssel kapcsolatban. Köszönjük az elismerő szavait Móring József Attila munkájával kapcsolatban, hogy elérte, hogy önálló legyen a marcali kórház. Köszönjük szépen, hogy ön mindenben támogatta ezt, itt egy nagyon szép összefogás valósult meg egy helyi ügyben, amit Móring József képviselő úr itt képviselt, és ön is ezt képviselte. Ebből a fejlesztésből megújul a szakellátások eszközparkja, mobil diagnosztika, informatikai fejlesztés valósul meg, itt a közbeszerzések már folyamatban is vannak, mint ahogy az előző időszakban, 2012 óta is már [[Az elnök a csengő megkocogtatásával jelzi az időkeret leteltét.]] 677 millió forintnyi fejlesztés megvalósult. Ezt lehet most nagyon nagy mértékben még tovább növelni. Köszönöm szépen. [[Taps a kormánypártok soraiból.]]
Köszönöm miniszterhelyettes úr válaszát. Tisztelt Országgyűlés! Korózs Lajos, az MSZP képviselője, kérdést kíván feltenni az emberi erőforrások miniszterének: „Valóban mindössze nyolcezer embert érint a rokkantaknak járó „kompenzáció”?” címmel. Képviselő úr, öné a szó.
Köszönöm szépen. Tisztelt Ház! Tisztelt Elnök Úr! Képviselőtársaim! Önök is tudják, hogy már csak néhány nap van hátra, hogy kérhessék a rokkantak azt az 500 ezer forintos alamizsnát, amelyet a kormány felajánlott nekik fájdalomdíjként; ezt idézőjelbe tettem természetesen. Röviden arról van szó, hogy még 2018-ban az Alkotmánybíróság hozott egy határozatot, amelyben a következőket állapította meg a 2012-ben átalakított, pontosabban eltörölt rokkantsági nyugdíj kapcsán. Zárójelet nyitok, megjegyzem, hogy az egyetlenegy európai ország tudomásom szerint Magyarország, ahol nincs rokkantsági és baleseti rokkantsági nyugdíj; zárójel bezár. Megállapította az Alkotmánybíróság azt, hogy nem vették figyelembe az érintetteknél az ellátásuk előző összegét, nem vették figyelembe a szolgálati idő hosszát, és nem vették figyelembe a járulékfizetés mértékét meghatározó addigi jövedelmüket sem, és nem vették figyelembe az állapotjavulás mértékét. Sőt megjegyzem, azóta sem definiálta senki az égvilágon, hogy mit is jelent ez az állapotjavulás. Szeretném azt is elmondani, képviselőtársaim, hogy egy írásbeli kérdésre adott válaszból az derül ki, hogy durván 8 ezer ember érintett ebben. Megjegyzem, hogy annak idején, mikor ez az átalakítás történt, csak a III. csoportos rokkantak 196 ezren voltak. Érdekes most ez a közel 8 ezer fő. Én úgy emlékszem, és az elmúlt években ezt tapasztaltam, mondjuk, a dél-hevesi térségben, hogy emberek százai voltak érintettek abban, hogy elvették vagy csökkentették az ellátásukat, annak ellenére, hogy mondjuk, az állapotuk nem javult, sőt nagyon sokuknak romlott. Mi az igazság? Valóban 8 ezer fő érintett ebben a kérdésben? Mi lett a többiekkel, államtitkár úr? Mennyien kérték az 500 ezer forintos juttatást, és mi lesz azokkal, akik nem fogadják ezt el? Köszönöm szépen.
Köszönöm. Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Ön fogyatékos, fogyatékkal élő emberekről beszélt, tisztelt képviselő úr, de arra kérném, hogy ha tényleg szívén viseli ezeknek az embereknek a sorsát, akkor, amikor a saját miniszterelnök-jelöltje ezt a szót olyan pejoratív jelzőként használja, amit jóérzésű ember nem tesz, és így minősít embereket, akkor szólaljon már föl akkor is, amikor a saját miniszterelnök-jelöltjük ezt a szót úgy használja, ahogy együttérző emberek ritkán szokták. Azt látjuk, hogy ő már elmeháborodottnak tartja a szülőket, akik féltik a gyereküket a genderpropagandától, meg idős honfitársainkról is úgy beszél, amikor ők elhunynak a koronavírus-járványban, mintha az pozitív dolog lehetne bármilyen szempontból is. Ha azokért nem emel szót, legalább a fogyatékos emberekért, a fogyatékkal élő emberekért emeljen már szót, és ne csak az anyagi juttatásaik kapcsán, hanem azért is, ahogy a saját miniszterelnök-jelöltje beszél róluk. [[17.30]] Tisztelt Képviselő Úr! Ön is azt mondta pár évvel ezelőtt itt a parlamentben, hogy a rendszerváltás utáni években nagyon sokan belemenekültek a rokkantnyugdíjazásba, de hosszú távon nem lehet egy társadalom számára perspektíva az [[Dr. Varga-Damm Andrea közbeszól.]] , hogy ha a munkaerőpiacon valamilyen ingadozás van vagy azért, mert valamelyest az egészségi állapota csökkent, akkor az egyetlenegy menekülési útvonal, hogy megyünk a rokkantnyugdíjba. Szíves figyelmébe ajánlom a saját szavait, lehet, hogy némiképpen ellentmondanak a mai szavainak. Mi a számbeli különbség oka, tisztelt képviselő úr? Ha elolvassa az Alkotmánybíróság döntését, abban láthatja, hogy azokat érinti a döntés nem mindenkit, akit ön mondott , akiknek rokkantsági ellátást állapítottak meg, és ennek az összege csökkent. Ezért kisebb a célcsoport, mint amit ön gondol, ezért csak körülbelül 8 ezer ember és nem százezres nagyságrend, mint amit ön mondott. Ön is tudja, hogy itt volt hirdetményértesítés is, közvetlen megkeresés is, a Kincstár honlapján a hirdetmény és a kompenzáció megállapításáról szóló nyilatkozat továbbra is megtalálható, tehát mindenki, aki gondolja, hogy ebben mégis érintett, a lakóhelye szerint illetékes rehabilitációs hatóságnak már az előző hónapokban benyújthatta, és most is benyújthatja ezt. Köszönöm szépen. [[Taps a kormánypártok soraiban.]]
Megköszönöm miniszterhelyettes úr válaszát. Tisztelt Országgyűlés! Varga Zoltán, a DK képviselője, kérdést kíván feltenni a pénzügyminiszter úrnak: „Tényleg ennyire tehetetlenek az infláció és az élelmiszerdrágulás ellen?” címmel. Öné a szó.
Köszönöm a szót. Tisztelt Ház! Tisztelt Államtitkár Úr! Matek fog következni, és ön nem fogja szeretni, nem fogja érteni, vagy nem akarja majd érteni. Hadd kezdjem rögtön egy lesújtó adattal: idén januárban 7,9 százalékkal nőttek az árak a boltokban; tudja, ez újabb inflációs rekordot jelent, utoljára csak a gazdasági világválság idején láttunk ilyet. Ez világos példája annak különben, hogy önök elveszítették az irányítást a gazdasági folyamatok és legfőképp az árak felett. Önöknek talán nem is tűnt fel a riasztó mértékű élelmiszerár-drágulás, hiszen a szarvasgombát, libamájat, lazacot, kaviárt, osztrigát és homárt reggeliző fideszes luxuselitet az sem vágná földhöz, tudjuk ezt nagyon jól, ha 500 százalék fölött lenne az infláció. A gond csak az, tisztelt államtitkár úr, hogy a kiváltságos kevesek valósága végképp elszakadt a tisztességes többség mindennapjaitól, mert nekünk, nekik igenis számít, hogy tavaly ilyenkorhoz képest a margarin 21 százalékkal, a tejtermékek 17 százalékkal, a sajt 16 százalékkal, a péksütemények pedig 15 százalékkal lettek drágábbak, de legalább ilyen nagy mértékű drágulás várható a zöldség- és gyümölcsfronton is. Gondoljunk csak a paradicsom nagybani árára, amely másfélszeresére nőtt egyetlen év alatt, de már most 26 százalékkal drágább az uborka. És mondok egy olyan adatot, amelyet önök érteni fognak: 24 százalékkal kerül többe a krumpli, mint tavaly ilyenkor. Felhívom a figyelmét, hogy a felsorolt termékek egyikére sem vonatkozott a kampányintézkedésük, tudja, az úgynevezett árstop, ami arra irányul, hogy legalább a választásig ne vegyük észre, hogy önök elveszítették az irányítást az élelmiszerárak felett. Nincs is beszédesebb annál, hogy a látszatintézkedésük már a megszületése pillanatától is csak a választásig volt érvényes és csak pár termékre, hiszen ha az elit április 3-án megtarthatja hatalmát, akkor négy évig megint nem lesz érdekes, hogyan is él a többség. Én tudom, hogy a mi világunk, a tisztességes többség magyar valósága nagyon távol áll az önökétől, a helikopterek és a jachtok fényűző világától, mégis meg kell hogy kérdezzem: tényleg ennyire tehetetlenek az infláció és az élelmiszerár-drágulás terén? Várom megtisztelő válaszát.
Tisztelt Országgyűlés! Megadom a szót Tállai András miniszterhelyettes úrnak.
Tisztelt Országgyűlés! „Az infláció önmagában nem baj, ezt tudjuk nagyon jól.” [[Varga Zoltán közbeszól.]] „Ez a gazdaságot is mozgatja egy adott pillanatban.” [[Varga Zoltán: Mondtam, hogy nem fogja érteni!]] Tudja, hogy ki mondta ezt?
Képviselő úr! Nem párbeszéd!
Tudja vagy nem tudja, hogy ki mondta ezt? [[Varga Zoltán közbeszól.]] Akkor elárulom önnek: ön mondta egy kereskedelmi csatorna műsorában. Na most, ha azt tudja, hogy az infláció önmagában nem baj, akkor azt is tudnia kell, hogy a kormány milyen lépéseket tett annak érdekében, hogy a családok, az emberek ebből kevesebbet érezzenek. A benzinárstopról hallott? Irigylik a környező országokban. [[Varga Zoltán: Kérdezze meg a kutasokat!]] Az élelmiszerárstopról hallott? Tudja, mit csinálnak az élelmiszerárstoppal? Kiröhögnek. Néhány millió ember olcsóbban jut hatféle vagy nyolcféle termékhez. A kamatstopról hallott, hogy akinek hitele van, annak nem kell magasabb kamatot fizetnie? A rezsicsökkentésről hallott, hogy Magyarországon kerül a legkevesebbe az energia? Miről beszél ön?! Hallott arról, hogy két és fél millió ember 3271 milliárd forintot kapott 13. havi nyugdíjként? Hallott arról, hogy 1 millió 400 ezer ember 610 milliárdot kapott vissza most adó-visszatérítésként? És arról hallott, hogy 86 ezer ember 276 milliárdot kapott fegyverpénzként? Hallott arról, hogy 40 ezer fiatalt érint az, hogy a 25 év alattiak szja-csökkentése éves szinten 140 milliárdot jelent? Ez alsó hangon is 1500 milliárd forint plusz csak február hónapban erre azt mondani, hogy a kormány nem csinált semmit?! Ha ön tudja azt, hogy az infláció önmagában nem baj, akkor azt is tudja, hogy az inflációt úgy lehet legyőzni, ha több pénzünk van, ha több jövedelmünk van, ha ki tudjuk fizetni sajnos az árdrágulást, mert azt nem mi akarjuk. Egyébként a régiós inflációt tekintve Magyarország kedvezőbb helyzetben van, mint a környező országok, ott egyetlenegy ilyen intézkedést sem hoztak, ezt kérem, vegye tudomásul. Köszönöm szépen. [[Taps a kormánypártok soraiban.]]
Megköszönöm miniszterhelyettes úr válaszát. Tisztelt Országgyűlés! Keresztes László Lóránt, az LMP képviselője, kérdést kíván feltenni az innovációért és technológiáért felelős miniszternek: „A felsőoktatási modellváltás alatt a kiszervezést, az autonómia elvesztését, a korrupciót, a kiskirályokat és a zsarolást kell értenünk?” címmel. Öné a szó.
Köszönöm szépen a szót, tisztelt elnök úr. A kérdésre gyorsan lehetne válaszolni: igen, tehát ezt jelentette a kormánynál. El tudjuk mondani, hogy a felsőoktatás válságban van Orbán Viktor kormánya miatt. Tisztelt Államtitkár Úr! Önök az elmúlt, a lassan véget érő ciklus egyik legaljasabb kormányzati intézkedéseként hazugságokra alapozva kiszervezték és politikai irányítás alá helyezték szinte a teljes magyar felsőoktatást, mindössze öt állami egyetem maradt, vidéken egyáltalán nem maradt állami fenntartású egyetem. Önök ráadásul olyan feladatellátási szerződéseket kötöttek, mint kiderült, amelyek által az egyetemi szenátusoknak a legfontosabb döntési jogköreit elvonták, és ezek az egyetemek jövőjét érintő döntések a fideszes pártkatonák által vezetett alapítványok kezébe kerültek. Szintén a magyar állampolgárok adójából érkező fejlesztési forrásokat nem az egyetemeknek közvetlenül juttatják, hanem a fideszesek által vezetett alapítványoknak. Ezzel gyakorlatilag bebizonyították, hogy amit itt önök az elmúlt hónapokban a sok-sok vita során elmondtak, az hazugságnak bizonyult, önök gyakorlatilag megsemmisítették az egyetemi autonómiát. [[Nacsa Lőrinc: Nem igaz!]] Ez egy nyílt zsarolási folyamat volt. Az egyik kormánypárti képviselő a szakbizottság ülésén úgy fogalmazott, hogy aki a modellváltásból kimarad, az a fejlesztési forrásokról lemarad. Ezt önök be is bizonyították, hiszen most is egy zsarolásnak lehetünk tanúi: a Budapesti Műszaki és Gazdaságtudományi Egyetemet is zsarolás alá helyezte Palkovics miniszter úr a kiszivárgott hírek szerint, és azt láthatjuk is, hogy az egyetem irreálisan kevés pénzt, mindössze 2,7 milliárd forintot kap az államtól. Kérdéseim az államtitkár úrhoz, hogy miért nem kapták meg az egyetemi szenátusok az elvárt jogokat, az elvárt döntési jogokat. Miért nem az egyetemek kapják közvetlenül a forrásokat? Miért kap ilyen irreálisan kevés forrást a Budapesti Műszaki és Gazdaságtudományi Egyetem? És igazake azok a hírek, hogy ilyen durva eszközökkel egyébként így próbálják elfedni a háttérben, hogy Palkovics miniszter úr politikai nyomásgyakorlás alá helyezte a Budapesti Műszaki Egyetemet? [[Nacsa Lőrinc: Nem igazak!]] Azt a válasza előtt el tudom mondani önnek, tisztelt államtitkár úr, hogy a kormányváltás után helyre fogjuk állítani az egyetemi autonómiát. Köszönöm a figyelmüket.
Megadom a szót Schanda Tamás János államtitkár úrnak, miniszterhelyettesnek. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Csodálatos, hogy éppen az a baloldal kritizálja az egyetemek megerősítését és versenyképesebbé tételét, amely baloldal semmit nem tett, amikor kormányon volt, a magyar felsőoktatásért, sőt, ha önökön múlt volna, akkor ma minden magyar fiatalnak fizetnie kellene a tanulmányaiért önök most is ezt tervezik, és ezt akarják , sőt, azt üzenték a magyar fiataloknak, amikor kormányon voltak Magyarországon, hogy el lehet innen menni. Idáig süllyedtek, tisztelt képviselő úr! [[Dr. Rétvári Bence: Így van!]] Persze, nem csodálkozunk ezen, hiszen önök valójában lenézik azokat, akik évek megfeszített munkájával szereztek képesítést. A szocialista Bangóné is hazudott a diplomájáról [[Varga Zoltán: Kósa Lajos is!]] , de a kamuversenyben a momentumos Hajnal Miklós is rajthoz állt, aki még mindig nem érti, hogy miért baj, ha valami olyasmivel dicsekszik, amiért nem dolgozott meg. Az ő esetében semmi következménye nincs annak, hogy közgazdászként hivatkozik magára, pedig ilyen végzettsége köztudottan nincsen. Tisztelt Képviselő Úr! Ön pedig ugyanebbe a baloldali fake news-gyárba állt most bele, hiszen ön is pontosan jól tudja, hogy az intézményi modellváltásról az egyetemek szenátusai maguk dönthettek. A modellváltást kérő intézmények szenátusi tagjainak 87 százaléka támogatta az egyetemeik átalakulását, a Műegyetem pedig ilyen kezdeményezéssel nem élt. Köszönöm megtisztelő figyelmét. [[Taps a kormánypártok soraiban.]] [[17.40]]
Köszönöm miniszterhelyettes úr válaszát. Tisztelt Országgyűlés! Kocsis-Cake Olivio, a Párbeszéd képviselője, kérdést kíván feltenni a Miniszterelnökséget vezető miniszternek: „Indulte belső vizsgálat az érintett minisztériumokban a Völner-Schadl-ügy vonatkozásában?” címmel. A kérdés megválaszolásával a miniszterelnök úr a téma szerint feladat- és hatáskörrel rendelkező Varga Judit igazságügyi miniszter asszonyt bízta meg. A kérdésre miniszter asszony felkérésére Répássy Róbert államtitkár úr válaszol. Öné a szó, képviselő úr.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Az elmúlt 12 év legnagyobb korrupciós botránya kapcsán számos kérdés felmerül [[Dr. Rétvári Bence: A négyes metró ügye?]] , például az, hogy a minisztériumok milyen szinten érintettek ebben. A Külügyminisztérium például diplomata-útlevelet adott Schadl Györgynek, ami egyébként az ügyészség szerint is teljesen indokolatlan volt. Kérdés, indulte vizsgálat, hogy ki kapott még indokolatlanul diplomata-útlevelet. A telefonos lehallgatások szerint tehát ezek nem találgatások az Emberi Erőforrások Minisztériuma is érintett bizonyos baráti kérések lezsírozásában. Továbbá az Innovációs Minisztériumig is elért Völner Pál biznisze, eszerint Steiner Attila államtitkárnál kopogtattak egy pályázati kiírásért. A fenti pályázatot egyébként Süli János paksi miniszterhez is be kívánták csatornázni, ott még házkutatás is volt ez ügyben. Ott sem ártana egy belső vizsgálat az elmúlt évek pályázataival kapcsolatban. És a Varga Judit vezette igazságügyi tárcáról nem is beszélek, ami hab a tortán. Tisztelt Államtitkár Úr! Az önök tíz minisztériumából minimum öt érintett ebben az ügyben. És lehet, hogy most majd azzal a válasszal készül, hogy a kormánynak ezzel nincs semmi dolga, mert majd a büntetőeljárás feltár mindent. De ez egy nagyon rossz válasz, ugyanis a büntetőeljárás évekig elhúzódhat, és hát az államtitkár úr sem akarhatja, hogy ezek az ügyek teljesen kivizsgálatlanul maradjanak. Vagy igen? Tisztelt Államtitkár Úr! Történte belső vizsgálat a Völner-Schadl-ügyben az érintett minisztériumokban? Ha igen, vane eredménye, és mi az? Ha nem indult, akkor miért nem? Várom válaszát.
Tisztelt Országgyűlés! Megadom a szót Répássy Róbert államtitkár úrnak, miniszterhelyettesnek. Parancsoljon!
Köszönöm a szót. Tisztelt Képviselő Úr! Ön egy büntetőeljárás nyilvánosságra került iratából idézett, és ez alapján fogalmazott meg állításokat. Én felhívom a figyelmét arra, hogy ez a büntetőeljárás egyáltalán nem zárult még le, és a büntetőeljárásban fogják megállapítani a tényeket. Tehát nem egyszerűen a felelősséget, hanem a tényeket is ez a büntetőeljárás fogja megállapítani, hogy valóban történte visszaélés. Én csak azt tudom önnek mondani, ha történt visszaélés, akkor az természetesen érvénytelenné teszi azokat az ügyeket vagy döntéseket, amelyekben bűncselekmény történt. Ezt ön is nyilván tudja, hogy ennek ilyen hatása van egy folyamatban lévő ügyben. De amíg ezek a vizsgálatok nem zárultak le, addig nem állíthatjuk egyik ügyről sem, hogy az törvénytelen döntést jelentene. Tehát azt kérem, ön is tartsa tiszteletben, hogy a független ügyészség végzi a dolgát, a nyomozó hatóság végzi a nyomozást, utána a vádemelésről dönteni fognak, és a vádemelés alapján pedig a bíróság fogja megállapítani a felelősséget. Ilyen esetben a minisztériumok egy dolgot tehetnek mert azt kérdezte, hogy a minisztériumokban folytattake vizsgálatot , hogy a minisztériumok a büntetőeljárási törvény keretei között együttműködnek a nyomozó hatósággal, ami azt jelenti, hogy a nyomozó hatóság megkeresésére, kérésére megfelelő adatokat szolgáltatnak a minisztériumok, és ha volt ilyen, akkor abból a nyomozók is levonják a megfelelő következtetéseket. Tehát nincs olyan vizsgálat, amit ön számonkérne rajtunk, vagy nincsen erre lehetőség, hiszen a büntetőeljárás folyik, és a büntetőeljárás vizsgálja meg a tényeket, és végül majd a bíróság fogja megállapítani. Köszönöm szépen. [[Taps a kormánypártok soraiból.]]
Köszönöm szépen miniszterhelyettes úr válaszát. Tisztelt Országgyűlés! Font Sándor, a Fidesz képviselője, kérdést kíván feltenni a Miniszterelnökséget vezető miniszternek: „Tovább folytatjae a Kormány az eddig rendkívül sikeresnek bizonyult Magyar Falu Programot?” címmel. Öné a szó, képviselő úr.
Köszönöm a szót, elnök úr. Tisztelt Államtitkár Úr! A XXI. század talán legnagyobb feladata a vidéki térségek fejlesztése és az ott élő emberek életminőségének a javítása, a fiatalok számára is vonzó és helyben elérhető munkahelyek teremtése, illetve infrastruktúra és szolgáltatások biztosítása. A kormány ezért az elmúlt időszakban kiemelt hangsúlyt fektetett a magyar vidék fejlesztésére. Az egyik legkiemelkedőbb pályázati lehetőség a „Magyar falu” program, amely 2019-ben indult. A „Magyar falu” program évek óta az egyik legnagyobb bizonyítéka annak, hogy a kormány elkötelezett a magyar vidék fejlődése mellett, hiszen olyan mértékű fejlesztések történtek a térség kistelepülésein, amelyek a XXI. század elvárásainak megfelelő életkörülményeket biztosítanak. Körzetem 29 településéből 25 település ötezer fő alatti, amelyek így jogosultak részt venni a „Magyar falu” program kiírásaiban, és örömmel nyugtázhatom, hogy mind a 25 település meg tudta valósítani fejlesztési elképzeléseit, amelyek egy rendkívül széles területen valósulhattak így meg. A komplex programnak köszönhetően az alapszolgáltatások színvonalának drasztikus növekedése nem csupán a lakosságcsökkentést állította meg, de sok helyen lakosságnövekedés is tapasztalható. A célunk az, hogy községeink fiatalodjanak, és azon dolgozunk, hogy megfelelő környezetet és lehetőséget tudjunk nyújtani a térségben élő emberek számára. Minden fejlesztés, minden új ötlet, minden elnyert pályázat segítség abban, hogy a térség egyre szebb, jobb legyen, és minden generáció számára élhető legyen. Tisztelt Államtitkár Úr! Az elhangzottakkal kapcsolatban kérdezem, tovább folytatjae a kormány az eddig rendkívül sikeresnek bizonyult „Magyar falu” programot. Ezt annak fényében is kérdezem, hogy négyéves parlamenti, most lezáruló ciklusunk utolsó felszólalását a települések érdekében tettem, de nem rejtem véka alá, nem árulok zsákbamacskát, én a folytatásra készülök a kormánnyal együtt. Köszönöm a figyelmüket. [[Taps a kormánypártok soraiból.]]
Köszönöm szépen, képviselő úr. Tisztelt Országgyűlés! Megadom a szót Soltész Miklós államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Osztom az optimizmusát, már csak azért is, mert az ellenzék egyik vezető politikusa, Márki-Zay Péter, elsősorban Gyurcsány Ferenc embere, másodsorban pedig miniszterelnök-jelölt a következő módon beszél a vidéki egyszerű emberekről: tudatlan embereket mond, ostoba embereknek hívja őket, bunkó vidékieknek hívja őket; azt mondja, ha egy vidéki városban a Fidesz összegyűjti a legjobb embereit, akkor valószínűleg egy keresztrejtvényt sem tudnának megfejteni. És sorolni lehet hosszasan azt a szörnyű sok kifejezést, amit ő az elmúlt hetekben, hónapokban, illetve években tett vidéken élő emberekre. Mi pedig nemcsak hogy visszautasítjuk ezt a megalázó viselkedést és a vidéki embereket lenéző viselkedést, hanem sokkal inkább az ellenkezőjét indítottuk el évek óta. Egyébként ezt bizonyította, hogy itt az Országgyűlésben mennyi vidéki képviselőnk van. Nem odajárnak a képviselőink, hanem ismerik az ottani emberek problémáit. Ennek eredménye az a sok-sok döntés, ami megszületett az elmúlt évek során. 2019 óta a „Magyar falu” program keretében közel ezermilliárd forint érkezett különböző támogatásokra. És ez megállította sok helyen az elvándorlást, sok helyen megállította a népességfogyást, sőt meg is fordította; olyan felszerelések, olyan támogatások, olyan beruházások érkeztek vidéki településekre, amelyek addig elképzelhetetlenek voltak. Az ön választókerületében, csak gyorsan felsorolva: 20 helyszínen játszótérfejlesztés, 28 útfejlesztés, 17 helyen temetőinfrastruktúra-fejlesztés, 20 helyszínen orvosi- és védőnőieszközpark-fejlesztés, legalább 5 orvosi rendelő megújult, 5 új falugondnoki buszt kaptak, 5 szolgálati lakást építettek, több mint 20 közösség közösségitér-fejlesztést kapott. Felsorolni is nehéz mindazt, ami csak az ön választókerületében 2,5 milliárd forintért megvalósult. Teljesen természetes az, hogy folytatni fogjuk április 3-a után is a „Magyar falu” programot. Köszönöm szépen a kérdését. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Bana Tibor, független képviselő, kérdést kíván feltenni az emberi erőforrások miniszterének: „Miért tették tönkre a körmendi kórházat?” címmel. Öné a szó.
Köszönöm a szót, elnök úr. Tisztelt Államtitkár Úr! 2012-ben a Fidesz megszüntette Körmenden a szülészet-nőgyógyászatot és az aktív belgyógyászatot. Tették ezt annak ellenére, hogy rendkívül rövid idő alatt közel ötezren írták alá az ez ellen tiltakozó aláírásgyűjtő íveinket. [[17.50]] A körmendi kórház sorsa, ahol magam is születtem, mindig is szívügyem volt. Egyre több forrásból hallani felháborító és egyben elkeserítő híreket az intézményről. Ezek mind arról szólnak, hogy kiürítették a műtőket, az osztályokról elvitték az orvosi műszereket, műtéti eszközöket, gépeket. A dolgozók és a térségben élők nem kapnak tájékoztatást arról, hogy mi lesz a kórházzal, de minden jel arra mutat, hogy megalapozott az aggodalom. Számos alkalommal kiálltam az intézmény és dolgozói mellett, hiszen fontos szerepet tölt be az egészségügyi ellátásban. Nem hagyhatjuk, hogy bezárják vagy magánkézbe kerüljön. Felháborító a kórház körüli bizonytalanság. Az itt élők megérdemlik, hogy visszaállítsuk az érdemi ellátást, és a kórház megfelelően működjön. A Fidesz folyamatosan hazugságokkal támadja Márki-Zay Pétert, az ellenzék miniszterelnök-jelöltjét az egészségügyet érintő kijelentései kapcsán, holott éppen önök voltak azok, akik az egészségügy lezüllesztésével a magánszektor felé terelték a magyar betegeket. Vas megyében is egyre többeknek kell a zsebükbe nyúlniuk, amikor a magánutat választják, mert elérhetetlenné váltak az ellátások az állami egészségügyben. Számomra a térségben élők képviselete az elsődleges. Amennyiben a körmendi-szentgotthárdi választókerület polgárai megtisztelnek a bizalmukkal, és egyéni képviselőként szolgálhatom őket április 3-a után, mindent megteszek a körmendi kórház megmentéséért. Tisztelt Államtitkár Úr! Miért tették tönkre a körmendi kórházat, és mire számíthatnak önöktől a térségben élők? Várom érdemi válaszát. [[Dr. Varga-Damm Andrea tapsol.]]
Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Nehéz feladatra vállalkozott ön, ha ki akarja magyarázni a baloldal miniszterelnök-jelöltjének szavait, hiszen ő azt mondta, hogy a kórházi napidíj és a vizitdíj a népszavazás óta tabu, meg a piacosítás is, és ez nagy hiba. Meg azt is mondta, hogy ahol fizetős egészségügyet vezettek be, ott viszont jól működött, és ez Magyarországon is működne. [[Bana Tibor folyamatosan közbeszól.]] Ezt kell megvédeni, hogy miért jó az, ha valakinek fizetni kell akkor, ha belép a kórház területére. Aztán magyarázza már el ott az embereknek, hogy miért jó az nekik, hogy sürgősségi, szülészeti ellátás azt mondják önök ne legyen vidéki városokban, falvakban élők közelében pedig aztán végképp ne legyen. [[Bana Tibor és dr. Varga-Damm Andrea közbeszól.]] Hogy lehet ugyanazt és annak az ellenkezőjét is mondani, tisztelt képviselő úr? Egyértelműen ezt mondta: „Szüléshez nem kell orvos.” Legyen olyan szülészeti osztály a kórházban, ahol orvos sincsen. „Én nyugodtabb vagyok, ha az egészségügy üzlet.” Ami kórház megmarad, azt meg privatizálnák. Ezeket mégis hogy tudja ön kimagyarázni, tisztelt képviselő úr? Vagy azt, amit László Imre mondott, az önök egészségpolitikusa, aki azt mondta, hogy a kórházak 45 százalékát be kell zárni. Ezt mégis hogyan magyarázza ki ön, tisztelt képviselő úr? Kórházbezárás, a maradék privatizálása, a nem privatizáltakban az osztályok bezárása, tisztelt képviselő úr, és mellette pedig a fizetős egészségügy nehéz feladat. Hogy mi mit tettünk? Egymilliárd forintot adtunk azért, hogy érezhető fejlesztés indulhasson a kórházban, 24 órás sürgősségi ellátás, krónikus belgyógyászati osztály, sebészeti osztály felújítása, műtőszint átalakítása és a műtőszint felújítása, egynapos sebészeti műtő kialakítása; korszerű gépek, korszerű műszerek beszerzése, diagnosztikai, terápiás és mű-téti háttér biztosítása, a röntgen digitalizálása, új ultrahanggépek beszerzése, és még sorolnám, hogy a projekt megvalósításával aktív sebészet és mennyi minden más fejlődik. Ez valódi fejlődés, amit ön képvisel, az pedig a visszafejlődés. Köszönöm szépen, elnök úr.
Köszönöm miniszterhelyettes úr válaszát. Tisztelt Országgyűlés! Mai napirendi pontjaink tárgyalásának végére értünk. Most napirend utáni felszólalásokkal folytatjuk munkánkat. Napirend utáni felszólalásra jelentkezett Varga Mihály képviselő úr, pénzügyminiszter, Fidesz-képviselőcsoport: „Budának is előre kell mennie, nem hátra!” Megadom a szót ötperces időkeretben. Parancsoljon, miniszter úr!
Köszönöm a szót, elnök úr. Tisztelt Ház! Mindenekelőtt képviselői munkám újabb ciklusának végén szeretném megköszönni a II. és III. kerület polgárainak azt a bizalmat, amelyet tőlük kaptam. Mindvégig büszke voltam arra, hogy a budai polgárokat képviselhetem itt a parlamentben. Közös munkánk eredményei a megújult közösségi terek, óvodák, iskolák, vallási és kulturális épületek. Nyolc közös év, sok közös munka, találkozás és ünnep fért bele. Országgyűlési képviselőként csak a hivatalos programokat számolva közel hétszáz eseményen találkozhattam ez idő alatt a budai polgárokkal, kulturális, egyházi, sporteseményeken, fejlesztések átadásán, különböző koncerteken, óvodák, iskolák és az Óbudai Egyetem fontos eseményein. Egyedülálló lehetőség volt ez arra, hogy beszélhessünk a kerületeket érintő legfontosabb kérdésekről. A II. és III. kerület országgyűlési képviselőjeként is vallom, a kormányzati munka eredményeinek meg kell jelenniük az emberek mindennapi életében, a könnyebb megélhetésben, a biztonságban és a szűkebb lakókörnyezetünk fejlődésében is. Az eredményeink világosan mutatják, hogy ezekért a célokért dolgozunk. Egy mély válságot követően rekordgyorsasággal indult újra a gazdaság, a tavalyi évben minden eddiginél magasabb teljesítményt ért el. Ez adott lehetőséget arra, hogy a fiataloktól elkezdve a gyermeket nevelőkön át az idősekig a válság után megerősítsük a magyar családokat. A kormány politikájának sikere, amelynek csak egy része a gazdaság jó teljesítménye, megjelenik minden magyar település fejlődésében. Képviselői munkám kezdete óta több mint 160 milliárd forint értékű beruházás valósult meg, illetve van folyamatban Budapest 4. választókerületében. Ezek között iskola-, óvoda-, egészségügyi fejlesztések, közösségi terek, parkok, sport-, szabadidő-fejlesztések és közlekedésfejlesztés valósult meg. A közel ötven projekt, ami megvalósult, ez idő alatt indult el. Ilyen volt például a Millenáris Széllkapu beruházás, a volt ipari minisztérium lehangoló épületének helyén ma egy szép közpark van. Fontos fejlesztés volt a Klebelsberg-kastély felújítása, a Gül Baba türbe és környezetének rekonstrukciója, az Óbudai Egyetem Kandó Kollégiumának felújítása, a Gyermekek Háza Iskola és Gimnázium vadonatúj épületének a felépítése, az óbudai Mészkő park kialakítása, a Csillaghegyi Strand fejlesztése vagy éppen a békásmegyeri vásárcsarnok és a Heltai Jenő tér rekonstrukciója. Öröm, hogy a II. és III. kerületben igen sok a gyermek, ezért óvodákra, iskolákra, parkokra külön figyelemmel voltunk. Az elmúlt nyolc évben több mint tíz óvoda és iskola felújítása történt meg vagy kezdődött el. Jutott forrás közlekedésfejlesztésre is, de számos közösségi tér megújítására és a hitéletet szolgáló intézmények fejlesztésére vagy éppen sportfejlesztésekre. Ezek egytől egyig azt a célt szolgálták, hogy az itt élők mindennapjaiba is hozzanak pozitív változást. Tisztelt Országgyűlés! A közös munka eredményeiről beszéltem, viszont sajnálatos tény, hogy a baloldalon az elmúlt évek folyamata alapján legfőképpen a nemek voltak többségben; nem az adócsökkentésekre, nem a családtámogatások rendszerére, nem a rezsicsökkentésre, nem a beruházások támogatására, nem a határvédelemre, és természetesen idézőjelben nem a kamat- és árstopra. Ezekből elég nehéz megmondani, hogy vane egyáltalán programja a baloldalnak, vagy netán úgy gondolják, hogy a konkrét ígéretekkel csak baj van. Az előző önkormányzati választások ugyanis nem nélkülözték a sok-sok oldalas programokat. Sajnálatos tény, hogy ezeknek eddig töredéke sem valósult meg, választókerületemben nem lett semmi a Margit körúti épületek teljes felújításából, a meghirdetett bérlakásprogramból vagy a megígért további fejlesztésekből. Tisztelt Képviselőtársaim! Jól választani a lehető legtöbb tény és természetesen a jelöltek ismeretében lehet. Ezért tartottam fontosnak, hogy kitérjek azokra a tényekre, amelyek a baloldal által keltett zajban nem kapnak megfelelő hangsúlyt. Bízom abban, hogy a választópolgárok a teljesítményt, az eredményeket mérlegelve, a maguk és gyermekeik jövőjéért viselt felelősséggel döntenek majd Budán, Óbudán és az ország többi részén is. Köszönöm a figyelmet.
Köszönöm, miniszter úr. Tisztelt Országgyűlés! Napirend utáni felszólalásra jelentkezett Tuzson Bence képviselő úr, Fidesz-képviselőcsoport, államtitkár: „Az ország eddigi legnagyobb középiskolai beruházása indul Dunakeszin” címmel. Öné a szó, államtitkár úr.
Köszönöm a szót. Tisztelt Elnök Úr! Tisztelt Képviselőtársaim! Valóban egy nagyon komoly beruházásról szeretnék szólni, de mielőtt erről beszélnék, engedjék meg, hogy néhány gondolatot megosszak a választókerülettel kapcsolatban. [[18.00]] Immár sok alkalommal beszéltünk róla, hogy bizony ez a választókerület, Dunakeszi, Fót, Göd, Csomád, Csömör, Erdőkertes és Veresegyház térsége az, amely az ország egyik leggyorsabban fejlődő térsége. Ez nemcsak agglomerációs mivoltából következik, nemcsak abból, hogy a lakosságszám növekedett meg az utóbbi időben, hanem bizony itt olyan emberek élnek, hagyományosan olyan emberek, akik alkotni szeretnek, összefogni és együtt csinálni valamit. És, tudják, ez úgy van, hogy ha valaki ebbe a térségbe beköltözik, egy idő után átveszi ezt a mentalitást, az összefogás mentalitását, az erő mentalitását, és együtt, bizony, ha cselekszünk, akkor komoly dolgokat lehet létrehozni. És, igen, ebben a térségben komoly útfejlesztések valósultak meg, megvalósult az M2-est a 2-es úttal összekötő út például, nagyon sok iskolai beruházás valósult meg, 15 olyan iskolai beruházásunk van, amely befejeződött az utóbbi időszakban, és nyolc még folyamatban is van, ezenkívül sportberuházások is szép számmal valósultak meg. S a legutóbbi találkozásunk óta is jó pár döntés megszületett, iskolafejlesztésekkel kapcsolatos döntés, így például a fóti keresztény iskola esetében is egy tervezésre kapott az iskola támogatást, hogy elindulhasson annak az iskolának az új épületének a megtervezése. De a közlekedésfejlesztés területén is komoly előrelépések vannak, régi vágyuk a csömörieknek, hogy egy új csomópont jöhessen létre a Laki úti kereszteződésnél, ott egy körforgalomra van szükség, és erre most 190 millió forint támogatást kapott az önkormányzat, így ez a beruházás is megvalósulhat. Nagyon fontos, hogy mindig azt tartottuk szem előtt, hogy olyan beruházásokat támogassunk, amelyek az embereknek az igényét elégítik ki, és amelyek az életminőséget erősítik meg a térségben. És így kerül sor most egy olyan beruházásra, amely valóban Magyarország eddigi legnagyobb középiskolai beruházása. Egy új campus, egy diáknegyed fog megvalósulni, amely két iskolából fog állni: egy gimnáziumból, egy olyan gimnáziumból, amelynek két tannyelvű osztályai is lesznek, és emellett meg fog valósulni egyszerre egy szakgimnázium is, amely amellett, hogy gimnáziumi képzést fog tudni adni, ki fogja tudni elégíteni azokat az igényeket, amelyek a környező cégeknek, vállalkozásoknak az igényei, és szakemberképzésre is alkalmas lesz. Olyan iskola lesz ez, amilyet nagyon ritkán lehet Magyarországon látni, és talán mintaként is szolgálhat, hiszen a két iskola együttműködése és az ehhez kapcsolódó intézményrendszer egy nagyon komoly intézményrendszer lesz. Meg fog valósulni itt két sportcsarnok, két nagyon komoly sportcsarnok, sportpályák lesznek külön futópályákkal, a két épületet egy nagy ebédlő, étkező köti össze, amely szinte konferencia-központnak is megfelel, 450 fő befogadására lesz képes, és specialitása lesz ennek az intézménynek az is, hogy előadó is lesz benne, tehát olyan előadó, amely 120 fő befogadására képes előadó lesz. És emellett a városnak egy komoly uszodája is meg fog itt valósulni, egy 33 méteres uszoda, amely alkalmas lehet arra, hogy nemzetközi vízilabda-mérkőzéseket lehessen tartani, tehát a nemzetközi szabványoknak is megfelelő lesz. 25 méter széles lesz, tehát méretében akkora lesz, amekkorát bizony a vízilabda-mérkőzéseknél, tehát a nemzetközi mérkőzéseknél is használni tudunk, és minden felszereltsége is olyan lesz, hogy megfeleljen minden nemzetközi szabványnak. (Az elnöki széket dr. Hiller István, az Országgyűlés alelnöke foglalja el.) Emellett az iskola elhelyezkedése is olyan, hogy nemcsak a dunakeszieket tudja kiszolgálni, hanem ki tudja szolgálni a környékbeli települések diákjait is, hiszen ez az ország legnagyobb tankerülete, itt van a legtöbb diák, ezért biztosítani kell azt, hogy mindenki eljuthasson ide. Ezért a megközelíthetőséget biztosítani kell Göd felől is, a megközelíthetőséget biztosítani kell Fót irányából is, kerékpárúttal is akár, ezért az iskola elhelyezkedése olyan, hogy közúton pár perc alatt elérhető az iskola, de elérhető kerékpárúton is. Összességében elmondható tehát, hogy ez a beruházás olyan beruházás, amelyik Magyarország legnagyobb középiskolai beruházása, nem volt még ilyen Magyarországon, és példaként szolgálhat az egész ország számára. Köszönöm szépen, hogy meghallgattak. [[Taps a Jobbik soraiban.]]
Jó estét kívánok! Köszönöm szépen. További napirend utáni felszólalásokkal folytatjuk munkánkat. Kálló Gergely képviselő úr, a Jobbik képviselője szólhat öt percben: „Ügyeink” címmel. Parancsoljon!
Köszönöm, elnök úr. Tisztelt Ház! Tisztelt Képviselőtársaim! A mai nap reggelén megkérdezték tőlem, hogy egy esetleges, április 3-án megtörténő ellenzéki győzelem után milyen országra ébredhetünk hétfő reggel, másnap, hétfő reggel. Mielőtt elmondom, hogy mit válaszoltam a kérdezőnek, egy kicsit bemutatnám a kétéves parlamenti munkámat a költségvetési módosító javaslataim vonatkozásában. Mióta parlamenti képviselő vagyok, 86 darab költségvetési módosítót adtam le a körzetem településeiért: négy darabot Iváncsára, Kulcsra négy darabot, Nagyvenyim hat darab, Rácalmás négy darab, Pusztaszabolcsra 12 darabot, Perkátára 7 darabot, Dunaújváros a lélekszámot tekintve 26 darab, Ercsi 6 darab, Adony 6 darab. Mit tartalmaztak ezek a javaslatok? Utak fejlesztését, épületek felújítását, kastélyfelújítást, hogy a turizmust tudjuk fejleszteni, leaszfaltozását olyan utaknak, amelyek már régóta váratnak magukra. És tudják, hogy mi a közös sajnálatos módon ebben a 86 darab módosító javaslatban? Hogy önök egyiket sem voltak hajlandóak támogatni. És miért nem? Azért, mert a körzetünkben a többség már olyan vezetés alatt él, amely politikailag önöknek nem szimpatikus. Mindezt meg is fejelték azzal, hogy az országban másodjára egy különleges gazdasági övezetet hoztak létre, amellyel extra terhet jelentettek számunkra. És akkor most jöjjön a válaszom! Április 4-én, április 4e után egy olyan világban fogunk élni, ahol az ilyen módosító javaslatokat pártállástól függetlenül el fogjuk fogadni, amennyiben azok a lakók érdekeit szolgálják. Önök nem fogadták el azt, hogy Rácalmáson a főutat felújítsuk, és leaszfaltozzunk utakat. Mi el fogjuk fogadni, hogyha ez a lakosság igénye. Önök nem fogadták el például azt, hogy a Szapáry-kastélyt vagy a Springer-kastélyt Pusztaszabolcson, illetve az előzőt Ercsiben felújítsuk, és ezáltal vonzóvá tegyük turisztikailag a településeket, vagy odaadjuk az embereknek, hogy élvezzék közösségi házként. Önök nem fogadták el megannyi csatornázási fejlesztési javaslatunkat, önök nem fogadták el azt, hogy rendbe hozzuk a piaci területeket, mondjuk, Dunaújvárosban mi el fogjuk fogadni akkor, hogyha ez a lakosságnak az igénye. Egy ilyen világra tudnak majd reggel ébredni. Megszüntetjük az urambátyámrendszert, és a forrásokat végre nem pártpolitikai alapon fogjuk visszaosztani. Mi nem fogjuk befenyegetni a polgármestereket, hogy csak akkor kapnak TOP-os pályázatot, „Magyar falu” programos pályázatot vagy bármit, hogyha odaállnak a kormányzó párt mellé. Egyet ne felejtsenek el ugyanis, uraim! Önök, amikor büntetik a településeinket vagy büntetik Dunaújvárost, nem a parlamenti képviselőt büntetik, még csak nem is a polgármestert büntetik; büntetik az önök szavazóit is, mert a fideszesek is szenvednek a megvonásoktól. Mi ezt a rendszert biztosan fel fogjuk számolni. És engedjenek meg nekem egy kitekintést! Sokan tudják, hogy a körzetünk inkább ipari jellegű, gyárak helyezkednek el, termelés folyik. És ha már a gyárakról beszélünk, két dolgot hadd jegyezzek meg! Április 4e után biztosak lehetnek abban, hogy mi nem engedünk bár nem vagyunk fejlődésellenesek és gyárellenesek, de nem engedünk olyan fejlesztéseket, amelyek nagyban befolyásolják egy település életét, de a településen élőket nem kérdezik meg róluk, gondolok itt az SK Innovationnek a gyárára. És egy másik gyárat is hadd említsek meg, amelyet már rengetegszer felhoztam itt a parlament falai között: a vasművet. Mi nem négyévente fogunk odamenni a vasműhöz és segítséget ígérni, hanem mi mindig dolgozni fogunk 4500 magyar munkavállalóért. Az elmúlt két évben csak a parlament falain belül 18-szor szólaltam fel a vasműért. Önök semmit nem tettek azért, hogy ne két részletben kapják meg a dolgozók a fizetésüket. Önök semmit nem tettek azért, hogy a kollektív szerződés életben maradjon. De most, mint minden választás előtt, mennek parádézni kell a szavazat. Nincs önöknek hitelük. Köszönöm a szót. Maradok a körzetem szolgája. [[Taps a Jobbik és a DK soraiban.]]
Köszönöm szépen. A következő napirend utáni felszólalást Z. Kárpát Dániel képviselő úr mondhatja el ő a Jobbik képviselője „Meddig még?” címmel. Parancsoljon! [[18.10]]
Tisztelt Elnök Úr! Tisztelt Ház! Akik hitelkárosultként, banki károsultként követik a parlament munkáját, eddig is szembesülhettek Európa legkegyetlenebb kormányával, de ez a kormány képes volt újabb fokozatra kapcsolni az utóbbi időben, most már meg sem kísérelnek a témában válaszolni, hanem a bolsevik hazugsággyárban kifőzött két-három panelt cserélgetik egész nap. Ma mégis volt egy kivétel, hiszen van egy ejtőernyős a kormányban, Répássy államtitkárra gondolok, aki itt volt a 2010-et követő időszakban, és akkor javára legyen mondva igyekezett szakmai vitákba bocsátkozni ellenzéki képviselőkkel. Neki talán nem szóltak minden egyes válaszadásánál, csak a legtöbbnél, hogy változott a módi, és bizony megpróbálta megmagyarázni a megmagyarázhatatlant. Ma újra azt hallottuk a kormánytól, ami végtelenül irritál bennünket és egyébként több százezer magyart , miszerint ők segítettek az évszázad legnagyobb pénzügyi szemfényvesztését követően. Ezzel szemben azt látjuk, hogy az egész problémakör 2001-ben egy fideszes kormányzás alatt szabadulhatott ki szellemként a palackból, amikor is egyoldalú szerződésmódosításokat illető lehetőségek kapuját szélesebbre tárták, de azt is látjuk, természetesen nem kihagyva a 2002-2010 közötti elképesztően rossz felügyeleti, elképesztően rossz magyar nemzeti banki és akkori kormányzati gyakorlatot, 2010 után ez a szörnyeteg egyértelműen elszabadult. Ez a szörnyeteg úgy szabadult el, hogy több mint 18 ezer kilakoltatás következett be a Fidesz-kormányok regnálása alatt. 2006-2020 között pörgött fel valami elképesztően ez az undorító és kvótaalapon működő kifosztógépezet, hiszen azt látjuk, hogy 2016-ban 3474 kilakoltatásra került sor, egy évvel később már több mint 3600-ra, 2018-ban 3200 és 2019-ben is 3100 olyan kilakoltatást foganatosítottak, amely tényleg kvótára történt és folyhatott, hiszen a kormány megállapodott a végrehajtókkal és csapataikkal, hogy negyedévente hány embert szabad utcára tenni a saját otthonából, „természetesen” elhelyezés nélkül. Azt látjuk időközben, hogy a kormány kötött egy paktumot az EBRD-vel is, egyébként a Bankszövetséggel is megállapodott, és ezeken a papírokon jellemzően azt vállalta, hogy a károsultak helyzetének rendezése érdekében egy forintot sem áldoz fel, és nem sérti az érintett banki érdekeket. Répássy államtitkár ma nagyon büszkén mondta el, hogy ők 256 forintos akkori piaci árfolyamon váltották át a devizahiteleket, és hogy ez milyen jó döntés volt szerinte, merthogy ma már 340 forint fölé rontották a forint árfolyamát. Mi pedig azt mondjuk, hogy már 2012-ben a kormány előtt volt az asztalon a hitelek felvételkori árfolyamának forintosításáról szóló javaslat, magyarul az, hogy ha valaki 160 forinton vette fel az úgynevezett hitelét, annak ne a piaci árfolyamon, hanem a felvételkorin forintosítsák azt. A helyzet az, hogy ezt nemcsak mi, jobbikosok mondtuk akkoriban, ezt nemcsak civilek mondták, de volt az igazságügyi és alkotmányügyi bizottságnak egy devizaeladósodással foglalkozó albizottsága fideszes vezetéssel, fideszes prominensekkel, és ennek a jelentésében feketén-fehéren gyakorlatilag fideszesek szólították fel a Fidesz-kormányt, hogy vizsgálják meg ennek a lehetőségeit. A vizsgálat nem lett volna olyan bonyolult, hiszen a Magyar Nemzeti Bank még a számítások terhét is levette a kormányról, tehát tökéletesen lehetett látni, hogy mennyibe kerülne ez a megoldás, vagy akár a végtörlesztés által kitágított dimenzióban az a lehetőség, hogy legalább a végtörlesztés által a szerencsésebbeknek biztosított kedvezményes árfolyamon váltsák át ezeket az úgynevezett hiteleket. Ez sem történt meg. Jött az összeomlás, jöttek a kilakoltatások, jöttek a kvótára utcára tett emberek, és jött egy paktum egy olyan bankárkormány részéről, amely egyértelműen lepapírozta, hogy nem kíván az emberek, a károsultak érdekében kiállni. Ezenközben már kezdjük érteni a miérteket, hiszen kiderült az, hogy a kormány egyik államtitkára feltételezhető módon egy aljas bűnszervezetet hozott létre azokkal a végrehajtókkal, akik kilakoltatás előtt álló családokról húztak le milliókat. Ennél gyomorforgatóbb tettet igen nehéz elképzelni, nem is tudunk most az európai politikatörténetből hasonlókat idézni. Azt látjuk, hogy míg más országokban, minden más európai országban ez egyértelmű lemondással és az igazságügy-miniszter lemondásával is járt volna, Magyarországon a bolsevik hazugsággyár még ezt is próbálja átfordítani, megmagyarázni. Éppen ezért arra kérek minden felelősen gondolkodó hazafit, hogy ne higgyen a fideszes bolsevikok hazugsággyárának, ne higgyen szirénhangoknak, egyedül az Egységben Magyarországért és az ellenzék egységben képes ezt a förmedvényt leváltani és végre elhozni az igazságtételt az összes banki és hitelkárosultnak Magyarországon. Köszönöm a figyelmet. [[Taps a Jobbik padsoraiból.]]
Köszönöm szépen. Ander Balázs képviselő úr, a Jobbik képviselője következik: „Jólétet és szabadságot Dél-Somogynak is!” címmel. Parancsoljon!
Köszönöm a szót, elnök úr. Tisztelt Képviselőtársaim! Elég volt! Elég volt a fiatal demokratából öregedő nersevikké válók uralmából! Elég volt abból, hogy a rendszerváltás előtt egy normálisabb párttitkár attól, amit ők most ott művelnek, már bizony szégyellte volna magát, és lesült volna a képéről a bőr! Elég volt abból, amit ma is hallhattunk, hogy szakmányban fasisztáznak meg kommunistáznak, miközben egyébként ők maguk valósítják meg azt a rákosista dogmát, hogy bizony aki nincs velük, az ellenük van, és szítják ezt a polgárháborús hangulatot, magukévá tették ezt a polgárháborús megszállottságot. Elég volt abból, tisztelt képviselőtársaim, ott, Dél-Somogyban is, hogy csak azért uszítanak, hogy tovább tudjanak lopni, csak azért hazudoznak és fűtik a gyűlöletet, hogy a tolvajlásukat ezzel tudják fedezni. Elég volt ott, Dél-Somogyban is nagyon sok ember számára, hogy miközben a kedvezményezett agrárbáróik adott esetben a NER ideje alatt mintegy 15 milliárd forintnyi állami támogatásban részesülnek, addig Árpád-kori falvaink sorvadnak. Szóval, miközben az aranyeső, miközben a közpénzmilliárdok a NER jó cimboráinak jutnak, addig a cselédsors megmarad továbbra is a magyarnak az elmúlt 12 esztendőben is. Elég volt, tisztelt képviselőtársaim abból, hogy a hatalom birtokosai úgy érezzék, hogy nem lehet őket számonkérni. Elég volt abból, hogy elfelejtették, ők is szolgái, nem pedig urai ennek a nemzetnek. Elég volt abból, hogy az emberek bizony képviselőnek választották őket, nem pedig helytartónak. Tisztelt Képviselőtársaim! Négy éve beszéltem egy limnológiai érdekességről, a rojtosszájú halakról. Fel kell idézni ezt újra: mik is ezek az állatkák? A vízilovak hátsója körül tanyáznak, a vízben tanyázó vízilovak hátsója körül, és az ürüléküket fogyasztják. Ha a NER-t egy ilyen mindent felzabáló, száz- és ezermilliárdokat felzabáló vízilónak képzeljük el, akkor ezek a vidéki NER-kiskirályok, NER-sameszok, ezek a rojtosszájú halak, igaz, hogy őnekik már nem milliárdok, csak néhány tíz- és százmilliók potyognak le azokból a közpénzekből, amelyek egyébként az ott élő, a vidéki körzetekben élő magyar embereket illetnék, de azokat is ellopják. Képviselőtársaim, meghallottuk azt a hangot, hogy az árkokat be kell temetni, a falakat le kell rombolni egymás között, és békejobbot kell nyújtani pártállásra való tekintet nélkül minden becsületes, hazáját szerető embernek. Ezért született meg ott, Dél-Somogyban is az összefogás. Megtisztelő az a bizalom, ami pártfüggetlen, baloldali vagy éppen a Fideszből kiábrándult emberek oldaláról megnyilvánul. Azt tudom nekik ígérni, amit egyébként példaképpen Nagyatádi Szabó István is tett, a csizmás képviselő, az Országgyűlés első paraszti származású képviselője, aki azt mondta: kétszer felálltam már a bársonyszékből és hazamentem kapálni, és ha nincs rám szükség, akkor megteszem harmadszor is. Április 3-án a dél-somogyi emberek el fogják dönteni, hogy szükség vane az ő képviseletükre itt, a nemzet templomában. Én azt tudom ígérni, hogy megalkuvás nélkül képviselni fogom Dél-Somogy érdekeit, azt, hogy ezt a térképről lesöpört, leradírozott térséget helyezzék vissza oda, arra a piedesztálra, ami egyébként megilleti. Képviselőtársaim! Tisztelt Dél-somogyi Polgárok! Elég volt a reménytelenségből! Elég volt a jogfosztottságból! Elég volt a NER uralmából Dél-Somogyban is! Igazságot és jólétet Dél-Somogynak! Köszönöm a figyelmüket. [[Taps a Jobbik padsoraiból.]]
Köszönöm szépen. Varga-Damm Andra képviselő asszony, független képviselő a következő napirend utáni felszólaló, „A bunyevácoknak, mint önálló nemzetiségnek, járnak ugyanazon jogok, amelyek a többieknek” címmel. Parancsoljon! [[18.20]]
Köszönöm a szót, elnök úr. Tisztelt Ház! Tisztelt Képviselőtársaim! Az anyanyelv világnapja van ma, érdekes módon a nagy nemzeti kormánypárti közösségből ez ma senkinek nem jutott eszébe. Míg népek sokaságának tartják tiszteletben kormányok és nemzetközi szervezetek saját nyelvüket, népi identitásukat, elismerik nemzetiségként, addig Magyarországon, annak ellenére, hogy sok embernek anyanyelve a bunyevác, őrzik kultúrájukat, nemzeti identitásukat, nem hajlandó a magyar kormányzat kezdeményezni az Országgyűlésnél a bunyevácok nemzetiségként való elismerését. A bunyevácok egy eredetileg a Balkánon élő délszláv nép, amelynek része utóbb Észak-Bácskában, a Baja-Szabadka-Zombor háromszögben talált magának új hazát. A bácskai bunyevácok itt évszázadok óta megőrizték anyanyelvüket, megteremtették annak irodalmi változatát, nemzetiséggé váltak. A népszámláláson a nemzetiségre és az anyanyelvre adandó kérdésre is önálló kategóriát alkotott a bunyevác, a Monarchiában is, a két világháború között is és még a népi demokráciában is. Magyarországon is elismert nyelv volt ez, Szerbiában körülbelül három éve újrasztenderdizálták, és Szabadkán hivatalos nyelv ismét, amit a magyar képviselők is ott megszavaztak. A Magyarországon jelenleg fennálló rend szerint, aki a népszámláláson bunyevácnak vallja magát, azt automatikusan beírják utólag a horvátok közé úgy, hogy nem tartoznak a horvát nemzetiséghez semmiféle értelemben. Az Európa Tanács Miniszteri Bizottsága által elfogadott keretegyezményt a nemzeti kisebbségek védelméről, Magyarország az elsők között írta alá 1995-ben. A legdemokratikusabb módon bánik egyébként hazánk a nemzetiségekkel formálisan, de ha a kisstílű politikai játszmák úgy kívánják, nem lehet nemzetiség egy tényleges nemzetiség, hanem mindenféle alap nélkül besorolják egy másikba. A keretegyezmény betartásának rendszeres ellenőrzését egy független testület, a tanácsadó bizottság végzi, amelynek tagjai 2016-ban a Magyarországról szóló negyedik véleményükben a következőt írták: azon személyek, akik bunyevácnak vallották magukat, ezt joggal tették, a lehetőség még megvolt, hogy bármely nemzetiséget megnevezzenek, azonban meg kell jegyezni, hogy azokat, akik bunyevácnak vallották magukat, hozzáadták a horvátokhoz. A tanácsadó bizottság szerint ez az eljárás népszámlálás során gyűjtött adatok feldolgozására nem egyeztethető össze a szabad identitásválasztás jogával, amit a keretegyezmény 3. cikke biztosít. A magyarországi bunyevácok alapvető kisebbségi jogainak megtagadása a szerződés más pontjait is egyértelműen sérti. Nem taníthatják anyanyelvüket, megvonják tőlük a nemzetiségi kultúrájuk ápolásához szükséges feltételeket, és erőszakosan olvasztják be őket a horvátságba; olyannyira, hogy rendre ellopják tőlük ünnepeiket, maguk által kialakított rendezvényeket a horvátok és bizonyos önkormányzatok maguknak sajátítanak ki, azaz nemhogy nem ismerik el önálló nemzetiségi létüket, hanem még rendre megalázzák őket. Az Európa Tanács tanácsadó bizottságának tagjai legutóbb 2019 decemberében jártak Magyarországon, ekkor az ötödik jelentést készítették el, és továbbra is kifogásolták a bunyevácok horvátok közé sorolását, sőt az 54. pontban azt írták: nyomatékosan felszólítják a hatóságokat, hogy tartsák tiszteletben egyes, kizárólag a bunyevác közösséghez csatlakozó személyek szabad identitásválasztásának jogát, és ne vonják össze őket egy másik csoporttal, amellyel a szabad akaratukból nem hajlandók azonosítani magukat. A bunyevácok jogait az említett keretegyezményen kívül az alkotmány is garantálja, és természetesen megfelelnének a kisebbségi törvénynek is. Mivel a magyar állam Horvátországgal kötött azon megállapodása, hogy a népszámlálás során magukat bunyevácoknak, sokácoknak vagy bosnyákoknak vallókat minősítsék horváttá, alkotmányellenes, ezért a nemzetközi szerződésekbe ütközik, semmis. Hazánkban olyan településeken is, ahol korábban nyoma nem volt az adott nemzetiségnek, néhány ember az etnobiznisz keretében kisebbségi önkormányzatot alapíthat akkor is, ha nem beszélik a kisebbség nyelvét és ápolják hagyományait. Ezzel szemben olyan településeken, ahol évszázadokon keresztül éltek és élnek ma is bunyevácok többszázas vagy ezres számban, nem taníthatják táncaikat, dalaikat, nyelvüket, a Bajai Városi Könyvtárban például nem lehetnek bunyevác nyelvű könyvek és újságok. Nemsokára népszámlálás lesz. A népszámlálás alapozza meg azt, hogy a következő időszakban a nemzeti kisebbségek hogyan tudják magukat az országunkban képviselni. Semmi értelme nem lesz annak, hogy a népszámlálást megtartsák, és a nemzetiségekre kérdezzenek, ha a bunyevác nemzetiség továbbra is hiába vallja magát annak, a horvátba fogják beleolvasztani. Azt kérem mind az országgyűlési képviselőktől, mind a kormánytól, hogy hagyják abba ennek a nemzeti kisebbségnek a megalázását, hagyják abba az ő jogsértéseiket, és abban az esetben, ha ezen a magyar kormány nem fog változtatni, magam fogom kérni, hogy emberek sokasága ne vegyen részt a népszámláláson, azt bojkottálja, hiszen ha hazugságon alapul azoknak az eredménye, semmi értelme annak. Köszönöm szépen.
Köszönöm szépen. Steinmetz Ádám képviselő úr, a Jobbik képviselője, az Országgyűlés jegyzője a következő: „Mi lesz április 3-a után?” címmel. Parancsoljon!
Köszönöm a szót, elnök úr. Tisztelt Országgyűlés! Egy mondattal: jobb lesz. Április 3-a után jobb lesz, hiszen Magyarország több régiója, így szűkebb hazám, Somogyország is egyike az Európai Unió legszegényebb régióinak. A magyar fizetések és nyugdíjak messze elmaradnak ugyanis az uniós átlagtól, míg a somogyi bérek és nyugdíjak a magyarországi átlagtól. Tizenkét évnyi fideszes kormányzást követően még mindig rengeteg a szegény ember, akik számára a hó végén a sárga csekkek befizetése is komoly nehézséget okoz. Mit kínál számukra az egységes kormányváltó ellenzék? A családi pótlék duplájára emelésével, a közmunkásbér markáns emelésével, a minimálnyugdíj növelésével és a minimálbér adójának csökkentésével elősegítjük a legszegényebb, legnehezebb sorsú honfitársaink boldogulását. Az új kormány addig fogja emelni a béreket, ameddig meg nem áll a pedagógusok, a rendőrök, az egészségügyi szakdolgozók, valamint a szociális szféra munkavállalóinak elvándorlása. Bizony, Marcali térsége is különösen érintett az elvándorlással. Ha hiszik, ha nem, minden harmadik itt élő somogyi polgár közeli hozzátartozója keresi a kenyerét külföldön, vagy éppen az ország egy másik területén, a szülők, nagyszülők pedig rendszerint csak Skype-on tudnak beszélni a gyermekeikkel és az unokáikkal. Az új kormány kiemelt célja lesz továbbá, hogy az egészségügy fejlesztésével a magyarság várható élettartama megnőjön, amelynek érdekében csökkenteni fogjuk az egyébként döbbenetesen hosszú várólistákat. Kérem, ne üljenek fel a fideszes propagandának! A marcali kórházat nem fogjuk bezárni, szemben Rétvári államtitkár úr állításával, hanem éppen ellenkezőleg, meghallva a somogyi emberek kérését, fejleszteni fogjuk azt. Szeretném önöknek is jelezni, hogy a marcali kórházban osztályokat csak a Fidesz zárt be az elmúlt években. Továbbmegyek: megszüntetjük az oktatás túlzott központosítását. Az intézményeket igény szerint visszaadjuk az önkormányzatoknak. Biztosítjuk a tanároknak a tanszabadságot, digitálissá tesszük a tananyagot, és ami a legfontosabb, a diákok terheit csökkentve versenyképes tudást fogunk adni nekik, amely tudás birtokában, felnőtté válva tisztességes bért fognak tudni keresni. Ami már régóta az emberek bögyében van itt, Magyarországon: felszámoljuk a korrupciót, a pofátlan lopást, csatlakozunk az Európai Ügyészséghez. Korrupcióellenes ügyészséget állítunk fel, hogy ne a politikusok családtagjai nyerészkedjenek abból a pénzből, amit milliók felemelkedésére kapunk az Uniótól. Az új kormány a határőrség önállóságának visszaállításával meg fogja védeni Magyarországot az illegális migrációtól. Na de átvilágítjuk azt a több tízezer gazdag migránst is, akiket a Fidesz engedett be busás haszonnal az országba. Fellépünk mindenfajta diszkrimináció ellen, származása, világnézete vagy éppen oltatlansága miatt nem szenvedhet senki hátrányt, és nem lesz kötelező az oltás sem. Azonnal leállítjuk az értelmetlen presztízsberuházásokat, például a hajdúnánási MotoGP-pálya építését. A fenntarthatatlan, üresen kongó stadionok helyett tornatermeket fogunk építeni. Átláthatóvá és teljesítményalapúvá tesszük a sportfinanszírozást, a magyarok adójából nem fogjuk külföldiek sportolását támogatni. Elkezdjük a felkészülést az euró bevezetésére, és addig is egy erős forinttal harcolunk az infláció ellen. 5 százalékra csökkentjük az alapvető élelmiszereket terhelő, egyébként Európa-rekorder 27 százalékos áfát. A fideszes médiahatóság uralmát megszüntetjük, felszámoljuk az állami pénzekből fenntartott propaganda- és hazugsággyárakat. Új alkotmányt adunk a nemzetnek, amelynek elfogadásáról a választópolgárok fognak népszavazáson dönteni. Felszámoljuk a Magyarországon kialakult fullasztó légkört, amiről már évek óta beszélünk és tapasztalhatjuk. [[18.30]] Jogbiztonságot és kiszámítható környezetet biztosítunk mindenkinek, hogy ne a Fideszhez való elvtelen lojalitás, hanem végre a tudás és a szorgalom alapján lehessen előrébb lépni. Április 3-a után ezt kívánjuk és ezt kínáljuk a magyar nemzetnek. Köszönöm szépen, hogy meghallgattak. [[Taps a Jobbik soraiban.]]
Köszönöm szépen. Bencsik János képviselő úr következik ő független képviselő , „A polgári Magyarországról” címmel mondhatja el véleményét. Parancsoljon!
Köszönöm, elnök úr. Tisztelt Fideszes Képviselő Hölgyek és Urak akik most kis számban képviseltetik magukat! Mondom önöknek, hogy Magyarország előre megy, nem hátra önök Széchenyit lecserélték Kádárra. Én tényleg nem vártam sokat önöktől ebben a kampányban, de azt, hogy az állampárti propagandát sikerült ötvözniük a kocsmai mulatósok hangulatával, az, azt gondolom, hogy tényleg egy politikatörténeti kuriózum. Harminc éve indultak a Roxette slágerével, 2002 Kossuth terét még a Kormorán dalai fémjelezték, most pedig eljutottunk ehhez a talponálló hangulatát idéző dajdajozáshoz. Ez lett a polgári Magyarország ígéretéből. Gratulálok önöknek! Büszkék lehetnek erre a minőségi változásra! Az ellenzéki pártoknak, a hatpárti ellenzéknek lett volna lehetősége vonzóbb alternatívát kínálni. Márki-Zay Péter a tavalyi év végén úgy állt színpadra, mint a legnagyobb reménysége ennek. A NER boszorkánykonyhájában el is kezdődött a fejvakarás, hogy hogyan fognak megkaraktergyilkolni egy hétgyermekes családapát, akihez semmiféle korrupciós botrány nem köthető. Aztán kiderült, hogy nincs is szükség karaktergyilkos kampányra, megteszi ezt maga a miniszterelnök-jelölt. Azóta is bármelyik élő videóját megnézzük Márki-Zay Péternek, ontják magukból az abszurdabbnál abszurdabb kijelentéseket. Ezzel gyakorlatilag a fideszes propagandistáknak nincs más munkája, csak megnézni és kitenni ezeket a videókat, nem kevés közpénzből finanszírozott Facebook-hirdetéssel megfejelve, tegyük ezt azért hozzá. De tudják, hogy mi a legszomorúbb ebben az egészben? Az, hogy időben visszarepültünk mintegy másfél évtizedet. Politikai értelemben ma az ország ugyanúgy Orbán Viktor és Gyurcsány Ferenc befolyási zónája, befolyási övezete, mint volt 2006-ban. Kidobtunk az ablakon az életünkből tizenhat évet, teljesen feleslegesen. Pontosabban egyvalami változott mégiscsak, a színvonal, és ez sem jó irányban. A politikának velejárója az indulat, és soha nem volt hiány indulatokból a politikában, de az azért mégiscsak példa nélküli, hogy egy kampányt végig lehet úgy tolni, hogy bármiféle érdemi mondanivaló, program vagy félig-meddig komolyan vehető ígéret legyen akármelyik oldalról, elég pusztán a másik oldalt démonizálni. Korábban legalább arra vették a fáradságot, hogy hazudjanak valamit az embereknek. Most már ez sincs. Fogalmunk nincs, de tényleg, szó szerint fogalmunk nincs, hogy mit akar kezdeni, mihez kezdene ez az ellenzék ezzel az országgal tizenkét év Orbán-rendszer után, mint ahogy arról sincsen fogalmunk, hogy ha marad a mostani garnitúra, akkor mégis miből és hogyan tervezik visszafizetni azt a több mint ezermilliárd forintos hitelt, amit arra vettek fel, hogy a választások előtt szavazatszerzési célból szétosztogassák. Az önök ajánlata kimerül annyiban, hogy bukjon Orbán vagy vesszen Gyurcsány. Ez az ajánlatuk az embereknek, és ezzel le is tudták ezt. A szavazók hozzászoktak már ahhoz, mert önök hozzászoktatták őket, hogy a politikusoknak nem szabad hinni, főleg a választások előtt, hiszen fűt-fát megígérnek. Higgyék el, hogy a többség ezt tudja és beárazta. De azt azért mégiscsak elvárnák az emberek, hogy ha már azt hazudják nekik, hogy több pénz lesz, és mindenki jobban fog élni, akkor legalább elmondják, hogy ezt hogyan képzelik el, hogy legalább a látszatra ügyelnek, hogy van valami tervük. Nem azért, hogy ezt ők elhiggyék, hanem hogy legalább a méltóságuk maradékát meg tudják őrizni a saját szavazóikról beszélek. Ez a mostani választás ugyanis ezt veszi el az emberektől, a megmaradt méltóságukat, hogy legalább négyévente a politika annyira komolyan vegye őket, hogy lerak egy ajánlatot az asztalukra, és hazudik nekik valamit arról, hogy hogyan is lesz jobb az ő életük. Tudják, hogy mi van ehelyett? Megmondom, hogy mi van: kocsmai asztalcsapkodás van, bazári óbégatás van, szájszagú összeesküvés-elméletek és hiteltelen, csőcseléket hergelő lincshangulat. Ez az önök eredménye. A rendszerváltás hajnalán ebben az országban tömegek mentek el szavazni annak reményében, hogy őszintén hitték azt, hogy akit kitüntetnek a bizalmukkal, az majd az ő javukat fogja szolgálni. Nyilván ez az illúzió azóta szertefoszlott, az emberek nagyon régóta azért mennek el szavazni, mert nem a jót keresik, hanem a kisebbik rosszat. De most ez a választás lesz az első Magyarországon, amikor az emberek már abban sem hisznek, hogy a kisebbik rossztól remélhetnek valamit, pusztán büntetni akarják azt az oldalt, amelyiket gyűlölik vagy amelyiktől undorodnak. 2022 az elvárások nélküli, dühből szavazás éve lesz, és ezért az iszonyú állapotért a felelősség önöket terheli, az önök vállán nyugszik, és az önök politikai eredménye a parlamenti patkó mindkét oldalán. Úgyhogy ezzel a gondolattal keljenek fel minden reggel és feküdjenek le minden este a következő 41 napban, ami még hátravan ebből a választási kampányból. Köszönöm szépen a figyelmet. [[Szórványos taps a Jobbik soraiban.]]
Dúró Dóra képviselő asszony, független képviselő a következő, aki napirend utáni felszólalását elmondhatja: „Elég a Covid-diktatúrából!” címmel. Parancsoljon!
Köszönöm a szót. Tisztelt Elnök Úr! Tisztelt Országgyűlés! Egy oltásalapú társadalmat épített ki a Fidesz az elmúlt másfél-két évben. Ez az a szempont, ami minden mást megelőz. Az állami szférában már bevezették a kötelező oltást, tehát azt üzeni az állami dolgozóknak a kormány, hogy aki nem oltakozik, az ne is egyék. Nem az dolgozhat az oktatásban pedagógusként, aki jó tanár, akit szeretnek a gyerekek, akinek megfelelő a szakmai képzettsége, hanem aki oltott. Nem az lehet ma Magyarországon rendőr, aki ezt a hivatást választja, és jól végzi a munkáját, hanem aki oltott. Nem az dolgozhat az egészségügyben, a szociális szférában, a közigazgatásban és így tovább, a teljes állami szférát felsorolhatnám , aki jó szakember, hanem aki oltott. A Mi Hazánk Mozgalom egyedüliként tiltakozott ez ellen, az utcán tüntettünk, Orbán Viktor hivatala elé vonultunk, illetve az egészségügyi államtitkárság és az oktatási államtitkárság előtti tüntetésünkön is felemeltük a szavunkat ez ellen a diktatúra ellen. De ami talán még ennél is felháborítóbb, az az, ahogyan a gyerekekre akarják rákényszeríteni ezt az oltást. A Mi Hazánk Mozgalom Magyarországon az egyetlen párt, amely ellenzi a gyerekek oltását. Ott tartunk, tisztelt képviselőtársaim, hogy ha bárki egy osztályban koronavírusos lesz, akkor egészséges, oltatlan gyerekeket küldenek karanténba. Egészséges gyerekeket, úgy, hogy ehhez online oktatást nem biztosítanak, és a szülőknek sem jár ehhez pótszabadság. Ezt hívják úgy, hogy kényszerítés, ezt hívják úgy, hogy erőltetés. Egy olyan oltást akarnak ráerőltetni a gyerekeinkre, amelynek a hosszú távú hatásait senki nem ismeri, és amit eddig a kormány és a hozzá tartozó szakemberek mondtak róla, azoknak a döntő többsége hazugság volt. Nem igaz, hogy alig vannak mellékhatásai vagy azok legfeljebb egy-két napig tartanak. Az sem igaz, hogy élethosszig védenek ezek az oltások. Nem igaz, hogy akit beoltottak, az nem kapja el a betegséget és nem fertőzhet meg mást. Egy évvel ezelőtt Gulyás Gergely még ezt állította. Most már tudjuk, látjuk, hogy mindez hazugság volt. Ahogyan Orbán Viktor is hazudott, amikor azt mondta, hogy az oltás egy golyóálló mellény, és akit beoltanak, arról majd lepattan a vírus. Mára mindenki számára, úgy gondolom, világossá vált, hogy az oltás nem állítja meg ezt a járványt. Ugyanakkor a magyar kormány a magyar emberekkel szemben a vakcinagyártók oldalára állt és a multi cégek kiszolgálóivá züllött. Az, hogy mind az Európai Parlamentben, mind Magyarországon a magyar kormány zokszó nélkül elfogadta, hogy a vakcinagyártók kitakart szerződéseket tettek a megválasztott képviselők elé, illetve nem vállalnak felelősséget az oltásokért, azzal a magyar kormány egyértelműen a vakcinagyártók kiszolgálóivá züllött. Másrészről, hogyha a járványkezelés gazdasági következményeit nézzük, akkor is egyértelmű, hogy a kormány a multinacionális kereskedelmi láncokat, az óriási techcégeket, a kaszinókat megadóztathatta volna, vagy az egész gyógyszeripart, hiszen ezeknek még akkor is nőtt a bevétele, amikor mindenki más megélhetési nehézségekkel küszködött Magyarországon, és korlátozásokkal, lezárásokkal volt kénytelen élni. A Mi Hazánk Mozgalom az egyetlen párt, amely minden járványügyi korlátozást feloldana. Vissza kell hogy kapjuk az életünket, és felnőttként kell kezelni a magyar állampolgárokat, akik el tudják dönteni, hogy mit szeretnének kezdeni a saját testükkel. [[18.40]] Kezdettől fogva felemeltük szavunkat a diszkrimináció ellen, adományt gyűjtöttünk karácsony előtt a munkájukat elvesztő oltatlanoknak, több mint egy éve gyűjtöttük az aláírásokat a lezárások és a kötelező oltások ellen, folyamatosan tényfeltáró videókban és írásokban hoztuk nyilvánosságra az igazságot az oltások valódi következményeiről, létrehoztunk egy koronavírus-kutató központot, ingyenes jogsegélyszolgálatot működtetünk a megzsarolt embereknek, oltatlanoknak, alkotmánybírósági panaszbeadványokat tettünk közzé az egészségügyi dolgozók oltása, a védettségi igazolvány, a munkavállalók kötelező oltásával kapcsolatban, s tucatnyi vidéki és budapesti tüntetést is tartottunk. Ha április 3-án kellő felhatalmazást kap a Mi Hazánk Mozgalom és megkerülhetetlen politikai erővé válik a következő Országgyűlésben, akkor elérhetjük, hogy egyszer és mindenkorra véget vessünk a Covid-diktatúrának. Köszönöm a figyelmet. [[Taps a függetlenek soraiban.]]
Tisztelt Országgyűlés! Varju László képviselő úr, a DK képviselője szólhat most: „Mi történik Újpesten?” címmel. Parancsoljon!
Elnök úr, köszönöm szépen a szót. A parlament idei első ülésének napján is szeretnék egy rövid beszámolót adni arról, hogy a választókerületemben mi minden történik, hiszen az elmúlt hónapokból erre vannak okot adó fejlemények. Az önkormányzat vezetése fáradhatatlanul foglalkozik azzal, hogy források megteremtésével, lehetőségek kutatásával találja meg azt lehetőséget a több milliárd forint elvonása után kialakult helyzetben is, hogy milyen fejlesztési lehetőségek adódnak. Ebből szeretnék néhány példát mondani, hogy milyen eredményeket sikerült elérni. A legutóbbi beszámolóm óta három olyan kiemelten fontos ügy került a befejezés fázisába vagy indul el a következő hetekben, hónapokban, amelyeket fontosnak tartok. Hamarosan elkezdődhet a Szilas Multisport Bázis kivitelezése a fővárosi TÉR_KÖZ-pályázat támogatásával. A jelenlegi üres területen egy kisebb fogadótér létesül padokkal, kerékpártárolókkal. Kicsit beljebb kap majd helyet a fogadóépület, hőszigeteléssel, növényekkel, a tetején pedig napelemekkel. Fogadóépület kerül kialakításra, ahol porta, női és férfiöltözők, mosdók akadálymentes kialakításban is lesznek, és ezáltal a csoportos edzésre érkezők, akár civil szervezetek, sportegyesületek, iskolai csoportok komfortosan tudnak majd átöltözni, zuhanyozni, sportolni. Lesz egy új edzőrész is nyolc új szabadtéri edzőeszközzel. A kivitelezés során megújulnak a zöldfelületek, és 21 fát is kap a környezet, s lesz köztük díszkörte és hárs is, ha valakit még ez is érdekel, valamint cserjéket, évelőket ültet az önkormányzat. A beruházás szeptember végére készülhet el. Továbbá a terveink szerint szintén az idén fog befejeződni Káposztásmegyeren a Pácoló-Intarzia köz felújítása, a Szent István téren úgynevezett zöld főtér, és a Városkapunál egyhektáros új park kialakítása is. Azonban talán ezeknél is fontosabb az újpesti szakrendelőben megvalósuló fejlesztés. Az „Egészséges Budapest” program teszi mindezt lehetővé. Ennek keretei között az SZTK VII. emeletén egy vadonatúj mozgásszervi centrum kerül kialakításra. Lesznek a mágneses és masszázsterápia számára helyiségek, tornatermek, öltözők és kiszolgáló helyiségek. Emellett februárban megújult az intézmény honlapja, és bevezették az online időpontfoglalást. Márciustól a szakrendelő egy korszerűbb medikai szoftvert használ, illetve kihelyeztek két automata ügyfélfogadó oszlopot is. Ezek gyorsabbá, átláthatóbbá tették a betegadminisztrációt, ezzel együtt pedig a járványhelyzetben biztonságosabbá vált az intézet felkeresése. A radiológián áprilisban kezdődött a távleletezés, így augusztusra megszűnt a várólista az ultrahang- és a mammográfiai vizsgálatoknál, pedig 2019 végén összesen 1124 főt érintett mindez. A 2021-es „Egészséges Budapest” program keretében megújul továbbá a mentálhigiénés gondozó Nyár utcai épülete, újabb műszerek beszerzése és informatikai fejlesztések várhatók. Emellett kiemelt cél a jelenlegi kiváló csapat megtartása és további kollégák Újpestre hívása is, amit mi sem mutat jobban, mint hogy a napokban új szemészorvos érkezett és kezdett dolgozni a szakrendelőben. Tisztelt Képviselőtársaim! Ahogyan önök is láthatják, Újpest az Orbán-kormány önkormányzatokat sújtó politikájával megküzdve is törekszik a fejlődésre, s halad azon az úton, amit az ellenzéki pártokkal, frakciókkal, civil közösségekkel és az újpestiekkel közösen megálmodtunk. S azt kell hogy mondjam, aki ennek az ellenkezőjét állítja szórólapon, óriásplakáton vagy akár itt a parlamentben, annak azt tudom mondani, hogy az ég kék, a fű zöld, a Fidesz pedig hazudik. Köszönöm szépen a megtisztelő figyelmüket. [[Taps a DK soraiban.]]
Hajdu László képviselő úr, a DK képviselője a következő megszólaló: „Szinte lehetetlenné vált az önkormányzatoknak megalkotni a költségvetésük” címmel. Parancsoljon, képviselő úr!
Elnök úr, köszönöm a szót. Tisztelt Ház! E hónap végéig elkészítik az önkormányzatok a költségvetéseiket. A költségvetés-készítés akkor szabad, ha van hozzá szabad pénz is, amiből lehet költségvetést tervezni. Napirend utáni hozzászólásomban arról szeretnék szólni, hogy milyen körülmények között készülnek a költségvetések, különösen azoknál az önkormányzatoknál, ahol adóerő-képességet is mérnek. A 3200 önkormányzat közül körülbelül 750 olyan települési önkormányzat van, ahol erősebb az elvonás, és kevesebb az a pénz, amiből meg lehet szervezni a költségvetésnek egy olyan tervszerű változatát, amely tartalmazza a kötelező feladatellátást, tartalmazza a fejlesztéseket és egy olyan működést, amely hitel nélkül megvalósítható, hiszen még fejlesztésre sem kaphatnak az önkormányzatok hitelt, még megtérülő fejlesztésre sem. A körülményeket azért írtam be az anyag címébe, mert az alatt a 12 év alatt, amióta az önkormányzatiság irányítása e kormány feladatkörébe tartozik, azt tapasztaljuk, hogy mindig nehezebb, rosszabb körülmények között kell gazdálkodni, folyamatos az elvonás az önkormányzatoktól, és az örök átszervezéssel, például a közoktatás államosításával és más olyan intézkedésekkel, mint hogy megosztották a közigazgatást, s kormányhivatalra és önkormányzatra bontották a közigazgatási szolgáltatásokat, oly mértékű zavar keletkezett a települések irányításában, vagy pedig olyan költség a vidéki önkormányzatoknál, hogy kilométereket és napokat kell utazni ügyintézés céljából, noha előtte egy előadó, aki helyi ismerettel is rendelkezett, el tudta látni a helyi szolgáltatások szinte mindegyikét. Hatáskörelvonásokkal ez még nehezítve van, hiszen elvonták tőlünk az építéshatósági és településrendezési, telekmegosztási feladatokat. A telekmegosztás olyan helyszíni ismeretet igényel, amelynek a kormányhivatalhoz való telepítése majdnemhogy mosolyt fakaszt és nevetséges, de csak kínunkban nevetünk rajta. Úgy gondolom, hogy ilyen körülmények között a bevételeink is alapvetően korlátozottak. Korlátozza a bevételeinket az, hogy az indulásnál mindjárt a személyi jövedelemadó került száz százalékban elvonásra, majd a gépjárműadó elvonása két ütemben történt meg, ezt követően pedig az iparűzési adó 50 százalékának az elvonása 4 milliárdos árbevételig. De a legsúlyosabb az, hogy új adókat is bevezetett ez a kormány ezt úgy hívják, hogy szolidaritási hozzájárulás , ami az általam képviselt XV. kerületi önkormányzat esetében 1,5 milliárd forintra nőtt fel. Az induláskor, 2016-ban ez csak 260 millió forint volt, és évente növekvő arányban ma már 1,5 milliárd forintot von el a kormány. A magyarázat az, hogy az államosított iskolákat el kell tartani valamiből, és ezt mi fizessük meg. Ugyan elvették tőlünk a vagyonnal együtt, de mi fizessük meg a működtetését. Ilyen körülmények között nehéz fejleszteni. Összeadva 3,2 milliárd az az elvonás a 2022-es költségvetésből, amely ott maradhatna nálunk, hiszen saját bevételt vonnak el. Az emberek között járva és velük beszélgetve, Barkóczi Balázzsal, az én utódommal hiszen én húsz év után befejezem a pályafutásom a magyar Országgyűlésben, a törvényalkotásban azt halljuk az emberektől, hogy szeretnének kátyúmentes szép utakat, szép járdákat, szeretnének panelprogramot, és szeretnének szép zöld dolgokat. [[18.50]] Igen, mi is ezt szeretnénk, és az a 3,2 milliárd forint, amelyet sarcként elvonnak tőlünk ebben az esztendőben, az azt jelenti, hogy mindezekre csak korlátozott mértékben kerülhet sor, és azt kell mondjam, hogy ilyen körülmények között kell a magyar önkormányzatok mindegyikének okoskodni, ügyeskedni, hogy hogyan lesz egyensúlyi költségvetés. Ez nem ügyfélbarát önkormányzati működtetés, hanem úgy gondolom, hogy a helyi lakosságnak súlyos csapás, nem az önkormányzati polgármesternek büntetés, hanem az ott élő lakosságnak. Ezért április 3-án, úgy gondolom, hogy tudják a szavazók, hogy kire kell szavazni. Köszönöm.
Köszönöm szépen. Varga Zoltán képviselő úr, a Demokratikus Koalíció képviselője következik: „A Fidesz tönkretette Debrecen tömegközlekedését” címmel. Parancsoljon!
Köszönöm szépen a szót, elnök úr. Tisztelt Ház! És ez valóban így van, és kapaszkodjanak meg, bár szerintem nem nagyon fognak rajta csodálkozni: az ősbűn ebben az esetben is, mint oly sok más, a debreceniek számára kudarcos történetben, Kósa Lajossal kezdődött. Ő az, akinek a nevéhez köthető sok minden más kudarcos beruházás mellett többek között a több évet csúszó 2-es villamos projektje, ami amúgy olyan jól sikerült, hogy még tíz év elteltével is az új villamosok a kanyarokban még mindig sikoltoznak egy hibás konstrukcióváltás miatt, pedig évente köszörülik, koptatják, külön gépeket beszerezve a pályát, és mindhiába. És ha már a közlekedésnél tartunk, neki köszönhető a 12 éve bekövetkezett szolgáltatóváltás is a debreceni buszos tömegközlekedésben, amikor hogy is fogalmazzak finoman vitatható körülmények között kizárták az állami Volánt a pályázati lehetőségek közül, és jött helyette egy külsős céggel létrehozott konzorcium, melyet különben az a Kossa György irányít, akinek a neve számtalan Orbánig érő szálban megjelenik, és például a Debreceni Egyetemet tulajdonló alapítvány kuratóriumában is megtalálható. A Kósa által preferált konzorcium és itt egy zárójelet nyitnék: az ITK, tehát ez a Kossa-cég tömegközlekedési tapasztalattal abszolút nem rendelkezik, hiszen előtte LCD-kijelzőket építettek be buszokba, de ez tömegközlekedési menedzselésnek semmiképpen nem tekinthető gyakorlatilag becsapta a közvélemény mellett a debreceni közgyűlést is, hiszen nyereséges tömegközlekedést ígértek, olcsóbb menetdíjárakat, nagyobb férőhely-kibocsátás és járatsűrűség mellett pedig tízévente teljes buszflottacserét. Alig pár hónap után kiderült, hogy gyakorlatilag egyetlen szó nem igaz abból, amit a pályázatban leírtak, és nem igaz az aláírt közszolgálati szerződésből sem. A buszok cseréjét előbb 12 évre módosították, ma már látjuk, hogy lesznek olyan buszok, amiket 14 év alatt cserélnek ki, és a horribilis jegyárak, alacsonyabb férőhely-kibocsátás, ritkuló járatok mellé évente még több milliárd forint, több milliárd forint veszteségkompenzációt kell az önkormányzatnak fizetni azért e felé a cég vagy konzorcium felé, hogy a cég egyszerűen ne csődöljön be. Mára persze az utasok is teljesen elpártoltak a debreceni tömegközlekedéstől, ami egyrészt csak fokozza a veszteségeket, hiszen ez egy ördögi spirál, másrészt a forgalom és az autók számának exponenciális növekedésével jár, hiszen ezeknek az embereknek azért valahogy mégiscsak el kell jutni A pontból B pontba, ami persze élhetetlenné, a dugók fővárosává teszi Debrecent, de ne feledkezzünk el a környezetszennyezés exponenciális növekedéséről sem. Majd most, a pandémia ideje alatt, a nyilvánosság és a közgyűlés óvatos megkerülésével a polgármester pályázatot írt ki új buszbeszerzésre, ahol természetesen, hogy, hogy nem, megint az eddigi ismert cég, a Kossa György által vezetett cég nyert. Talán csak annyi különbséggel, hogy most már nemcsak vásárolta ezeket a buszokat, hanem a saját szerelőüzemében össze is legózta, össze is rakta őket. Az új közszolgáltatási szerződés, azt mondanom sem kell, horribilis összegben, 30 milliárd forintban fáj majd a városnak. És miközben dübörög a szokásos melldöngető propaganda, amit Kósa Lajostól és Papp Lászlótól, Debrecen város polgármesterétől már megszoktunk, hogy milyen ragyogó ez a beszerzés, aközben azt látjuk, hogy még az eddigieknél is gyengébb szolgáltatási színvonalat nyújtanak majd a debreceni utazók számára, tudniillik az eddigi Volvo buszokat váltó új járgányok már nem is azonos arculattal vagy festéssel futnak. Pedig emlékeznek? Mondtam, hogy 12 évvel ezelőtt Kósa Lajos Debrecenben azt ígérte meg, hogy Debrecen színeire festett buszok futnak, és ezek a régi Volvo buszok valóban ilyenek voltak. Ezek az új buszok már mindenféle tiritarka, ezüst- és vajszínű színben futnak, de ez lenne a legkisebb baj, de a horribilis beszerzési ár mellett a haveri cég által összelegózott autóbuszok az eddigi alacsony padlós kivitel helyett már úgynevezett low-entry kivitelűek, ami hatalmas visszalépés a 12 évvel ezelőtti állapotokhoz képest is, hiszen az utastérbe beépített dobogók már nemcsak a le- és felszállás idejét többszörözik meg, de a beépített dobogókat sem a mozgásában korlátozott utasok, sem a kismamák és a gyerekekkel utazók nem tudják biztonságosan igénybe venni. Gyakorlatilag Debrecen városa helyközi buszokat vásárolt helyi tömegközlekedés kiszolgálására, a Kósa-csapat ennyire volt képes. Mindezt azért, mert nagy valószínűség szerint az Orbán-barát cég csak ezeket a buszokat tudja összeszerelni. Kósáék szerint ez jó a debrecenieknek 30 milliárd forintért. Szerintünk viszont április 3-a után Kósának, a csapatának és a teljes fideszes vezérkarnak ezzel a biznisszel is el kell majd számolnia. Köszönöm szépen, hogy meghallgattak.
Köszönöm szépen. Apáti István képviselő úr, független képviselő a következő napirend utáni felszólaló: „Senki ne merje „madárnak” nézni a Szatmárban élő embereket” címmel. Parancsoljon!
Köszönöm szépen a szót, elnök úr. Tisztelt Képviselőtársaim! Tisztelt Országgyűlés! Szatmárban található az ország legszegényebb járása, a Csengeri járás, amelynek székhelye ráadásul szülővárosom, ugyanis tősgyökeres csengeri családból származom, és hát sajnos a térség többi járása sem büszkélkedhet ennél sokkal erősebb gazdasági mutatókkal. Ez már csak azért is furcsa, hiszen ez egy klasszikusan és karakteresen erős jobboldali fellegvár, és a Fidesz saját maga javára a választási jegyzőkönyveken észreveszi ezt a hegemóniát, de sajnos a Szatmárban élő emberek a bérjegyzékükön annál kevésbé tapasztalják, vagy egyáltalán nem is tapasztalják, hogy kiemelt kedvezményezettjei lennének akár az elmúlt 32, akár az elmúlt 12 esztendőnek. A mátészalkai választókerületben utoljára 1994-ben fordult elő, hogy nem fideszes jelölt szerzett egyéni mandátumot. Ahhoz képest természetesen nem vitatjuk, hogy érkeztek kisebb fejlesztések, de igazi nagy, átütő erejű fejlesztés a mai napig várat magára. És hát természetesen a mátészalkai, a csengeri környéket és az egész választókerületet sok egyéb más probléma is gyötri, nemcsak az, hogy egy átlag munkavállaló egyhavi tisztességes és kőkemény munka után az esetek döntő többségében nem kap tíz darab húszezrest, nem kap nettó 200 ezer forintot sem. Ebből nagyon-nagyon nehezen lehet megélni, ugyanis a kormányzati sikerpropaganda és hazugságok ellenére az alapvető élelmiszerek esetében nem százalékokban, hanem szorzószámokban lehet mérni az elmúlt két esztendőben az infláció mértékét. Ez egy rendkívül alacsony keresetű térség munkavállalóira pedig sokszoros terhet ró. Mint ahogy azt is tapasztaljuk, hogy a mátészalkai kórház alapellátásának fenntartásáért is folyamatos politikai közelharcot kell vívni. Legutóbb 2020 őszén merült fel, hogy ezúttal a szülészeti-nőgyógyászati osztályt zárják be, aztán politikai értelemben vett utolsó pillanatban eldördült figyelmeztető lövéssel és egy nagy összefogással a Mi Hazánk Mozgalom és a lakosság nagy összefogásával sikerült legalábbis egyelőre megmenteni a szülészetet és a nőgyógyászatot. Holott a térség központja egészségügyi szempontból is Mátészalka, létkérdés, hogy hosszú távon fennmaradjon e tekintetben is városunk központi, egészségügyi központi jellege. Természetesen a mátészalkai és a csengeri ipari park is rendelkezik szabad vegyértékekkel. Mátészalkán nagyon kevés, kicsi előrelépést lehet tapasztalni, a csengeri ipari park pedig gyakorlatilag csak szabad kapacitásokkal rendelkezik, hiszen itt valós, érdemi működésről egyáltalán nem lehet beszélni. Végül, de nem utolsósorban, hadd ejtsek szót két komoly beruházásról, két külön-külön is átütő erejű beruházásról, amely papíron és a propaganda szintjén létezik, azonban a valóságban még a mai napig nem indult el a megvalósításuk. Az első és az igazán fájdalmas az M49-es gyorsforgalmi elkerülő út megépítése, ez körülbelül ugyanaz, mint Budapesten volt a 4-es metró beruházása. Budapesten főpolgármesteri címet lehetett nyerni legalább két-három választáson a 4-es metró megépítésének hamis ígéreteivel. [[19.00]] Pontosan ugyanez nálunk az M49-es gyorsforgalmi elkerülő út, már legalább negyedszázada, legalább 25 éve van napirenden. Az Őr és Ököritófülpös közötti szakasz megépítése elvileg bármikor megkezdődhetne. Az Ököritófülpös-Csenger szakasz megépítése pedig ki tudja, mikor történhet meg. Tervrajzokon, tervezőasztalokon mindegyik nagyon jól áll, csak a valóságban nem kezdődött még el a tényleges érdemi fizikai kivitelezés, pedig egy 2006-os kocsordi forgalomszámlálási adat alapján Kocsord településen 24 óra alatt 10 ezer gépjármű haladt át 10 340 egészen pontosan , ez 2010-re 16 ezerre emelkedett, azóta pedig bőven meghaladta a 20 ezret. A közlekedésbiztonságtól kezdve a belterületi ingatlanok jelentős értékcsökkenéséig bezárólag számos probléma adódik és erősödik amiatt, hogy nem kezdődött meg az út megépítése. Úgy látszik, hogy amíg más térségek megkapták ezt a fejlesztést, addig nekünk erre is még hosszú-hosszú éveket kell várni. A csengeri börtön megépítését 2017. május 4-én ígérte meg a csengeri járás népének a miniszterelnök úr. Ez legalább 500 embernek adna munkát, legalább 2 ezer ember megélhetését biztosítaná. Úgy látszik, hogy ez is füstbe ment terv marad; egyelőre sajnos ismeretlen okokból várni kell ennek a beruházásnak a megkezdésére is. Nem kérünk mást, nem kérünk többet, tisztelt képviselőtársaim, csak azt, hogy vegyék figyelembe, hogy egyenrangú polgárai vagyunk ennek az országnak. Ugyanazokat a kötelezettségeket teljesítjük, ugyanazokat a közterheket viseljük és fizetjük, ugyanazok a jogosultságok és lehetőségek illetnek meg minket is, mert semmivel nem vagyunk alávalóbbak, mint az ország más térségében élők. Úgyhogy senki ne merészelje ezek után madárnak nézni a Szatmárban élő embereket! Köszönöm szépen.
Nagyon szépen köszönöm. Bősz Anett képviselő asszony, a DK képviselője a következő: „Érd és térsége csak nyerhet a kormányváltással” címmel. Parancsoljon!
Köszönöm a szót, elnök úr, és köszönöm a lehetőséget. Tisztelt Képviselőtársaim! Ez az egyik utolsó alkalom, hogy az országgyűlési választás előtt ebben a teremben találkozunk, és bízom abban, hogy az egyik utolsó alkalom, amikor a szövetségeseinkkel az ellenzéki padsorokban foglalunk helyet. Hiszem, hogy tudunk kormányt váltani, és tudom, hogy ennek a társadalomnak erre nagy szüksége is van. A jogállam és a demokrácia helyreállítása mellett az ellenzék közös programjában számos olyan gyakorlati lépést tervezünk úgy az országra, mint az egyes régiókra nézve, amelyek előrelépést jelentenek majd valamennyi honfitársunk életében. Azonban az érdiek, a törökbálintiak, a diósdiak, a tárnokiak, a sóskútiak és a pusztazámoriak, valamint a teremben helyet foglalók nagy türelmét és megértését kérve én most egy olyan eseményről számolnék be, amiről visszafelé siettem a parlamentbe, ugyanis ez valamennyiünket érint; és higgyék el nekem, hogy ez a jegyzet, amit itt a kezemben tartok, nagy szerepet fog még kapni az összes utcafórumon. Az azonban, ami most zajlik éppen a Dankó utcában Iványi Gáboréknál, megengedhetetlen és elfogadhatatlan, az egy demokráciában, egy jogállamban meg nem történhetett volna. Abból a Dankó utcából jövök, ahol az egyházi és szociális dolgozók számos állami feladatot pótolnak, sok esetben a hajléktalanellátást, elesett társadalmi csoportoknak a gyermekeit tanítják, olyan emberekkel törődnek, akiknek oda a méltóságuk már nagyon rég; és ők visszaadják nemcsak a méltóságukat, hanem az élelmet, a tiszta ruhát, a meleg szobát, esetleg egy ágyat, hogyha valakinek erre van szüksége. Mindannyian tanulhatnánk tőlük szolidaritásból és abból az alázatból, abból a szolgálatból, amit nyújtanak. Iványi Gábor bűne most annyi, hogy az egyháza akkor fizetett járulékot, amikor éppen pénze volt; ugyanis több mint egymilliárd forinttól fosztotta meg a jelenlegi hatalom. Iványi Gábornak nincs bűne. Ugyanakkor egy olyan helyiségből jövök, ahol, nem fogják elhinni egyébként, de imára kialakított padsorok bűnügyi helyszínnek voltak minősítve, mi pedig a képviselőtársaimmal azoknak az embereknek, akik akadályozzuk a bűnügyi helyszínelést. Ugyanis NAV-osok és rendőrök álltak az utcában, ameddig a szem ellátott, azért, mert Iványi Gáborék napról napra élnek most már évek óta; mert vannak ebben az országban olyan egyházak, amelyek tetszenek a hatalomnak, és olyanok, amelyek nem. Úgy tűnik, hogy Iványi Gábor azok után az évek után, ami egyébként személyesen a miniszterelnök úr családjához is kötötte, nemhogy már nem fontos a kétharmadnak, de kifejezetten ellenséggé vált. De hadd idézzem őt, a ma délutáni szavait! Ugyanis amikor ott ültünk az úgynevezett bűnügyi helyszínen, és azt mondták, hogy a képviselők akadályozzák a helyszínelést, akkor azt mondta Iványi Gábor, hogy a képviselők a társadalom szemei, nekik mindent látniuk kell és mindent meg kell mutatniuk abból, ami zajlik. Hát, most megmutattunk egy kis szeletet abból, hogy milyen az, amikor sérülten működik a jogállam és a demokrácia, hogy milyen az, amikor vannak egyenlők és egyenlőbbek nemcsak az egyházpolitikában, hanem egyébként mindenütt, mert az a helyzet, hogy Iványi Gábor azokkal az emberekkel foglalkozik, akik sosem voltak elég egyenlők, akik sosem voltak elég jók ahhoz, hogy törődjön velük ez a rendszer. De higgyék el, hogy a kormányváltás után nem kell elég jónak lenni ahhoz, hogy a kormány törődjön valakivel. Ez az ellenzéki egység nagyon komolyan gondolja az egyenlő méltóság és az egyenlő bánásmód elvét. Hát ez az, amiért most visszamegyünk a Dankó utcába, és ez az, amiért a Magyar Evangéliumi Testvérközösséget mindenben segíteni fogjuk, akkor is, hogyha szégyenszemre itt a választási kampányban adott esetben a vezetőiket akár rabláncon viszik el. Nagyon köszönöm, elnök úr, a türelmét.
És most, hogy a házszabály szerinti mindenféle előírást betartsunk, a képviselő asszony 40 másodpercben összeköti gondolatait Érd és térsége kérdéseivel. Ezt most teszi meg a képviselő asszony.
Természetesen Érdnek, Diósdnak, Törökbálintnak, Tárnoknak, Pusztazámornak és Sóskútnak is azt tudom mondani, hogy amennyiben a jogállami normákat, a demokratikus intézményrendszert, az egyenlő bánásmód elvét helyre tudjuk állítani ebben az országban, úgy mindenkinek jobb lesz, ennek a régiónak is. Mert ezek a kérdések szorosan összefüggenek azzal az infrastrukturális és minden egyéb intézményi kötelezettséggel, ami az elmúlt 12 évben elmaradt. Ezt is helyre tudjuk állítani Pest megye 1. választókerületében, hogyha kormányt váltunk. Köszönöm, hogy meghallgattak.
Ágh Péter képviselő úr, a Fidesz képviselője jelentkezett napirend utáni felszólalásra: „Észak-Vas megye városai 2018-2022” címmel. Parancsoljon! [[19.10]]
Tisztelt Ház! 2014-ben azzal a céllal indultam az országgyűlési választáson egyéni körzetben, hogy az ott élőkkel összefogva jó és maradandó dolgokat alkothassunk. Ebben az országgyűlési ciklusban is 2018 óta komoly fejlesztések történtek szerte Észak-Vas megyében. A mai nap a tisztelt Ház előtt a városokat érintő történésekről szeretnék beszámolni, a következő alkalommal pedig a falvakat helyezem fókuszba. Bükön kormányzati döntés révén újjászülethetett a városon áthaladó főút és a templom előtti terület, kerékpárutak épültek. A városháza előtti park fejlesztésével igazi városközpont jött létre. Jutott forrás az óvodára és játszótérépítésre is. A fürdő új gyógyászati központtal, fürdőbejárattal gazdagodott, és épül a városrész új centruma. Bükfürdőt szolgálta a csapadékvíz-elvezetési és szennyvízkérdést kezelő beruházás. Nagy értékű bővítést hajt végre a Nestlé is. Celldömölkön központi forrásból a piac és a bölcsőde is megújult. 2018-ra elkészült az új járási hivatal. A külső után megtörtént a Berzsenyi Gimnázium belső felújítása is. Az izsákfai településrészen a szennyvízelvezetés is megoldódott. Ivóvízminőség-javító program is érintette a várost. 2019-ben a sportolók birtokba vehették az új asztalitenisz-csarnokot. Új épületrésszel bővült a Szent Benedek Katolikus Általános Iskola. 2020-ban Celldömölköt Alsóság központjának megújítása, óvodafelújítások, sportpark és futókör kiépítése érintette. A sokakat foglalkoztató Wewalka új beruházásához állami támogatás járult hozzá. A mentőállomás új mentőautóval gyarapodott. A kormány rendelkezésre bocsátotta azt a milliárdos összegű forrást, amelyből megvalósulhat a belvároson átvezető főút megújítása. Kormányzati támogatásból elkészült a bencés rendház renoválása. A város egyik kapuja, a celldömölki vasútállomás is méltó külsőt kapott. Az általános iskola fejlesztése 278 millió forintból lett kész, de átadásra került az Ostffy tér és az alsósági óvoda konyhája is. Csepregen komoly útfelújítások zajlottak. Többek között megújult a Bükről Kőszeg irányába vezető állami út is. A város határában felépült új naperőművet Áder János köztársasági elnök adta át. A Rákóczi utcában elkészült a kerékpárút, megszépült a Malomkert. A kormány a bölcsődét és óvodát érintően is több száz milliós forrást biztosított. Átadhattuk a korszerűsített szennyvíztelepet. Kőszegen megépült a határig vezető új út és kerékpárút, a kormány támogatásával milliárdos értékben elkezdődött a város úthálózatának nagyszabású felújítása, parkolók kialakítása. Kormányzati forrás érkezett a temető létrehozásához, bölcsőde és új mentőállomás építéséhez, a város jelentős jelképeinek, a templomoknak a renoválásához. Lobbimunkánk révén megépülhetett az új tűzoltóság, elkészült a városmajor, az új piac és a Csónakázó-tó élménypark. Komoly munkálatok zajlottak az óvodákban, a Jurisich Gimnáziumban, a katolikus, valamint az evangélikus oktatási intézményekben is. Számos műemlék kaphatta vissza régi fényét. A vasutat is nagyszabású fejlesztés érinti Kőszeg vonatkozásában. Zajlik a Szombathely-Kőszeg közötti összeköttetés előkészítése is. Répcelakon 2018-ra elkészült az új piac, megvalósulhatott a főút melletti terület komplex fejlesztése. Elkezdődhetett a bölcsőde építése. A mentőállomáson új mentőautó szolgál. Megújult a Csánigi utca. Elértük, hogy ismét megálljon az IC. Központi forrásból szabadtéri fitneszpark létesült. Répcelakot milliárdos értékű csatornahálózat-bővítés is érintette. Kormányzati támogatást kapott a város nagy foglalkoztatója, a Liss Patrongyártó. Átadhattuk a Radó-házat, amellyel még szebb lett a városközpont. Sárváron a kormány támogatásának felhasználásával megépült a Sárvár Aréna, a város fedett új közösségi tere. Állami beruházásból megvalósult a belvároson átvezető főút felújítása, elkészült a Zene Háza. A kormány azzal is bizonyította partnerségét, hogy kiváltotta a fürdő korábbi milliárdos hitelét, amely a pandémia időszakában nagy segítséget jelentett. A Csónakázó-tó környezete is szebb lett. Komoly források érkeztek csapadékvíz-elvezetésre, kerékpárút-építésre, útfelújításokra. Felépült a Szent László Katolikus Általános Iskola új épülete, felújításon esett át a Gárdonyi Géza Általános Iskola és a Gondozási Központ. A vasútállomást és az orvosi rendelőket is érintette fejlesztés. Sárvár ezek mellett bölcsődefejlesztéseire is komoly forrást kapott. Vépen a városközpontból a város szíve lett a megújult főtér. Elkészült az M86 és a város centruma közötti új út felújítása, megépült a bölcsőde, és a Szombathelyre vezető kerékpárút pályázata is támogatást kapott. A templomot is érintette renoválás, naperőmű épült, és a gyermekorvosi rendelőre is jutott forrás. Az elmúlt négy év eredményeire építve a jövőben is célunk a térség fejlesztése, hiszen Észak-Vas megyének előre kell mennie, nem hátra. Köszönöm a figyelmet.
Köszönöm szépen. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés reggel 9 órakor folytatja ülését. Az ülésnapot bezárom. Mindenkinek jó estét, jó éjszakát kívánok!